**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 4 Σεπτεμβρίου 2024, ημέρα Τετάρτη και ώρα 14.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης: «Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 – Διατάξεις για τη δικαστική αστυνομία» (2η συνεδρίαση-ακρόαση εξωκοινοβουλευτικών προσώπων).

### Στη συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

### Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Ελένη Κοντογεώργου, Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος, Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου και Δωδεκανήσου, Ηλίας Κλάππας, μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος, Πρόεδρος του Δικηγορικού Συλλόγου Πειραιά και Φώτιος Γιαννούλας, Σύμβουλος του Δικηγορικού Συλλόγου Αθηνών και Ιωάννα Αναστασοπούλου, μέλος του Δ.Σ. της Ένωσης Ελλήνων Ποινικολόγων.

### Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Παντελής Μποροδήμος, Γενικός Γραμματέας της Ένωσης Δικαστών και Εισαγγελέων, Πρωτοδίκης, Μιχαήλ Μαυρογένης, Ταμίας της Ομοσπονδίας Δικαστικών Υπαλλήλων Ελλάδος και Αναστασία Παπαδοπούλου, Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Δερμεντζόπουλος Χρήστος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, καλησπέρα.

### Θα καλωσορίσουμε τους εκπροσώπους των φορέων που καλέσαμε και είχαν την καλοσύνη να παραστούν στην Επιτροπή μας. Σας καλωσορίζουμε, σας ευχαριστούμε που ήρθατε.

### Θα πρέπει να σημειώσω κατ’ αρχάς ότι είχαμε καλέσει 10 εκπροσώπους Φορέων, μας δήλωσαν ότι δεν θα παραστούν η κυρία Ευαγγελία Ποδηματά, ως Πρόεδρος της Ένωσης Ελλήνων Δικονομολόγων, ο κ. Ιωάννης Ποττάκης που είναι ο εκπρόσωπος του Συνηγόρου του Πολίτη, ο Συνήγορος του Πολίτη, ο Συνήγορος του Καταναλωτή, ο κ. Ζαγορίτης, επίσης, δήλωσε ότι δεν θα παραστεί, όπως δεν θα παραστεί και η Ένωση Εισαγγελέων Ελλάδος, η οποία έχει αποστείλει υπόμνημα, έχει μπει στα πρακτικά και έχει σταλεί στα μέλη της Επιτροπής και επίσης, έχει σταλεί και μια επιστολή από κάποια φυσικά πρόσωπα, δικαστές, ειρηνοδίκες, μια επιστολή, η οποία επίσης, έχει αποσταλεί στα email των μελών της Επιτροπής.

### Συνεχίζουμε λοιπόν την επεξεργασία και εξέταση του σχεδίου νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 – Διατάξεις για τη δικαστική αστυνομία».

### Είμαστε στη 2η συνεδρίαση της Επιτροπής, στην ακρόαση των εξωκοινοβουλευτικών προσώπων και ξεκινάμε αμέσως με τον κ. Παντελή Μποροδήμο, Γενικό Γραμματέα της Ένωσης Δικαστών και Εισαγγελέων, είναι Πρωτοδίκης και θα μας μιλήσει μέσω Webex.

### ΠΑΝΤΕΛΗΣ ΜΠΟΡΟΔΗΜΟΣ (Γενικός Γραμματέας της Ένωσης Δικαστών και Εισαγγελέων, Πρωτοδίκης): Καλησπέρα.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Nα διευκρινίσω τη διαδικασία για όσους, από τους εκπροσώπους των Φορέων δεν είναι εξοικειωμένοι ή έρχονται για πρώτη φορά. Θα ξεκινήσουμε με μια πεντάλεπτη τοποθέτηση, επί του νομοσχεδίου, από όλους τους εκπροσώπους των Φορέων και στη συνέχεια θα παραμείνετε στις θέσεις σας προκειμένου να δεχτείτε ερωτήσεις από τα μέλη της Επιτροπής. Ο κάθε εκπρόσωπος του Φορέα που τον αφορά ή όποια ερώτηση, θα τη συγκεντρώνει, θα την καταγράφει και στο τέλος θα δοθεί πάλι με την ίδια σειρά που δόθηκε αρχικά ο λόγος πάλι σε εσάς για να απαντήσετε σε όλες τις ερωτήσεις συνολικά.

### Κύριε Μποροδήμο, έχετε τον λόγο για 5 λεπτά.

### ΠΑΝΤΕΛΗΣ ΜΠΟΡΟΔΗΜΟΣ (Γενικός Γραμματέας της Ένωσης Δικαστών και Εισαγγελέων, Πρωτοδίκης): Καλησπέρα και ευχαριστούμε για την πρόσκληση.

### Η Ένωση Δικαστών και Εισαγγελέων εκτιμά ότι η αξιολόγηση του υπό ψήφιση νομοσχεδίου θα πρέπει να περιλαμβάνει πρωτίστως τον βαθμό σύγκλισης του νομοθετήματος με τους σκοπούς του ν. 5108/2024 για την ενοποίηση του πρώτου βαθμού, αλλά και την εσωτερική λογικοσυστηματική του συνέπεια.

### Σε αυτό το πλαίσιο, αποστείλαμε κατά τη διάρκεια της διαβούλευσης τις παρατηρήσεις μας, από τις οποίες επισημαίνω εν τάχει τα εξής.

### Με το άρθρο 64 του νομοσχεδίου καταργείται η υποχρέωση πρόσκλησης των επηρεαζόμενων Φορέων της Δικαιοσύνης ενώπιον της Ολομέλειας του Αρείου Πάγου που αποφασίζει για την ίδρυση, κατάργηση, συγχώνευση κ.λπ. δικαστηρίων και αυτό αντικαθίσταται με την κατάθεση υπομνήματος. Θεωρούμε ότι δεν αρκεί αυτή η πρόβλεψη και ότι η διάταξη ήταν επαρκής ως είχε.

### Στο άρθρο 65 του νομοσχεδίου, με τη νέα παράγραφο 4, ορίζεται ότι «Οι οργανικές θέσεις των πρωτοδικών της γενικής επετηρίδας και των δικαστικών λειτουργών της ειδικής επετηρίδας είναι ενιαίες.».

### Τώρα, προς αποφυγή παρερμηνειών, θεωρούμε ότι οι όροι που αποτυπώνουν ευκρινέστερα τις περιγραφόμενες θέσεις και σηματοδοτούν και τον ενιαίο χαρακτήρα της ενοποίησης είναι «πρωτοδίκες της γενικής επετηρίδας και πρωτοδίκες της ειδικής επετηρίδας.», όρο που δεν προκρίνει ο νομοθέτης αντί του όρου «δικαστής ειδικής επετηρίδας.».

### Το ίδιο ισχύει για άλλα πέντε σημεία του νομοθετήματος και συγκεκριμένα το άρθρο 67 παράγραφος 1-δ, το άρθρο 73 παράγραφος 4, το άρθρο 76 παράγραφος 13, το άρθρο 88 παράγραφος 1 και 3 και το άρθρο 90 παράγραφος 1.

### Παρακάτω, στο άρθρο 70, που αφορά τα θερινά τμήματα, προτείνουμε την προσθήκη «ώστε οι πρωτοδίκες της ειδικής επετηρίδας να κατανέμονται σε όλα τα θερινά τμήματα σε αριθμό ανάλογο με τις ανάγκες του πρωτοδικείου και την έκταση των αρμοδιοτήτων τους».

### Στο άρθρο 81, που καθορίζει τα ζητήματα των προανακριτών, επί τω τέλει της ομαλής μετάβασης στο νέο καθεστώς, προτείνουμε να οριστεί πως ειδικά για τους πταισματοδίκες που κατά το χρόνο που θα έχουν δικαίωμα ανανέωσης, θα έχουν συμπληρώσει το 62ο έτος της ηλικίας τους, η ανανέωση αυτή να είναι υποχρεωτική και όχι δυνητική, ενώ για τους υπόλοιπους, εφόσον θέλουν πλέον να μην συνεχίσουν να εκτελούν καθήκοντα πταισματοδίκη, να μπορούν να είναι εκεί δυνητική.

Στο άρθρο 86 στην παράγραφο 3, προτείνουμε νομοθετικό προσδιορισμό των προϋποθέσεων αναγκαστικής μετάθεσης ώστε να ορίζεται ότι απαγορεύεται η μετάθεση που έχει σχέση με την άσκηση των δικαιοδοτικών και εν γένει υπηρεσιακών καθηκόντων του Δικαστικού Λειτουργού, καθώς και η μετάθεση που σχετίζεται αποκλειστικά με τον χρόνο παραμονής στο ίδιο Δικαστήριο ή στην ίδια Δικαστική Περιφέρεια.

Στο άρθρο 89, που αφορά τη διαδικασία ένταξης των Πρωτοδικών της Ειδικής Επετηρίδας στη Γενική. Είναι πάρα πολύ σημαντικό, ειδικά για φέτος, για το πρώτο έτος εφαρμογής της διαδικασίας, που θα γίνει τον Μάρτιο του 2025, να ληφθούν υπόψη οι ειδικές συνθήκες που διαμορφώνει το πρόγραμμα Επιμόρφωσης, γιατί οι πρώτοι κύκλοι τελειώνουν στις 6 Φεβρουαρίου και ο τελευταίος τελειώνει στις 28 Μαΐου. Οπότε, με βάση τα πλαίσια τα οποία ορίζει το νομοσχέδιο για αίτηση στις αρχές Μαρτίου, υπάρχει κίνδυνος, να μην μπορεί κάποιος Πρωτοδίκης Ειδικής που θέλει να αιτηθεί την εισαγωγή στη Γενική για λόγους αντικειμενικούς, γιατί δεν έχει τελειώσει το τμήμα Επιμόρφωσης ή τελεί σε άδεια, να υποβάλλει αίτηση.

Γι’ αυτό, προτείνουμε, ως χρόνος που θα κρίνεται, να είναι ο χρόνος συνεδρίας του Ανώτατου Δικαστικού Συμβουλίου, όπου μπορούν να γίνουν τον Ιούνιο και οι εκθέσεις επιθεώρησης που θα αξιοποιηθούν, να είναι αυτές που έχουν υπάρξει στο παρελθόν από τους Προέδρους Εφετών.

Περαιτέρω, ως προς αυτή τη διάταξη, θεωρούμε ότι πρέπει να είναι πιο ορισμένα τα κριτήρια τυχόν απόρριψης του αιτούντος και να θεσπιστεί και ένδικο βοήθημα προσφυγής για την περίπτωση απόρριψης, όπως ισχύει στην προσφυγή κατά της απόφασης προαγωγής.

Τέλος, συνολικά για τον Οργανισμό Δικαστηρίων, επαναλαμβάνουμε τη θέση μας για την ανάγκη διεύρυνσης της δυνατότητας απροϋπόθετης προσφυγής κατά των αποφάσεων του Ανωτάτου Δικαστικού Συμβουλίου, που αφορούν μεταθέσεις, αποσπάσεις και τοποθετήσεις. Την κατάργηση της υποχρέωσης διαμονής στον τόπο υπηρεσίας μας και την κατάργηση της δυνατότητας παραπομπής με το ερώτημα της απόλυσης, σε περίπτωση τριών παραλείψεων από την προαγωγή, τα οποία δεν απασχόλησαν το παρόν νομοθέτημα. Έχουμε, όμως, την ελπίδα ότι εφόσον συνεχίσει να λειτουργεί η Επιτροπή για περαιτέρω αλλαγές στον Οργανισμό και επιτραπεί να συμμετάσχει και η Ένωσή μας με εκπρόσωπο, όπως έγινε στην Επιτροπή που αφορά τον Κώδικα Πολιτικής Δικονομίας, θα τροποποιηθούν και αυτά.

Τώρα, ως προς τον Κώδικα Πολιτικής Δικονομίας, δυο λόγια ως προς το άρθρο 6, που τροποποιεί την αρμοδιότητα του Πολυμελούς Πρωτοδικείου όταν δικάζει ως Εφετείο. Η θέση μας είναι ότι για να πετύχει μεταρρύθμιση έτσι όπως είναι τα πράγματα, θα πρέπει να ενισχυθεί το Εφετείο με τουλάχιστον 200 νέες θέσεις, ώστε να ισορροπήσει αριθμητικά η πυραμίδα της δικαιοσύνης και, ακολούθως, να μεταφερθεί πλήρως η κατάθεση δίκης στη φυσική της θέση, που είναι το Εφετείο. Εκτιμώντας, τώρα, ότι υπάρχει ένα μεταβατικό διάστημα στο οποίο ακόμα δεν έχουν υπάρξει αυτές οι θέσεις, θεωρούμε ότι η εκδίκαση εφέσεων κατά αποφάσεων του Μονομελούς Πρωτοδικείου που η διαφορά δεν υπερβαίνει τις 30.000 ή το μίσθωμα δεν υπερβαίνει τα 800 ευρώ, είναι ένας λογικός προσωρινός συμβιβασμός, μεταξύ του δέοντος και του όντος.

Τέλος, ως προς τη μεταβατική διάταξη του άρθρου 51, που αφορά τις εφέσεις, σε συμπλήρωση αυτών που έχουν ήδη μπει μεταξύ της διαβούλευσης και της κατάθεσης του νομοσχεδίου, θεωρούμε ότι θα πρέπει να προσδιοριστεί στις ανακοπές κατά της εκτέλεσης της εφέσης, ότι το κριτήριο προσδιορισμού της καθ’ ύλην αρμοδιότητας, θα είναι το ύψος του ποσού που επιδικάστηκε με τον εκτελεστό τίτλο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Ελένη Κοντογεώργου, Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών- Πειραιώς- Αιγαίου και Δωδεκανήσου.

**ΕΛΕΝΗ ΚΟΝΤΟΓΕΩΡΓΟΥ** **(Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου & Δωδεκανήσου):** Θα ήθελα να επισημάνω ότι είχαμε συνεργασία με το Υπουργείο Δικαιοσύνης, οπότε διάφορες αμφισβητήσεις που υπήρχαν ως προς την διατύπωση σχετικών διατάξεων έχουν απαλειφθεί. Ο κύριος Υπουργός και ο κύριος Υφυπουργός μας διαβεβαίωσαν ότι θα είναι μία διαρκής επιτροπή για τον Κώδικα Πολιτικής Δικονομίας, οπότε και άλλα θέματα τα οποία θέσαμε δεν έχουν περιληφθεί, αλλά θα περιληφθούν σε μεταγενέστερες διατάξεις.

Εκείνο που έχουμε επισημάνει είναι ότι θα έπρεπε να προβλεφθεί χρόνος έναρξης των διατάξεων του άρθρου 995 παρ. 4 του Κώδικα Πολιτικής Δικονομίας, που αφορούν, κυρίως, τον χρόνο ανάρτησης των στοιχείων του πλειστηριασμού, να γίνεται από την 1η Νοεμβρίου, για να υπάρξει ένα εύλογο διάστημα προς ενημέρωση των υπαλλήλων του πλειστηριασμού. Αν ήταν δυνατόν να γίνει και 1η Δεκεμβρίου, θα υπήρχε ένα περισσότερο, μεγαλύτερο διάστημα για την εξυπηρέτηση των υπαλλήλων του πλειστηριασμού, ώστε να μην υπάρχουν εκκρεμείς υποθέσεις.

Το κυριότερο σημείο, το οποίο θα ήθελα να επισημάνω, αφορά την χορήγηση πληρεξουσιότητας με ιδιωτικό έγγραφο, το οποίο θεωρούμε ότι θα πρέπει να απαλειφθεί από το σχετικό νομοσχέδιο, διότι ο συμβολαιογράφος, με τον ρόλο τον οποίο του έχει δώσει το ίδιο το κράτος, της ασφάλειας και υποστήριξης και, κυρίως, των ατόμων οι οποίοι δεν έχουν νομική παιδεία για να καταλαβαίνουν λεπτές έννοιες, να γίνεται με συμβολαιογραφικό έγγραφο, όπως γινόταν και μέχρι πρότινος. Και για να γίνω πιο σαφής, μπορεί σε κάποιο πληρεξούσιο να είναι προτυποποιημένο, όπως είναι και οι δανειακές συμβάσεις, να αναφέρονται σε οφειλέτη και εγγυητή και κάποιος να μην μπορεί να καταλάβει αυτές τις λεπτές διαφορές. Γι’ αυτό, θα ζητούσαμε να απαλειφθεί το ιδιωτικό έγγραφο από την χορήγηση πληρεξουσιότητας και να γίνεται με συμβολαιογραφικό έγγραφο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Κλάππας.

**ΗΛΙΑΣ ΚΛΑΠΠΑΣ** **(Πρόεδρος του Δικηγορικού Συλλόγου Πειραιά και μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος):** Κύριε Πρόεδρε, σας ευχαριστώ πολύ για την πρόσκληση και όλα τα μέλη της Διαρκούς Επιτροπής.

Κύριε Υφυπουργέ, κύριοι Βουλευτές, βρισκόμαστε μία εβδομάδα περίπου πριν από την εφαρμογή μιας τεράστιας θεσμικής αλλαγής στον χώρο της δικαιοσύνης, η οποία, νομοθετικά, επήλθε με τον ν. 5108 της 2ας Μαΐου του 2024 και, ωστόσο, πολλά θέματα παραμένουν ακόμη σε εκκρεμότητα και έχουν καθυστερήσει να επιλυθούν τόσο σε νομοθετικό όσο και σε τεχνικό επίπεδο. Η καθυστέρηση αυτή δημιουργεί μια ιδιαίτερη ανασφάλεια δικαίου, όχι μόνο στους δικηγόρους, αλλά και σε όλους τους παράγοντες της δίκης. Προκειμένου να είναι γόνιμη και αποτελεσματική η παρέμβασή μας, θα αναφερθώ επιγραμματικά σε ζητήματα του νομοσχεδίου στα οποία νομίζουμε ότι πρέπει να υπάρξουν συγκεκριμένες αλλαγές.

Η ενοποίηση του πρώτου βαθμού και η χωροταξική αναδιάρθρωση θα προκαλέσει αναπόφευκτα αλλαγές στον χρόνο και τόπο εκδίκασης υποθέσεων που έχουν προσδιοριστεί στα καταργούμενα δικαστήρια. Ειδικά για την Αθήνα, η μεταφορά των πολιτικών τμημάτων από τον χώρο της πρώην Σχολής Ευελπίδων στο Ειρηνοδικείο δημιουργεί αντίστοιχα ζητήματα. Ο προβληματισμός έγκειται στον τρόπο προσωποποιημένης ενημέρωσης των διαδίκων και των δικηγόρων τους για την αλλαγή του τόπου και του χρόνου εκδίκασης. Η μεταβατική διάταξη του άρθρου 14 παρ. 4 του ν. 5108, που προβλέπει γνωστοποίηση στον οικείο δικηγορικό σύλλογο, δεν επαρκεί. Αφενός, γιατί τα στοιχεία των διαδίκων θα είναι ανομιμοποιημένα λόγω του νόμου προσωπικών δεδομένων χωρίς τα ονόματα των πληρεξουσίων δικηγόρων και, συνεπώς, ο Δικηγορικούς Συλλόγους το μόνο που μπορεί να κάνει είναι να τα αναρτά στην ιστοσελίδα του, χωρίς να μπορεί να ενημερώνει με προσωποποιημένο μήνυμα στους δικηγόρους. Σημειωτέον, όταν πρόκειται για πρώτη συζήτηση, πολλές φορές δεν είναι γνωστός ούτε ο δικηγόρος του εναγόμενου.

Η δεύτερη δυνατότητα για ανάρτηση στο solon.gov.gr δεν είναι εφικτή τεχνικά μέχρι σήμερα, αντιλαμβάνεστε ότι αυτό δημιουργεί μια τεράστια ανασφάλεια και κίνδυνο μαζικά να ερημοδικαστούν πολίτες. Η μόνη λύση που προβλέπεται και που πιστεύουμε ότι μπορεί να επιλύσει το πρόβλημα είναι να επαναληφθεί αυτό που γίνεται και στις ποινικές υποθέσεις, οίκοθεν κλήτευση των διαδίκων, κατά τροποποίηση της διάταξης του 14 του ν. 5108/2024.

Στο άρθρο 20 του σχεδίου νόμου που συζητάμε σήμερα, προβλέπεται η δυνατότητα κατάθεσης ειδικού δικογράφου που απευθύνεται στην περιφερειακή έδρα του πρωτοδικείου εναλλακτικά και στο πρωτοδικείο της έδρας. Θέλω να επισημάνω και να γνωρίζετε και εδώ στην Επιτροπή, ότι υπάρχει ένα πρόβλημα μια και το Ολοκληρωμένο Σύστημα Διαχείρισης Δικαστικών Υποθέσεων Πολιτικής και Ποινικής Δίκης δεν εφαρμόζεται σε όλη την Ελλάδα παρά μόνο σε τρία μεγάλα δικαστήρια και στη Χαλκίδα. Αυτό σημαίνει ότι τα πρωτοδικεία της έδρας δεν βλέπουν τα περιφερειακά πρωτοδικεία, με αποτέλεσμα να υπάρχει τεχνικά δυσκολία απόδοσης ενιαίου αριθμού κατάθεσης από το πρωτοδικείο της έδρας. Έχει μεγάλη σημασία να προχωρήσει άμεσα η ένταξη στον ΟΣΔΔΠΠ όλων των πρωτοδικείων των παράλληλων και των περιφερειακών.

**(Συνέχεια ομιλίας κυρίου ΗΛΙΑ ΚΛΑΠΠΑ – Προέδρου του Δικηγορικού Συλλόγου Πειραιά και Μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος)**

Άρθρο 26, για τις περιπτώσεις επιτρεπόμενης αναίρεσης. Η διατήρηση του άρθρου αυτού, ενόψει της ενοποίησης του πρώτου βαθμού δικαιοδοσίας και τις καθιερωμένες πλέον αρμοδιότητες των Πολυμελών Πρωτοδικείων, να δικάζουν κατ΄ έφεση αποφάσεις Μονομελών, αποτελεί έναν αναχρονισμό. Τουλάχιστον για τις αποφάσεις των Πολυμελών Πρωτοδικείων που εκδίδονται σε Εφέσεις κατά αποφάσεων των Μονομελών.

Με το άρθρο, αυτό, αδικαιολόγητα, συρρικνώνονται οι λόγοι αναίρεσης. Κατά τη γνώμη μας, δεν είναι αναγκαία η διατήρησή του ούτε για τις αποφάσεις πλέον των Μονομελών Πρωτοδικείων, που θα δικάζουν σε πρώτο βαθμό.

Το άρθρο 5 – 59, ένα από τα μακροβιότερα άρθρα της Ελληνικής Έννομης Τάξης, που αφορά τους λόγους αναίρεσης, πρέπει να έχει πλήρη εφαρμογή σε όλες τις υποθέσεις.

Παρατήρηση τέταρτη. Το άρθρο 50, ορθά, επεκτείνει την μη υποχρέωση πληρωμής δικαστικού ένσημου στις εργατικές διαφορές για τις υποθέσεις μέχρι 30.000 ευρώ.

Αισθάνομαι την υποχρέωση να αναφερθώ στην ανάγκη κατάργησης του Δικαστικού Ενσήμου για τις αναγνωριστικές αγωγές αρμοδιότητας Πολυμελούς. Αναγνωρίζω ότι δεν είναι θέμα προσαρμογής στο νέο Δικαστικό Χάρτη. Εύχομαι και ελπίζω σε αμέσως επόμενη νομοθετική πρωτοβουλία, να επιλύσει το ζήτημα αυτό.

Άρθρο 51. Πέμπτη παρατήρηση για τις μεταβατικές Διατάξεις. Όλοι γνωρίζουμε πως σε κάθε μεγάλη νομοθετική αλλαγή, έχουν μεγάλη σημασία οι μεταβατικές Διατάξεις, για την ασφάλεια δικαίου. Στην προκειμένη περίπτωση, παρότι από το αρχικό νομοσχέδιο μέχρι αυτού που εισάγεται σήμερα υπήρξε μια βελτιωτική προσθήκη, παράγραφος 2, θεωρώ ότι δεν έχουν επαρκώς ρυθμιστεί με ρητή διατύπωση νόμου όλα τα θέματα, έτσι ώστε να μην χρειάζονται δικαστικές ερμηνείες, αναλογικές εφαρμογές, a contrario επιχειρήματα κ.λπ.

Συνεπώς, θα πρέπει να επιλυθούν ζητήματα που αφορούν από Εφέσεις κατά αποφάσεων Ειρηνοδικείων που εκδόθηκαν πριν τις 16/9/24, εφέσεις κατά αποφάσεων Ειρηνοδικείων που εκδόθηκαν πριν και θα ασκηθούν μετά, Εφέσεις κατά αποφάσεων Μονομελών Πρωτοδικείων για διαφορές άνω των 20.000, μέχρι 30.000 κ.λ.π.

Παρατήρηση έκτη. Η κατάργηση του 683 παράγραφος 5, στο άρθρο 52, πιστεύω ότι δεν πρέπει να υπάρξει.

Παρατήρηση έβδομη. Με τον Κώδικα Δικηγόρων, προβλέπεται να εκδίδεται γραμμάτιο προκαταβολής εισφορών. Δυστυχώς, μέχρι σήμερα, δεν υπάρχει αναπροσαρμογή.

Η επόμενη παρατήρηση αφορά στο γεγονός ότι μέχρι σήμερα δεν έχει αναπροσαρμοστεί ο Πίνακας Προκαταβολής Εισφορών Κρατήσεων που προβλέπεται στο παράρτημα 1 και συνδέεται με το άρθρο 61 του νόμου 4194/2013 για τον Κώδικα Δικηγόρων. Πρέπει να υπάρξει αντίστοιχη αναπροσαρμογή, ώστε να ανταποκρίνεται στα νέα δικαστήρια και στις νέες δικαιοδοσίες.

Παρατήρηση 8η. Συντάσσομαι με αυτό που άκουσα και από τον εκπρόσωπο της Ένωσης Δικαστών και Εισαγγελέων. Κατανοώ την αναγκαιότητα τροποποίησης του άρθρου 2, του Κώδικα Οργανισμού Δικαστηρίων, για τον τρόπο με τον οποίον ιδρύονται, συγχωνεύονται και καταργούνται δικαστήρια. Δεν αντιλαμβάνομαι για ποιο λόγο θα πρέπει να καταργηθεί η συνεδρίαση, στην οποία συμμετέχουν τα επηρεαζόμενα δικαστήρια, οι οικίες Ενώσεις Δικαστικών Λειτουργών, οι οικείοι Δικηγορικοί Σύλλογοι, οι οικείες Συνδικαλιστικές Οργανώσεις Δικαστικών Υπαλλήλων από υπομνήματα. Πιστεύω ότι δεν υπάρχει κανένας λόγος να τροποποιηθεί.

Για τις παράλληλες Έδρες, ένατη παρατήρηση. Στο άρθρο 74, τροποποιείται το άρθρο 18 του Οργανισμού Δικαστηρίων για τη Διεύθυνση των Εισαγγελιών. Γίνεται ορθή αναφορά στον ορισμό Εισαγγελέων της Παράλληλης Έδρας, καθώς και στα καθήκοντά τους. Λείπει, όμως, αντίστοιχη πρόβλεψη στον ορισμό Προέδρου Πρωτοδικών και Αναπληρωτή Πρωτοδίκη για το Πολιτικό Τμήμα του Πρωτοδικείου της Παράλληλης Έδρας.

Ολοκληρώνω λέγοντας ότι γίνεται ένας τιτάνιος αγώνας με τη συμβολή και των Δικηγορικών Συλλόγων για να υλοποιηθεί τόσο εσπευσμένα η εφαρμογή του νέου Δικαστικού Χάρτη από 16/9/2024.

Είναι ανάγκη να ρυθμιστούν, νομοθετικά και τεχνικά, όλα τα ζητήματα μέχρι τελευταίας λεπτομέρειας. Όπως όλοι ξέρουμε, μεγάλες ιδέες αν δεν εφαρμοστούν σωστά και μεγάλες αλλαγές αν δεν ρυθμιστούν λεπτομερειακά, τότε αποτυγχάνουν και συκοφαντούνται.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Φώτιος Γιαννούλας, Σύμβουλος του Δικηγορικού Συλλόγου Αθηνών.

Δεν χρειάζεται να βιάζεστε, διότι θα πρέπει να προλαβαίνει ο κύριος Υπουργός, γιατί εδώ κάνουμε μια ουσιαστική κουβέντα. Είναι παρατηρήσεις τις οποίες θα πρέπει να λάβουν υπόψη και τα μέλη της Επιτροπής και ο Υπουργός για να δούμε πώς μπορούμε να κάνουμε το νομοσχέδιο όσο το δυνατόν καλύτερα.

**ΦΩΤΙΟΣ ΓΙΑΝΝΟΥΛΑΣ (Σύμβουλος του Δικηγορικού Συλλόγου Αθηνών):** Σας ευχαριστώ, εκ μέρους μου για την πρόσκληση για να είμαι σήμερα στην παρούσα συνεδρίαση. Ούτως η άλλως η θέση του Δικηγορικού Σώματος για τον Δικαστικό Χάρτη είναι γνωστές και δεν θα τις επαναλάβω. Το συγκεκριμένο νομοσχέδιο δεν προκαλεί το ίδιο τις αλλαγές, αλλά επιχειρεί να προσαρμόσει τον Κώδικα της Πολιτικής Δικονομίας και του Κώδικα του Οργανισμού Δικαστηρίων, στο Δικαστικό Χάρτη. Ιδίως στην Ολομέλεια είχαμε την ευκαιρία να συμμετάσχουμε στην ομάδα εργασίας που είχε συγκροτηθεί για την προετοιμασία των αλλαγών στον Κώδικα Πολιτικής Δικονομίας, ο ομίλων μαζί με τον Πρόεδρο της Ολομέλειας, τον κύριο Βερβεσό.

Επομένως, σε ένα μεγάλο βαθμό, οι παρατηρήσεις έγιναν ήδη σε χρόνο που ήταν εν τη γενέσει του το νομοσχέδιο όσον αφορά στον Κώδικα της Πολιτικής Δικονομίας. Ένα σημείο κριτικής αφορά μια πρόταση που εμείς είχαμε ήδη υποβάλει, ως Ολομέλεια, κατά τις συνεδριάσεις της ομάδας εργασίας και είχε να κάνει με την κεντροποιημένη λειτουργία της γραμματείας των Πρωτοδικείων. Δηλαδή, είχαμε εισηγηθεί να υπάρχει μια ρύθμιση, είτε στον Κώδικα της Πολιτικής Δικονομίας, είτε στον Κώδικα Οργανισμού Δικαστηρίων σύμφωνα με την οποία, τα οικεία δικαστήρια με απόφαση της Ολομέλειας του κάθε Πρωτοδικείου να μπορεί να ορίζει ότι η γραμματεία του δικαστηρίου θα λειτουργεί κεντροποιημένα και όχι διάσπαρτα στις έδρες και των περιφερειακών εδρών.

Με λίγα λόγια, ένας φάκελος που συγκροτείται με την κατάθεση της αγωγής π.χ. να παραμένει στο Πρωτοδικείο της Αθήνας, πάντα με εξαίρεση την ημέρα της δικασίμου, όπου θα χρειαστεί να μετακινηθεί ο φάκελος στην περιφερειακή έδρα για τη συζήτηση, όπου θα μπορεί να γίνει και εκεί η κατάθεση των προτάσεων. Η πρόταση αυτή είχε ως σημαντικό πλεονέκτημα τη διευκόλυνση των δικηγόρων, οι οποίοι δεν θα χρειαζόταν, αν αυτή γινόταν δεκτή, ώστε να μεταβαίνουν κάθε λίγο στα περιφερειακά δικαστήρια, μία για κατάθεση της αγωγής, μία για τη συζήτηση της υπόθεσης, μία για να λάβουν τα σχετικά του αντιδίκου, μια για να καταθέσουν την προσθήκη, μία για να παραλάβουν μετά τον φάκελο, μια να λάβουν, στο τέλος, το απόγραφο και για κάθε άλλο πιθανό λόγο.

Υπήρξε μία αντίρρηση οργανωτικού χαρακτήρα. Να επισημάνω λίγο για το θέμα της διευκόλυνσης των δικηγόρων. Η διευκόλυνση των δικηγόρων δεν είναι ένα συντεχνιακό αίτημα, είναι ένα αίτημα που στην πραγματικότητα σχετίζεται με την ίδια την ποιότητα απονομής της δικαιοσύνης. Οι δικηγόροι είναι οι «πύλες» των πολιτών στη Δικαιοσύνη. Διευκόλυνση του δικηγόρου σημαίνει η εν τέλει διευκόλυνση του ίδιου του πολίτη. Επίσης, σημαίνει λιγότερος χρόνος στους δρόμους, περισσότερη ώρα πραγματικής και ουσιαστικής ενασχόλησης του δικηγόρου με την υπόθεση του εντολέα τους. Λοιπόν, επανερχόμενος σε αυτό ήθελα να πω νωρίτερα, προτάθηκε ένα αντεπιχείρημα οργανωτικού χαρακτήρα, δηλαδή, ότι δεν υπάρχει υποδομή, δεν υπάρχουν υπάλληλοι, ώστε να μεταφέρουν αυτή τη μία μέρα που χρειάζεται τους φακέλους στην Περιφερειακή έδρα και επίσης να τους φέρουν πίσω.

Ρωτώ, όμως, τι είναι προτιμότερο. Μια μεγάλη μεταρρύθμιση, όπως τουλάχιστον η Κυβέρνηση φιλοδοξεί, να συνοδευτεί από την απασχόληση 20-30 ανθρώπων, ίσως λέω και πολλούς, για να κάνουν σωστά αυτή τη μεταφορά ή να αναγκάσουμε 10-15.000 δικηγόρους να τρέχουν από περιφερειακή έδρα σε περιφερειακή έδρα, για να τηρήσουν τις προθεσμίες χάριν των εντολέων τους;

Μια ακόμα αντένσταση στις ενστάσεις που είχαν ακουστεί. Τι συνιστά η οικονομία κλίμακος; Πολλές διάσπαρτες δημόσιες υπηρεσίες ή μία μεγάλη; Πόσα και τι είδους κτίρια μπορούν να βρεθούν περιφερειακά για να μπορέσουν να καλύψουν τις διάσπαρτες αυτές έδρες; Σημειωτέων, με την πρότασή μας δεν επιβάλαμε, δεν προτείναμε μια οριζόντια ρύθμιση αναγκαστική σε όλη την χώρα, αλλά με απόφαση της Ολομέλειας του Οικείου Δικαστηρίου να μπορεί αυτό να προσαρμοστεί στις ανάγκες της κάθε περιοχής.

Δεν θα επαναλάβω τα όσα είπε και ο κ. Κλάππας προηγουμένως για το θέμα του εσπευσμένου, του ελάχιστου χρόνου που υπάρχει μεταξύ της θέσπισης του δικαστικού χάρτη και του χρόνου υλοποίησης. Κάθε λύση που έχει σχέση με την ενημέρωση, όσο δεν εξασφαλίζεται η εξατομικευμένη ενημέρωση, δεν είναι ολοκληρωμένη λύση και εγκυμονεί κινδύνους για τα δικαιώματα του διαδίκων. Επίσης, γεννά ζητήματα όσον αφορά τον τρόπο που αυτά θα αντιμετωπιστούν στο τέλος αν υπάρχουν προβλήματα μη προσέλευσης διαδίκων στις έδρες των δικαστηρίων.

Επίσης, να κλείσω λέγοντας ότι φοβούμαι πως αυτός ο ελάχιστος χρόνος δεν επιτρέπει να υπάρξουν οι αναγκαίες υποδομές. Για παράδειγμα, θα χρειαστεί, αναγκαστικά, να δικάζουν για μεγάλο διάστημα στα καταργούμενα Ειρηνοδικεία, ιδίως φέτος. Επίσης, δεν υπάρχει η δυνατότητα και ο χρόνος να φιλοξενηθούν στα συγχωνευόμενα, όπως του ίδιου του Πρωτοδικείου Αθηνών, όπου δεν έχει την αναγκαία υποδομή. Το μεν Ποινικό Τμήμα θα μεταφερθεί στην Ευελπίδων, αλλά το Αστικό Τμήμα, άλλο θα μείνει στην Ευελπίδων και άλλο θα έρθει στη Λουκάρεως.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όλο θα πάει στην Λουκάρεως. Θα είμαστε έτοιμοι στις 16/9/2024.

**ΦΩΤΙΟΣ ΓΙΑΝΝΟΥΛΑΣ (Σύμβουλος του Δικηγορικού Συλλόγου Αθηνών):** Κύριε Υπουργέ, ήμουν προχθές με τον κύριο Λινό, Προϊστάμενο του Πρωτοδικείου και είχαμε αυτή την κουβέντα. Τώρα, από εκεί και μετά, νομίζω έχει βγάλει τις αποφάσεις.

Εγώ οφείλω να το επισημάνω, γιατί ξέρετε και μια μεταρρύθμιση, αν αρχίζει να λειτουργεί με μεγαλύτερη αναστάτωση, μετά από ένα όριο, δεν κάνει καλό στη γενικότερη μεταρρύθμιση.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Κύριε Πρόεδρε, με την άδειά σας, εάν μου επιτρέπετε μία διευκρίνιση για να μην επανέλθουμε. ‘Όταν λέτε «εξατομικευμένη γνωστοποίηση». Σε περίπτωση που έχουμε μια αγωγή που δεν είναι γνωστός ο εναγόμενος, αυτό πώς θα πρότεινε ο Δικηγορικός Σύλλογος να γίνει για να έχουμε «εξατομικευμένη κλήτευση»;

**ΗΛΙΑΣ ΚΛΑΠΠΑΣ (Πρόεδρος του Δικηγορικού Συλλόγου Πειραιώς και μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος)**: Ο εναγόμενος είναι γνωστός, ο πληρεξούσιος δικηγόρος του δεν είναι γνωστός.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Σωστά, αυτό ακριβώς εννοώ, διότι ο ενάγων θα το ξέρει μέσω του πληρεξούσιου δικηγόρου του, ο εναγόμενος πώς θα το πληροφορηθεί;

**ΗΛΙΑΣ ΚΛΑΠΠΑΣ (Πρόεδρος του Δικηγορικού Συλλόγου Πειραιώς και μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος)**: Έχει διεύθυνση πάνω στο δικόγραφο.

Το δικόγραφο, κύριε Υφυπουργέ, όπως πολύ καλά γνωρίζετε, έχει τα στοιχεία των διαδίκων. Δεν υπάρχει υποχρέωση να γράφεται ούτε η ηλεκτρονική τους διεύθυνση, μόνο το ΑΦΜ του ενάγοντος. Έχει μόνο διεύθυνση.

Συνεπώς, από τη στιγμή που το «solon.gov.gr» δεν είναι έτοιμο τεχνικά να μπορέσει να προσωποποιήσει, σε κάθε υπόθεση, και να συνδέσει την υπόθεση με τον χρόνο και τον τόπο της νέας εκδίκασης η μόνη λύση είναι να υπάρξει κλήτευση, όπως γίνεται στα Ποινικά Δικαστήρια, με δικαστική αστυνομία, για αυτό και υπάρχει και η δικαστική αστυνομία. Δηλαδή, τώρα, έχουμε το όπλο της δικαστικής αστυνομίας, έτσι ώστε να αποφύγουμε να ερημοδικαστεί κάποιος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Στην Πολιτική Δικονομία, οι δικαστικοί αστυνομικοί δεν προβλέπονται ως όργανα που μπορούν να πραγματοποιούν κλήτευση στα πολιτικά δικαστήρια, να ξεκινήσουμε από αυτό που είναι βασικό.

Άρα, λοιπόν, η πρότασή σας είναι να γίνεται κλήτευση με δικαστικό επιμελητή με βάση τα ισχύοντα.

**ΦΩΤΙΟΣ ΓΙΑΝΝΟΥΛΑΣ (Σύμβουλος του Δικηγορικού Συλλόγου Αθηνών)**: Να το συμπληρώσω, κύριε Υπουργέ;

Κατ’ αρχήν, επειδή επαναπροσδιορισμοί και κλήσεις και στα πολιτικά δικαστήρια έτσι γίνονται σε πολύ μικρότερη κλίμακα, αλλά, πολλές φορές, για παράδειγμα σε περίπτωση μη συζήτησης υπόθεσης, γιατί του δικαστή του έχει αφαιρεθεί η δικογραφία, συνταξιοδοτήθηκε και δεν ξέρω τι, συνεχίζει και υπάρχει κλήτευση. Συνήθως η Γραμματεία απευθύνεται στους πληρεξούσιους δικηγόρους, αλλά και έτσι να μην είναι, υπάρχουν τα στοιχεία των διαδίκων. Είναι κάτι που γίνεται σε πολύ μικρότερη ασφαλώς κλίμακα, γιατί και είπαμε ότι χρειαζόταν περισσότερος χρόνος.

Σε κάθε περίπτωση, αν λειτουργούσε ο «solon.gov.gr» και επομένως ο κάθε διάδικος μπορούσε στις 13 Σεπτεμβρίου που είναι η τελευταία ημέρα πριν από την έναρξη ισχύος του νέου νόμου να μπει στο «solon.gov.gr» και να δει ότι την τάδε ημέρα και ώρα αντί να δικάσω στο Ειρηνοδικείο Λαυρίου - λέμε για παράδειγμα - θα δικάσω αλλού ή αντί να δικάσω στην Ευελπίδων θα δικάσω στη Λουκάρεως, αυτό, εν πάση περιπτώσει, είναι ένα μέσο που, ήδη, είναι εξοικειωμένοι οι δικηγόροι και θα μπορούσε να αποτελέσει μία επαρκή εναλλακτική. Κάτι τέτοιο όμως δεν είναι εφικτό.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Πάντως, αυτό το σύστημα κλήτευσης λειτούργησε με τον Covid, αν δεν κάνω λάθος, ακριβώς με τον ίδιο τρόπο. Λέω, δηλαδή, ότι με τον τρόπο αυτό κλητεύθηκαν οι διάδικοι στην περίοδο της πανδημίας.

**ΦΩΤΙΟΣ ΓΙΑΝΝΟΥΛΑΣ (Σύμβουλος του Δικηγορικού Συλλόγου Αθηνών)**: Ναι, με το «solon.gov.gr», για αυτό και λέμε ότι με το «solon.gov.gr» είναι κάτι με το οποίο είμαστε εξοικειωμένοι και ότι θα μπορούσε να αποτελέσει βοήθεια, αλλά δεν υπάρχει το «solon.gov.gr». Δεν θα είναι σε θέση, δηλαδή, στις 16 Σεπτεμβρίου να λειτουργήσει και προσπαθούμε να βρούμε με το Πρωτοδικείο λύσεις που να μπορούν, στο μέτρο του εφικτού, να αναπληρώσουν την έλλειψη αυτή.

Μια τελευταία παρατήρηση πριν κλείσω σε σχέση με αυτό που είπε η κυρία Κοντογεώργου για το ιδιωτικό έγγραφο ως πληρεξούσιο.

Δεν συμφωνούμε με την παρατήρηση της κυρίας Κοντογεώργου. Θεωρούμε ότι η ρύθμιση ως έχει είναι ικανοποιητική. Το ιδιωτικό έγγραφο ως μέσο για να παρασχεθεί δικαστική πληρεξουσιότητα είναι, ήδη, γνωστό από πολύ καιρό στη Διοικητική Δίκη και έχει ευτυχώς εισαχθεί και στην Πολιτική Δίκη.

Οι εξαιρέσεις που υπάρχουν είναι επαρκείς, δεν νομίζω ότι χρειάζεται να γίνει κάτι άλλο επ αυτού.

**ΘΕΟΦΙΛΟΣ ΞΑΝΘΟΠΟΥΛΟΣ**: Κύριε Πρόεδρε, μια παρατήρηση, σας παρακαλώ, εκτός διαδικασίας. Υπόψιν ότι ο «ΣΟΛΩΝ» δεν αφορά την υπόλοιπη Ελλάδα, αφορά μόνο το Λεκανοπέδιο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πολύ σωστό είναι αυτό που λέτε, κύριε Ξανθόπουλε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»:** Πάντως- και εμένα αν μου επιτρέπετε, κύριε Πρόεδρε- 16 Σεπτεμβρίου, κύριε Υφυπουργέ, που λέτε ότι θα είστε πανέτοιμοι, υπάρχει προαναγγελμένη αποχή των δικηγόρων και υπάρχει μια αντίφαση εκεί, ίσως διευκολυνθείτε με μια μέρα παραπάνω, βέβαια.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν γίνεται για την εφαρμογή του χάρτη η αποχή, άλλο είναι το αίτημα της αποχής, όχι η εφαρμογή του χάρτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»:** Καλά, εντάξει, άμα το λέτε εσείς, έτσι θα είναι.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν το λέω εγώ, το λέει η ανακοίνωση των Δικηγορικών Συλλόγων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»:** Εντάξει, εντάξει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έγινε κατανοητό, ευχαριστώ κυρία Κωνσταντοπούλου.

Να περάσουμε τώρα στον κ. Μιχάλη Μαυρογένη, Ταμία της Ομοσπονδίας Δικαστικών Υπαλλήλων Ελλάδος.

**ΜΙΧΑΛΗΣ ΜΑΥΡΟΓΕΝΗΣ (Ταμίας της Ομοσπονδίας Δικαστικών Υπαλλήλων Ελλάδος):** Καλημέρα σας, ευχαριστούμε πολύ για την πρόσκληση.

Θα θέλαμε να αναφερθούμε σε κάποιες διατάξεις του νομοσχεδίου. Θα ήθελα, όμως, να κάνω μια επισήμανση στην αρχή.

Με το παρόν νομοσχέδιο, επιχειρείται ουσιαστικά η εφαρμογή των διατάξεων του ν.5108 και, με λύπη μας, διαπιστώνουμε ότι επιβεβαιώνονται όλες οι αντιρρήσεις και οι ενστάσεις που είχαμε κατά τη διαδικασία της συζήτησης και της ψήφισης του ν.5108, το γεγονός, δηλαδή, ότι έγινε ένας νόμος αγνοώντας τις συνθήκες που επικρατούν στα ελληνικά δικαστήρια, την έλλειψη υλικοτεχνικών υποδομών, την έλλειψη ψηφιακού εκσυγχρονισμού και συγχρονισμού των δικαστικών Υπηρεσιών. Αυτή τη στιγμή το «ΣΟΛΩΝ», να διευκρινίσω και να διορθώσω τον προηγούμενο ομιλητή, δεν είναι μόνο στο Λεκανοπέδιο, είναι και σε κάποιες περιοχές της περιφέρειας, αλλά πολύ λίγες για το σύνολο των δικαστικών Υπηρεσιών της χώρας και κυρίως, τον ανθρώπινο παράγοντα, τις τεράστιες ελλείψεις ανθρώπινου δυναμικού και αναφέρομαι ειδικότερα στους δικαστικούς υπαλλήλους.

Θα προσθέσω και έναν επιπλέον παράγοντα που αγνοήθηκε παντελώς στη σύνταξη του ν.5108, που είναι η υποτίμηση του ρόλου και του έργου που είχαν τα, μέχρι τις 15 του μήνα, λειτουργούντα ειρηνοδικεία, που για μια δεκαπενταετία και πλέον είχε μεταφερθεί σε αυτά ένας τεράστιος όγκος ύλης πολιτικής διαδικασίας από τα πρωτοδικεία, πολλά από αυτά- μεγάλα ειρηνοδικεία, στις μεγάλες πόλεις- ήταν υποστελεχωμένα για μεγάλα χρονικά διαστήματα και, αντίθετα, η πολιτική Ηγεσία του Υπουργείου και στις συναντήσεις που είχαμε και ο κ. Υφυπουργός, που είναι και παρών σήμερα, μας έδωσε την εντύπωση, ότι είχε μια λάθος εικόνα για τη λειτουργία των ειρηνοδικείων.

Δεν θα λαϊκίσουμε να πούμε ότι όλα τα ειρηνοδικεία είχαν δουλειά μέχρις εσχάτων, αλλά η πλειονότητα των ειρηνοδικείων της χώρας ήταν σε πάρα πολύ παραγωγικό έργο και με συνθήκες πάρα πολύ δύσκολες. Δεν πρέπει να ξεχνάμε την περίοδο των υπερχρεωμένων, που ένας τεράστιος όγκος υποθέσεων που αφορούσαν ένα μεγάλο αριθμό συμπολιτών μας δικάστηκε από τα ειρηνοδικεία.

Το γεγονός της υποβάθμισης των ειρηνοδικείων φαίνεται και από την υπαγωγή των ήδη υπηρετούντων ειρηνοδικών στα πρωτοδικεία, όπου σε αυτούς τους ανθρώπους- δεν αφορά εμάς, γι’ αυτό το αναφέρω, για να μην θεωρηθεί ότι είναι προς όφελός μας η αναφορά αυτή- οι ειρηνοδίκες που υπηρετούν σήμερα, θα είναι σε μία παράλληλη επετηρίδα από τις 16 του μήνα, χωρίς να τους δίνεται η δυνατότητα μισθολογικής και βαθμολογικής αναβάθμισης, δηλαδή, προαγωγής. Δηλαδή, θα κάνουν την ίδια δουλειά με τους ήδη υπηρετούντες πρωτοδίκες, χωρίς να έχουν αντίστοιχη εξέλιξη.

Για να έρθουμε, όμως, στο στρεβλό της ενοποίησης, θα αναφέρω ότι το σύστημα «ΣΟΛΩΝ» δεν λειτουργεί. Άρα, από τις 16 του μήνα, θα αναγκάζονται πολλές υπηρεσίες να εκδίδουν πιστοποιητικά, χωρίς να υπάρχει διασύνδεση και έλεγχος μεταξύ των υπηρεσιών, των πρώην Ειρηνοδικείων και των Πρωτοδικείων, χωρίς να υπάρχει ψηφιοποίηση των αρχείων. Τώρα, η εταιρεία που έχει κάνει τη σύμβαση, έχει αρχίσει να κάνει διερευνητικά επαφές με τις υπηρεσίες για την ψηφιοποίηση. Αυτά τα πράγματα δεν μπορούν να γίνουν από τη μια μέρα στην άλλη χωρίς να υπάρχει το επαρκές ανθρώπινο δυναμικό στις υπηρεσίες των δικαστηρίων.

Οι υποστελεχωμένες υπηρεσίες, από την εποχή των μνημονίων μέχρι σήμερα, παρά το γεγονός ότι ψηφίστηκε ένας νόμος, με τον οποίο μεταφέρεται η διαδικασία πρόσληψης μέσω της Σχολής Δικαστικών Λειτουργών Από το έτος 2022, που ψηφίστηκε ο νόμος, έχουν γίνει τρεις διαγωνισμοί. Σε βάθος, λοιπόν, τριετίας, από το 2023 ως το 2025, μέσω της σχολής, θα γίνουν περίπου 800 προσλήψεις δικαστικών υπαλλήλων συνολικά, μέχρι τα μέσα του 2025, όταν την ίδια περίοδο θα έχουν αποχωρήσει συνταξιοδοτούμενοι πάνω από χίλιοι.

Με αυτές τις συνθήκες, λοιπόν, δεν είναι δυνατόν να λειτουργήσουν τα δικαστήρια, δεν είναι δυνατόν να προχωρήσει, να επιταχυνθεί η δικαιοσύνη.

Εμείς έχουμε ζητήσει την προκήρυξη διαγωνισμού και μέσα από τις διαδικασίες που δίνει Το Α.Σ.Ε.Π.. Πέρα από τις διαδικασίες της σχολής, με την οποία ευαγγελίζεται η πολιτική ηγεσία του Υπουργείου ότι θα λυθεί το πρόβλημα. Εμείς δεν έχουμε την ίδια άποψη. Έχουμε ζητήσει, λοιπόν, τη διεξαγωγή διαγωνισμού με τη διάταξη που δίνει το άρθρο 11 του Κώδικα Δικαστικών Υπαλλήλων, για τη μαζική πρόσληψη δικαστικών υπαλλήλων όλων των κλάδων και όλων των ειδικοτήτων.

Να αναφέρω χαρακτηριστικά ότι αυτή τη στιγμή οι επιμελητές δικαστηρίων είναι σε έλλειψη. Σε μια εφετειακή περιφέρεια, θα σας αναφέρω παράδειγμα του Ηρακλείου που υπηρετώ, με Εφετείο, Πρωτοδικείο, Εισαγγελία Πρωτοδικών, Εισαγγελία Εφετών, Ειρηνοδικείο, Πταισματοδικείο, υπάρχουν δύο επιμελητές που εξυπηρετούν από τη μια υπηρεσία στην άλλη και έχουμε συνεχώς μετακινήσεις, αποσπάσεις κ.λπ..

Δεν γίνεται, λοιπόν, όλα να γίνονται στο πόδι, με βιασύνη και χωρίς να προηγούνται διαδικασίες άλλες. Το να αναβαθμίσουμε και να βαπτίσουμε, σε μια νύχτα, το Ειρηνοδικείο σε Πρωτοδικείο, όπως, για παράδειγμα, το αναφέρουμε και στο έγγραφό μας προς τον Υπουργό και προς τα πολιτικά κόμματα, το Ειρηνοδικείο Βάμου στα Χανιά, με έναν υπάλληλο, από τις 16 του μήνα θα είναι Πρωτοδικείο, θα δικάζει πολιτικές και ποινικές υποθέσεις δύο επαρχιών του νομού Χανίων, του Αποκορώνου και των Σφακίων, με έναν υπάλληλο.

Θέλοντας να διορθώσει αυτή την εικόνα ο Υπουργός Δικαιοσύνης και η πολιτική ηγεσία του Υπουργείου Δικαιοσύνης, εισαγάγει μέσα στο παρόν νομοσχέδιο διάταξη με την οποία δίνεται η δυνατότητα στον Πρόεδρο Πρωτοδικών, με πράξη του, να μετακινεί υπαλλήλους από την κεντρική έδρα του Πρωτοδικείου στις περιφερειακές παράλληλες έδρες όπου απαιτείται ανάγκη.

Εμείς ζητήσαμε αυτή η διάταξη να απαλειφθεί, διότι δεν λύνεται το πρόβλημα με αυτό τον τρόπο, δημιουργεί πρόβλημα στους ίδιους τους υπαλλήλους, δημιουργεί πρόβλημα στις υπηρεσίες. Η απάλειψη δεν έγινε στο υπάρχον σχέδιο νόμου και έχει μείνει. Αυτό που έκανε, πιθανόν για να χρυσώσει το χάπι το Υπουργείο, είναι να βάλει στη σχετική διάταξη «προς κάλυψη επειγουσών υπηρεσιακών αναγκών», τις οποίες, βέβαια, σε κάθε περίπτωση, θα κρίνει ο Πρόεδρος Πρωτοδικών, που θα δίνει και την εντολή.

Εμείς θέλουμε να στελεχωθούν με μόνιμο προσωπικό, όλων των κλάδων και όλων των ειδικοτήτων και σε συνθήκες υλικοτεχνικές που θα είναι καλές, θα είναι λειτουργικές και θα μπορούν να αποδώσουν, γιατί μόνο έτσι μπορεί να προχωρήσει η δικαιοσύνη.

Στο άρθρο, αυτό, το 69, ζητάμε να απαλειφθεί εντελώς η διάταξη που αναφέρεται στη μετακίνηση υπαλλήλου από την Κεντρική έδρα στις Περιφερειακές, γιατί αυτή τη στιγμή, να φανταστείτε, το οργανόγραμμα των δικαστικών υπηρεσιών, οι περισσότερες έδρες των Περιφερειακών και Παράλληλων Πρωτοδικείων, δεν διαθέτουν καμία διαθέσιμη οργανική θέση. Άρα, λοιπόν, δεν υπάρχει προοπτική, στο άμεσο μέλλον, να γίνει καμία πρόσληψη σε αυτές τις υπηρεσίες.

Θα έπρεπε, λοιπόν, πρώτα να σκεφθεί η Κυβέρνηση να τροποποιήσει τα οργανογράμματα, την κατανομή των οργανικών θέσεων, ώστε να δοθούν θέσεις στα Περιφερειακά και στα Παράλληλα Πρωτοδικεία, όπως και να δώσει, μέσα από το ν.5108, τη δυνατότητα στους υπαλλήλους των καταργούμενων Ειρηνοδικείων να μετακινηθούν σε Παράλληλη ή Περιφερειακή έδρα της επιλογής τους και όχι υποχρεωτικά να τους μετακινεί στην έδρα του Κεντρικού Πρωτοδικείου, διαταράσσοντας την προσωπική και την οικογενειακή τους ζωή, επιφέροντας ένα τεράστιο κόστος στον προϋπολογισμό τους όταν πολλοί από αυτούς τους ανθρώπους είναι αναγκασμένοι να μετακινούνται 50 ή και 70 ή και, πολλές φορές, 100 χιλιόμετρα για να πάνε από το σπίτι τους εκεί που θα τους μετακινήσει υποχρεωτικά, ενώ πιθανότατα η Παράλληλη ή η Περιφερειακή έδρα που θα είχαν τη δυνατότητα να πάνε, θα ήταν πολύ πιο κοντά και συν, το επιπλέον κέρδος που θα είχε αυτή η δυνατότητα, δηλαδή, να στελεχωθούν τα Περιφερειακά και Παράλληλα Πρωτοδικεία με επιπλέον ανθρώπινο δυναμικό.

Ως προς τη μετακίνηση και αυτών των υπαλλήλων, δεν προβλέπεται καμία καταβολή αποζημίωσης. Όπως μας είπε ο κύριος Υπουργός, δεν προβλέπεται από το δημόσιο λογιστικό αποζημίωση για μετακίνηση του υπαλλήλου προς την εργασία του. Θέλουμε, όμως, εμείς να βρεθεί τρόπος, είτε να υπάρχει αυτή η αποζημίωση, είτε με μια τροποποίηση του ν.5108 να δοθεί η δυνατότητα στους υπαλλήλους - συναδέλφους αυτούς να μετακινηθούν σε Περιφερειακή ή Παράλληλη έδρα της προτίμησής τους, εφόσον το επιθυμούν.

Επίσης, για όσο καιρό γίνεται η μετακίνηση υπαλλήλων στα Περιφερειακά και Παράλληλα Πρωτοδικεία, θέλουμε οι διαδικασίες οι οποίες προβλέπουν την αποζημίωση αυτών των υπαλλήλων να γίνονται με πιο γρήγορο τρόπο, δηλαδή, να μην πηγαίνουν σε ένα δικαστήριο ή σε δύο και τρία δικαστήρια το μήνα και να παίρνουν τα χρήματα της μετακίνησής τους μετά από τρεις ή τέσσερις ή και παραπάνω μήνες.

Σε ένα άλλο σημείο που θα θέλαμε να σταθούμε ως προς το νομοσχέδιο είναι στο άρθρο 69, που αναφέρεται στην αντιστοίχιση των οργανικών μονάδων στις νέες υπηρεσίες. Υπάρχει η διατύπωση, «Γενική Διεύθυνση, Διεύθυνση, Τμήμα και Γραφείο. Εμείς θέλουμε να απαλειφθεί η λέξη «γραφείο», γιατί η λέξη «γραφείο» δεν βοηθά σε τίποτα. Ξέρουμε ότι η διαβάθμιση των επιδομάτων θέσης στο δημόσιο είναι για Γενικό Διευθυντή, Διευθυντή ή Τμηματάρχη και όπου λειτουργούσαν παλιά τα αυτοτελή γραφεία, ήδη, έχουν καταργηθεί. Δεν προβλέπεται κανένα επίδομα για τους Προϊσταμένους γραφείων. Σε ένα μεγάλο αριθμό λοιπών Περιφερειακών και Παράλληλων Πρωτοδικείων, που αναγκαστικά με τον αριθμό των υπαλλήλων που θα έχουν θα χαρακτηριστούν ως γραφεία, οι συνάδελφοι εκεί θα έχουν να επιτελούν ένα διοικητικό έργο, χωρίς να αμείβονται.

Πέρα από το ότι θέλουμε να απαλειφθεί αυτή η φράση, δηλαδή «γραφεία», ζητάμε επιπλέον τα Τμήματα που προβλέπονται με την ύπαρξη πέντε οργανικών θέσεων υπαλλήλων στην υπηρεσία, να γίνουν οπωσδήποτε στα Περιφερειακά και Παράλληλα Πρωτοδικεία, ανεξαρτήτως του αριθμού των υπαλλήλων που υπηρετεί. Αυτό θα είναι και μια επιβράβευση - ενίσχυση του έργου που επιτελούν αφού αποφάσισε το Υπουργείο να λειτουργήσουν ως αυτόνομες υπηρεσίες και, απ’ ό,τι φαίνεται, θα είναι αυτόνομες και διοικητικά σε σχέση με την κεντρική έδρα.

Ένα άλλο ζήτημα που θα κάνω αναφορά σε σχέση με το νομοσχέδιο, είναι το άρθρο 105, που αναφέρεται σε μια προσωρινή ρύθμιση των προϊσταμένων των οργανικών μονάδων στις καταργούμενες υπηρεσίες. Οι προϊστάμενοι τμημάτων στις υπηρεσίες που καταργούνται και μεταφέρονται είτε σε παράλληλη είτε σε κεντρική έδρα, διατηρούν σύμφωνα με τη ρύθμιση της σχετικής διάταξης για ένα τρίμηνο το επίδομα θέσης που ελάμβαναν. Η ρύθμιση του τριμήνου έγινε για να προλάβουν να γίνουν τα οργανογράμματα των νέων υπηρεσιών και να κατανεμηθούν οι θέσεις ευθύνης σύμφωνα με τον κανονισμό που θα συντάξει το κάθε δικαστήριο, το κάθε πρωτοδικείο. Σαφώς υπάρχει σε αυτό το άρθρο μία παράλειψη. Δεν γίνεται αναφορά στους διευθυντές. Θεωρώ ότι ήταν παράλειψη κατά τη σύνταξη του νομοσχεδίου.

Υπάρχουν περίπου δέκα δικαστικές υπηρεσίες, ειρηνοδικεία και πταισματοδικεία των μεγάλων πόλεων, όπου υπάρχουν διευθύνσεις. Επειδή η αναφορά στο άρθρο γίνεται για προϊσταμένους τμημάτων, θα ζητούσα να γίνει προσθήκη και διευθυντών γραμματείας, γιατί θα είναι άδικο και για αυτούς τους ανθρώπους, που σήμερα έχουν θέση ευθύνης, μεταφέροντας καταργούμενη υπηρεσία, να μη διατηρήσουν πλέον τη θέση αυτή. Άρα, λοιπόν, επειδή είναι μια ρύθμιση προσωρινή, νομίζω ότι θα πρέπει να τους περιλαμβάνει.

Ζητάμε, επίσης, το τρίμηνο το οποίο δόθηκε με το σχέδιο νόμου, να είναι μεγαλύτερο χρονικό διάστημα, γιατί πολύ φοβάμαι ότι το τρίμηνο δεν θα φτάσει για να γίνουν όλες οι διαδικασίες που προβλέπονται από το νόμο, να γίνουν οι αντιστοιχίσεις των υπηρεσιών σε γενικές διευθύνσεις, διευθύνσεις κλπ., να γίνουν οι κανονισμοί λειτουργίας, να εγκριθούν και να οριστούν μετά οι νέοι προϊστάμενοι.

Ως προς τις διατάξεις του νομοσχεδίου, αυτά τα σημεία νομίζω ότι θέλαμε να θέσουμε υπόψη τόσο του Υπουργού όσο και των άλλων φορέων που παρευρίσκονται στη σημερινή διαδικασία.

Θα θέλαμε τελειώνοντας, και είμαι στη διάθεση όλων των παρευρισκόμενων για οποιοδήποτε θέμα τεθεί, να κάνουμε και μια αναφορά σε ένα προηγούμενο νόμο της μεταφοράς της δικαστηριακής ύλης, τον ν.5095/24, στα δικηγορικά γραφεία, στους δικηγόρους. Με αυτό τον νόμο, ενώ δόθηκε η εντύπωση ότι δίνεται μια ελάφρυνση στον όγκο δουλειάς των δικαστηρίων και των δικαστικών υπαλλήλων, εντούτοις, όσον αφορά κάποιες διατάξεις, κάποια ύλη που μεταφέρεται, συνέβη το αντίθετο. Αναφέρομαι στις συναινετικές προσημειώσεις, στα κληρονομητήρια και στα σωματεία, όπου πλέον ανατίθενται τα καθήκοντα που σχετίζονται με αυτά τα αντικείμενα κατά το κομμάτι που αφορά τα δικαστήρια αποκλειστικά στους δικαστικούς υπαλλήλους και μια διαδικασία, για παράδειγμα, των συναινετικών προσημειώσεων, που ολοκληρωνόταν μέσα σε ένα δεκάλεπτο, τώρα απαιτεί μέρες, ακόμα και εβδομάδες για να ολοκληρωθεί. Να μην μπω σε λεπτομέρειες επειδή υπάρχουν προθεσμίες, υπάρχουν ειδοποιήσεις από μέρους του δικαστηρίου για τον δικηγόρο που ορίζεται ως αντίδικος στην κάθε διαδικασία. Στη συνέχεια, αν αρνηθεί ο δικηγόρος αυτός, θα πρέπει να ειδοποιηθεί καινούργιος δικηγόρος και μέχρι την ολοκλήρωση της διαδικασίας, επωμίζεται ο δικαστικός υπάλληλος και τα δικαστήρια ένα μεγάλο φόρτο δουλειάς, που νομίζω ότι θα μπορούσε να απαλλαχθεί.

Κάναμε πρόταση προς τον Υπουργό, διαπιστώσαμε ότι υπήρχε θετική ανταπόκριση ως προς αυτό, μένει να δούμε, το επόμενο διάστημα, αν θα γίνει πράξη, για τις διαδικασίες αυτές που αφορούν τον ν.5095.

Από όλα όσα ανέφερα, αλλά και όσα έχουμε πει και στους εκπροσώπους των πολιτικών κομμάτων και στην πολιτική ηγεσία του Υπουργείου το προηγούμενο διάστημα, φαίνεται ότι οι δικαστικοί υπάλληλοι είναι ο αδύναμος κρίκος της αλυσίδας στην απονομή της δικαιοσύνης και αντιμετωπίζονται έτσι από τους φορείς της πολιτείας. Γιατί; Οι συνθήκες δουλειάς τους είναι από όλους καταγεγραμμένο ότι είναι πάρα πολύ δύσκολες. Ξέρουμε όλοι - είτε οι πολίτες που προσέρχονται, είτε οι φορείς της δικαιοσύνης, οι δικηγόροι, οι συμβολαιογράφοι, το βλέπουν και οι δικαστές που είναι δίπλα μας, ότι οι δικαστικοί υπάλληλοι, πολλές φορές, δεν έχουν ωράρια, παίρνουν δουλειά στο σπίτι, δουλεύουν σαββατοκύριακα και αργίες. Με λίγα λόγια, έχουν άκρως ειδικές και δύσκολες συνθήκες εργασίας.

Από το 2011, που καταργήθηκε, με τα μνημόνια, το επίδομα ειδικών συνθηκών, παραμένει σε εκκρεμότητα και είναι αίτημά μας, τα τελευταία χρόνια, μετά τη λήξη και των μνημονίων, η επαναφορά του, η επαναθεσμοθέτηση του. Δεν ζητάμε επίδομα στο ύψος που λαμβάνουν οι δικαστικοί λειτουργοί. Αναγνωρίζουμε τον ρόλο μας και τι συνεισφορά έχουμε στην απονομή της δικαιοσύνης. Ζητάμε την επαναφορά του επιδόματος ειδικών συνθηκών στο ποσό που ήταν πριν καταργηθεί. Με αυτό τον τρόπο, θα δείξει, έμπρακτα, η πολιτεία ότι αναγνωρίζει τον ρόλο του δικαστικού υπαλλήλου και την προσπάθεια που κάνει, καθημερινά, στην απονομή της δικαιοσύνης.

Ζητάμε να στελεχωθούν οι δικαστικές Υπηρεσίες με το απαραίτητο προσωπικό όλων των κλάδων και των ειδικοτήτων.

Επίσης, να υπάρξουν άμεσα οι υλικοτεχνικές υποδομές που θα κάνουν ευκολότερη τη δουλειά μας, ευκολότερη την απονομή της δικαιοσύνης και ευκολότερη την πρόσβαση των πολιτών.

Είμαστε απέναντι στον ν. 5108. Δεν ερχόμαστε, όμως, σήμερα, ούτε να λαϊκίσουμε, ούτε να κάνουμε επικοινωνιακά παιγνίδια. Προσπαθούμε να δημιουργήσουμε συνθήκες εργασίας για τους συναδέλφους μας και για όλους τους προσερχόμενους και εργαζόμενους στα δικαστήρια, οι οποίες θα κάνουν τη ζωή μας καλύτερη. Ζητάμε, όμως, από την πολιτεία αυτό να το σεβαστεί.

Στη διάθεσή σας για οτιδήποτε άλλο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Αναστασία Παπαδοπούλου.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Εγώ θα μιλήσω αναφορικά με το Δ’ Μέρος του νομοσχεδίου, που αφορά στις ρυθμίσεις για τη Δικαστική Αστυνομία και την τροποποίηση του ν.4963/2022.

Με σκοπό, λοιπόν, την άμεση στελέχωση του πολιτικού τομέα της Δικαστικής Αστυνομίας, επέρχονται κάποιες τροποποιήσεις σε αυτόν το νόμο και προστίθενται κάποια άρθρα αναφορικά με την προκήρυξη ενός γραπτού διαγωνισμού για την πλήρωση θέσεων του πολιτικού προσωπικού της Δικαστικής Αστυνομίας, τη διενέργεια του διαγωνισμού, την Εξεταστική Επιτροπή και όλα τα υπόλοιπα που είναι αναγκαία για την ολοκλήρωση του διαγωνισμού.

Θέλω να τονίσω ότι η ρύθμιση αυτή είναι εξαιρετική και ισχύει για τη στελέχωση του πολιτικού προσωπικού της Δικαστικής Αστυνομίας, μόνο για τις θέσεις που έχουν μείνει κενές κατά την πρώτη εφαρμογή του νόμου της Δικαστικής Αστυνομίας, οι διατάξεις του οποίου κατά τα λοιπά δεν φείδονται του νόμου αυτού. Με βάση τον παραπάνω νόμο, το πολιτικό προσωπικό της Δικαστικής Αστυνομίας αποτελείται από ειδικούς επιστήμονες, οι οποίοι θα παρέχουν επιστημονική και τεχνική συνδρομή στους δικαστικούς και εισαγγελικούς λειτουργούς, για την αντιμετώπιση των θεμάτων που ανακύπτουν κατά την άσκηση των καθηκόντων τους. Η συνδρομή αυτή είναι κρίσιμη και αποφασιστική για την αντιμετώπιση των θεμάτων αυτών που απαιτούν ειδικές γνώσεις. Αυτό όλο συμβάλλει στην ταχύτερη και αποτελεσματικότερη απονομή της δικαιοσύνης.

Μάλιστα, οι υπάλληλοι του πολιτικού τομέα της Δικαστικής Αστυνομίας, σύμφωνα με τον νόμο, συντάσσουν γραπτές Εκθέσεις επί επιστημονικών ή τεχνικών θεμάτων, οι οποίες αποτελούν και αποδεικτικά μέσα κατά την έννοια και του Κώδικα Πολιτικής Δικονομίας και του Κώδικα Ποινικής Δικονομίας και του Κώδικα της Διοικητικής Δικονομίας. Ενώ, για τις δικαστικές και εισαγγελικές αρχές, οι οποίες μπορούν να διατάξουν τη διενέργεια πραγματογνωμοσύνης.

Επίσης, έργο αυτού του τομέα της Δικαστικής Αστυνομίας είναι και η εκτέλεση αιτημάτων της δικαστικής συνδρομής.

Έτσι, λοιπόν, τα καθήκοντα και οι αρμοδιότητες αυτού του προσωπικού, αφορούν στη διενέργεια προκαταρκτικής εξέτασης, προανάκρισης, ανακριτικών πράξεων, παροχή επιστημονικής τεχνικής συνδρομής στους δικαστικούς, εισαγγελικούς λειτουργούς και λοιπά για να μη μακρηγορώ και στο πλαίσιο λοιπόν αυτό, επειδή το προσωπικό αυτό θα πρέπει να γνωρίζει στοιχειωδώς τη διάρθρωση και λειτουργία των δικαστηρίων όπου θα ασκούν τα καθήκοντά τους, ο διαγωνισμός θα διεξαχθεί σύμφωνα με τους κανόνες του διαγωνισμού για την πρόσληψη των δικαστικών υπαλλήλων, προσαρμοσμένος βέβαια στις ιδιαιτερότητες αυτού του κλάδου.

Για αυτούς τους ίδιους λόγους και με σκοπό τη διευκόλυνση της υλοποίησης των επιμορφωτικών προγραμμάτων που προβλέπονται για το προσωπικό του πολιτικού τομέα της Δικαστικής Αστυνομίας, τροποποιείται και το άρθρο 33 του νόμου της Δικαστικής Αστυνομίας, με τρόπο ώστε η επιμόρφωση του πολιτικού προσωπικού να γίνεται από την Εθνική Σχολή Δικαστικών Λειτουργών.

Ο διαγωνισμός αυτός, ενημερώνω, μπορεί να διενεργηθεί από τη Σχολή περί τα τέλη Νοεμβρίου και η προβλεπόμενη επιμόρφωση από τον νόμο της Δικαστικής Αστυνομίας, εφόσον την αναλάβει η Σχολή και την κάνει, θα λάβει χώρα το πρώτο εξάμηνο του 2025, σύμφωνα με το νόμο, το βασικό της Δικαστικής Αστυνομίας.

Επίσης, θα ήθελα να πω και κάτι πολύ σύντομα για τη σύντμηση του χρόνου της πρακτικής των σπουδαστών της κατεύθυνσης των εισαγγελέων της 30ης σειράς. Η πρακτική, κανονικά, των σπουδαστών μας τελειώνει τον Μάιο του 2025, ειδικά, όμως, για την 30η σειρά είναι αναγκαία η σύντμηση του χρόνου της πρακτικής για να καταστεί δυνατή η άμεση εφαρμογή του νέου δικαστικού χάρτη με την ενίσχυση του σώματος των εισαγγελικών λειτουργών με νέα στελέχη. Έτσι, λοιπόν, η πρακτική θα τελειώσει 16 Φεβρουαρίου 2025 αντί τον Μάιο του 2025, όμως, παρά τη μείωση του χρόνου, εξακολουθεί να παραμένει επαρκής και κατάλληλη η πρακτική αυτή, γιατί θα περιοριστεί μόνο χρονικά, στην πραγματικότητα, για διάστημα μόνο 3 εβδομάδων, γιατί θα διενεργείται και το Σάββατο και τις Κυριακές, γιατί υπάρχουνε αυτόφωρα που λειτουργούν και τις Κυριακές επίσης, ανάκριση, συνοδείες και λοιπά. Ως εκ τούτου, και η πρακτική αυτή θα παραμείνει πλήρης και επαρκής κατά το ουσιαστικό της περιεχόμενο, ανεξάρτητα από τη σύντμηση του χρόνου για την 30η σειρά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Ιωάννα Αναστασοπούλου, μέλος του Δ.Σ. της Ένωσης Ελλήνων Ποινικολόγων.

**ΙΩΑΝΝΑ ΑΝΑΣΤΑΣΟΠΟΥΛΟΥ (Μέλος του Δ.Σ. της Ένωσης Ελλήνων Ποινικολόγων):** Εκ μέρους της Ένωσης Ελλήνων Ποινικολόγων και ειδικώς όσον αφορά τις παρεμβάσεις που γίνονται με το παρόν σχέδιο νόμου στον Κώδικα Ποινικής Δικονομίας, δεν έχουμε κάποιες ειδικές παρατηρήσεις, δεδομένου ότι οι τροποποιήσεις οι προτεινόμενες συνιστούν το λογικώς αναγκαίο αποτέλεσμα του ήδη ψηφισθέντος νόμου 5104 του 2024. Οι τροποποιήσεις αυτές, κατά κύριο λόγο, αφορούν στην αντικατάσταση των λέξεων «Ειρηνοδίκης» από «Πρωτοδίκης», «Ειρηνοδικείο» από «Πρωτοδικείο». Ως εκ τούτου, δεν έχουμε κάτι ιδιαίτερα να πούμε πάνω σε αυτό, ήταν λογικώς αναγκαίο και απολύτως επιβεβλημένο να λάβουν χώρα οι εν λόγω τροποποιήσεις.

Η επιτυχία όλου αυτού του οικοδομήματος, όλης αυτής της προσπάθειας που γίνεται θα κριθεί βεβαίως στην πράξη και επ’ αυτού του ζητήματος θα αναφερθώ και εγώ σε όσα είπε ο κύριος Κλάππας και ο κύριος Γιαννούλας και θα εκφράσουμε και εμείς, ως Ένωση Ελλήνων Ποινικολόγων, την έγνοια μας για την ενίσχυση του έμψυχου δυναμικού των νέων δικαστικών σχηματισμών και για τη βελτίωση της υλικοτεχνικής υποδομής, η οποία βεβαίως είναι άρρηκτα συνδεδεμένη με την ποιότητα της απονομής της δικαιοσύνης, αλλά και με την ποιότητα της καθημερινότητας των ποινικολόγων, που είναι εξαιρετικά επιβαρυμένος κλάδος των δικηγόρων και, επίσης, να εκφράσουμε και την αγωνία μας και την έγνοια μας για τη σωστή διεξαγωγή και την ολοκλήρωση και της επιμόρφωσης και των Ειρηνοδικών, ειδικά στον τομέα των του Κώδικα Ποινικής Δικονομίας και του Ποινικού Δικαίου, που ήδη προβλέπεται από το ν. 5104/2024. Είναι ιδιαίτερα σημαντικό να ολοκληρωθούν με επιτυχία αυτοί οι κύκλοι επιμόρφωσης.

Θα παρακολουθούμε την πορεία των εν λόγω νομοθετημάτων στην πράξη και θα παρεμβαίνουμε όπου κρίνεται σκόπιμο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Θα ήθελα, καταρχάς, να καλωσορίσω εκείνους τους εκπροσώπους φορέων, κατά πλειοψηφία δικηγόρους όπως βλέπω, που είναι παρόντες και παρούσες.

Να πω ότι η διαδικασία της ακρόασης φορέων για την ΠΛΕΥΣΗ ΕΛΕΥΘΕΡΙΑΣ είναι πάρα πολύ σημαντική και θεωρώ, κύριε Πρόεδρε, ότι επιβεβαιώνεται από το γεγονός ότι δεν έχουμε παρουσία ούτε των φορέων που προσκλήθηκαν και, απ’ ό,τι καταλαβαίνω, δεν είχαμε και απαντήσεις από φορείς. Δεν ξέρω εάν είχαμε κάποια απάντηση γραπτή από τον Συνήγορο του Πολίτη, από τον Συνήγορο του Καταναλωτή, από την Ένωση Ελλήνων Δικονομολόγων, δεν έχει έρθει στο δικό μου e-mail κάτι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Έστειλε επιστολή η Ένωση Ελλήνων Δικονομολόγων που εξηγεί ότι δεν υπάρχει εκπροσώπηση και γι’ αυτό δεν παρίσταται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Για τον Συνήγορο του Πολίτη και τον Συνήγορο του Καταναλωτή;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ο κ. Ποττάκης δήλωσε ότι θα στείλει υπόμνημα – απάντηση, δεν την έχει στείλει ακόμη, ο Συνήγορος του Καταναλωτή σε τηλεφωνική επικοινωνία είπε ότι δεν μπορεί να παραστεί λόγω ανειλημμένων υποχρεώσεων και η Ένωση Εισαγγελέων έχει στείλει το υπόμνημά της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Θα αναφερθώ, αφού το ξέρετε, στην Ένωση Εισαγγελέων Ελλάδος, δεν υπάρχει περίπτωση να το παραλείψω.

Για εμάς, ήταν κρίσιμο να εκπροσωπηθεί και ο Συνήγορος του Πολίτη και ο Συνήγορος του Καταναλωτή, διότι υπάρχουν διατάξεις που αφορούν τους πλειστηριασμούς και τους ηλεκτρονικούς πλειστηριασμούς. Ήταν πάρα πολύ κρίσιμο να κληθούν και η Εθνική Επιτροπή Δικαιωμάτων του Ανθρώπου που δεν εκλήθη, εμείς την προτείναμε, όπως και το Ινστιτούτο Καταναλωτή που δεν εκλήθη, καθώς και ο Δικηγορικός Σύλλογος Μεσολογγίου λόγω των θεμάτων του Δικαστικού Χάρτη. Κάναμε προτάσεις, δεν έγιναν δεκτές και καταλήξαμε, εν πάση περιπτώσει, οι τέσσερις από τους δέκα κληθέντες φορείς να μην προσέρχονται και από τους υπόλοιπους φορείς οι μισοί να μην έχουν καταφέρει να προσέλθουν αυτοπροσώπως αλλά μέσω διαδικτύου. Κατά τη γνώμη μας, αυτό είναι υποβάθμιση της διαδικασίας της ακρόασης των φορέων. Θέλουμε τους φορείς μέσα στη Βουλή, θέλουμε ζωντανή διαδικασία και θέλουμε και να προλαβαίνουν οι αρμόδιοι να διαβάζουν τα νομοσχέδια για να τοποθετούνται εφ’ όλης της ύλης. Είναι 112 άρθρα τα οποία κατατέθηκαν την προηγούμενη Παρασκευή και είναι αντιληπτό και απολύτως κατανοητό και λογικό να μην έχουν καταφέρει να τα διαβάσουν και να τα επεξεργαστούν.

Είναι, θα μου επιτρέψετε να πω, αποκαλυπτικό το γεγονός. Εγώ θα μπορούσα να περιμένω την Ένωση Εισαγγελέων Ελλάδος εδώ και να μην πω τίποτα εχθές. Επέλεξα να πω ότι περιμένουμε τον κ. Αχιλλέα Ζήση, Πρόεδρο της Ένωσης Εισαγγελέων Ελλάδος και την Ένωση Εισαγγελέων Ελλάδος γιατί είναι ανοιχτό, ορθάνοιχτο, το θέμα του σκανδαλώδους πορίσματος συγκάλυψης του σκανδάλου των υποκλοπών το οποίο υπογράφει ο ίδιος και για το οποίο βγήκε να τον υποστηρίξει η Ένωση της οποίας προεδρεύει. Έβγαλε και ανακοίνωση η Ένωση Εισαγγελέων Ελλάδος για να υπερασπιστεί τον κ. Ζήση, δηλαδή, τον Πρόεδρό της και την κυρία Αδειλίνη που έβγαλε ανακοινωθέν ότι καλώς καμωμένη η παρακολούθηση πολιτικών προσώπων, κυβερνητικών προσώπων, του Αρχηγού του Στρατού, αντιπολιτευτικών στόχων, δημοσιογράφων και ούτω καθεξής.

Είναι αποκαλυπτικό ότι, μετά από τη χτεσινή μου παρέμβαση, ο κ. Αχιλλέας Ζήσης, με e-mail που στέλνει στην Επιτροπή μας, λέει ότι η Ένωση Εισαγγελέων Ελλάδος δεν μπορεί να παρασταθεί, ούτε ζωντανά ούτε διαδικτυακά, και στέλνει το υπόμνημα της. Αυτό, κατά την άποψη μου και το λέω για να συνεννοούμαστε, είναι ένδειξη σοβαρότατης ενοχής του κ. Ζήση και προσπάθειας αποφυγής να υποστεί κοινοβουλευτικό έλεγχο σε αυτή τη διαδικασία και θα πρέπει η Ένωση Εισαγγελέων Ελλάδος και οι Εισαγγελείς όλης της χώρας να συνεκτιμήσουν ότι ο Πρόεδρος της Ένωσης, προκειμένου να μην εκτεθεί ο ίδιος για το σκανδαλώδες, πραγματικά, πόρισμα που συνέταξε, συμπαρασύρει όλη την Ένωση σε μια διαδικασία αποφυγής της ακρόασης των φορέων. Είναι πάρα πολύ σοβαρό.

Γνωρίζετε ότι φυσικά εμείς τα θέματα αυτά δεν θα τα αφήσουμε έτσι, ούτε το ζήτημα της συγκάλυψης του σκανδάλου των υποκλοπών πρόκειται να το αφήσουμε να θαφτεί και να παρασιωπηθεί. Εκκρεμεί, εξάλλου, και το αίτημα μου προς την κυρία Αδειλίνη να με ενημερώσει για αυτά τα οποία δημόσια ανακοίνωσε με το ανακοινωθέν της και το αίτημά μου προς την Πρόεδρο της Δημοκρατίας να συγκαλέσει το Συμβούλιο των Πολιτικών Αρχηγών για το μείζον αυτό θέμα και οι κοινοβουλευτικές πρωτοβουλίες μας και το αίτημά μας να γίνει προ ημερησίας διατάξεως συζήτηση εδώ στη Βουλή για το σκάνδαλο των υποκλοπών.

Είναι, όμως, πάρα πολύ χαρακτηριστικό και θα έλεγα άλλο ένα επεισόδιο στη συγκάλυψη ότι ο συντάκτης του πορίσματος προκειμένου να αποφύγει την παρουσία του ή παρουσία οποιουδήποτε εκ μέρους του εδώ στη Βουλή, ουσιαστικά, αποσείει το δικαίωμα πραγματικής, ζωντανής ακρόασης της Ένωσης Εισαγγελέων σε ένα νομοσχέδιο που αφορά στη Δικαιοσύνη.

Τώρα, ερχόμενη στο νομοσχέδιο και στις παρεμβάσεις των φορέων, θα ήθελα να παρατηρήσω ότι ήταν, πραγματικά, εξαιρετικά χρήσιμη και αποκαλυπτική η παρέμβαση του εκπροσώπου της Ομοσπονδίας Δικαστικών Υπαλλήλων Ελλάδος και θα ήταν πάρα πολύ σημαντικό, επιτέλους, να εισακουστούν οι δικαστικοί υπάλληλοι, οι οποίοι δεν είναι «κάποιοι παρακατιανοί», όπως τους αντιμετωπίζουν πολλοί και πολλές εξουσίες. Ο Δικαστικός Υπάλληλος και ο Δικαστικός Γραμματέας είναι συνταγματικά εγγυημένη θέση, η οποία συμπληρώνει τη σύνθεση του Δικαστηρίου και παρ’ όλα αυτά η μεταχείρισή τους είναι εξαιρετικά υποτιμητική.

Μέχρι σήμερα, παλεύουν για το Επίδομα Ειδικών Συνθηκών που είναι ανεπίτρεπτο να μην τους έχει χορηγηθεί. Μέχρι σήμερα, αντιμετωπίζουν καταστάσεις σαν αυτές που σας περιέγραψαν και στη σημερινή συνεδρίαση και σε άλλες συνεδριάσεις, να κάνουν τους «ανθρώπους-ορχήστρες», να πρέπει να ανταποκριθούν σε ανάγκες, οι οποίες υπερβαίνουν τις δυνατότητες ενός ανθρώπου και στα Περιφερειακά Πρωτοδικεία και δικαστές και δικαστήρια και εδώ στην Αθήνα. Όσοι είμαστε δικηγόροι και όσοι δικηγορούμε και σε όλη την Ελλάδα τα γνωρίζουμε εξ ιδίας αντιλήψεως εδώ και πάρα πολλά χρόνια και είναι ντροπή, πραγματικά, οι δικαστικοί υπάλληλοι να βρίσκονται σε αυτή τη συνθήκη μέχρι σήμερα. Αυτό υπονομεύει και υποτιμά τη λειτουργία της Δικαιοσύνης συνολικά και μας κατατάσσει στην κατηγορία εκείνων των χωρών που δεν έχουν ενισχυμένες εγγυήσεις του Κράτους Δικαίου, γιατί οι εγγυήσεις ανεξαρτησίας συναρτώνται και με τις συνθήκες λειτουργίας και των δικαστών και των υπαλλήλων των δικαστηρίων.

Θα ήθελα να απευθύνω κάποιες ερωτήσεις στους εκπροσώπους όλων των φορέων και κάποιες ειδικότερα σε μεμονωμένους εκπροσώπους. Πρώτα από όλα, για τους εκπροσώπους όλων των φορέων θα ήθελα να ρωτήσω εάν είχαν επαρκή χρόνο από την κλήση τους σε ακρόαση - δηλαδή, χθες 16.45` από ό,τι είδα εστάλησαν τα τελικά, μέχρι σήμερα 14.00` η ώρα - για να προβούν στην προετοιμασία της παρουσίας τους εδώ και πώς αξιολογούν αυτή τη διαδικασία, γιατί είναι σημαντικό να το ακούσουμε.

Δεύτερον, θα ήθελα να ρωτήσω όλους τους φορείς - πολλοί από αυτούς έχουν έρθει ή έχουν προσκληθεί και συμμετάσχει στη διαδικασία της ακρόασης που εμείς τη θεωρούμε διαδικασία υψηλής δημοκρατικής αξίας - εάν αισθάνονται ότι οι παρατηρήσεις τους, γενικά, εισακούονται. Οι δικηγόροι έχουν έρθει κι έχουν προσκληθεί σε πάρα πολλές συνεδριάσεις, η Ένωση Ελλήνων Ποινικολόγων, επίσης, σε πάρα πολλές, οι δικαστικοί υπάλληλοι, επίσης, σε πάρα πολλές, η Ένωση Δικαστών και Εισαγγελέων που παρίστανται διαδικτυακά, επίσης, σε πάρα πολλές, ο Συμβολαιογραφικό Σύλλογος, επίσης, σε αρκετές. Εισακούονται οι παρατηρήσεις σας; Αισθάνεστε ότι υπάρχει διάδραση και ότι η ακρόασή σας, τελικά, πιάνει τόπο; Θα με ενδιέφερε και ως Πολιτική Αρχηγό που υπερασπίζομαι αυτή τη διαδικασία και την αξία της να έχω μία απάντηση.

Θα ήθελα, επίσης, να κάνω κάποιες ερωτήσεις στους εκπροσώπους της Ένωσης Δικαστών και Εισαγγελέων και στη Σχολή Δικαστών. Θα το θέσω και θα ήθελα και την απάντηση των δικηγόρων σε σχέση με αυτό.

Ακούσαμε ότι για να εφαρμοστεί το νομοσχέδιο για τον δικαστικό χάρτη, που εμφανίστηκε ως μείζων μεταρρύθμιση, συντέμνεται η πρακτική άσκηση των εισαγγελέων, των δόκιμων εισαγγελέων, από τη σχολή δικαστών. Δηλαδή, μας είπε η διευθύντρια της σχολής δικαστών, ότι για να προλάβουν να στελεχώσουν τις οικείες υπηρεσίες οι εισαγγελείς δεν θα κάνουν άσκηση μέχρι τον Μάϊο, αλλά μέχρι τις 16 Φεβρουαρίου και να μην ανησυχούμε γιατί τελικά τρεις βδομάδες τούς κόβουν και θα είναι πανέτοιμοι.

Θεωρείτε ότι αυτές οι διαδικασίες ακραίου fast track και σύντμησης της πρακτικής άσκησης που είναι πάρα πολύ σοβαρή και σημαντική, αναδίδουν πραγματικά τα στοιχεία μιας ευνομούμενης πολιτείας και ενός κράτους δικαίου, όπου οι υποψήφιοι ή οι εισαγγελείς της σχολής δικαστών που ήξεραν ότι θα ολοκληρώσουν την εκπαίδευσή τους το Μάϊο, τελικά θα την ολοκληρώσουν άρον άρον τον Φλεβάρη, θα ανέβουν στις έδρες; Δηλαδή, κάποιους ανθρώπους θα τους δικάζουν, θα αξιολογήσουν τις υποθέσεις τους, εισαγγελείς που κανονικά περιμέναμε να έχουν ολοκληρώσει την εκπαίδευσή τους τον Μάϊο και τώρα θα πάνε άρον άρον τον Μάρτιο να ανέβουν στις έδρες. Είναι αυτό σοβαρό, είναι μεταρρυθμιστικό;

Θα ήθελα να ρωτήσω, οι διαδικασίες διαγραφής από το πινάκιο φορολογικών υποθέσεων που εκκρεμούν, η διαγραφή από τον πινάκιο των φορολογικών υποθέσεων, υπάρχει; Έχει αξιολογηθεί από κάποιον από τους φορείς; Είναι κάτι θετικό; Έχει ακουστεί κανείς επί αυτού;

Επίσης, επειδή υπάρχει μεγάλη αναταραχή με την κατάργηση των Ειρηνοδικείων και των Πταισματοδικείων. Συνολικά, άκουσα κάποιες παρατηρήσεις, όπως, εντάξει, είναι αναγκαίο διαδικαστικό για να εκπληρωθεί ο νόμος. Ο νόμος αυτός, παρουσιάστηκε ως μείζων μεταρρύθμιση και τώρα έχουμε 111 άρθρα, που τα πιο πολλά είναι μπαλώματα γιατί δεν υπήρχαν οι σχετικές διατάξεις στη μεγάλη μεταρρύθμιση και θα ρωτήσω κυρίως τους δικηγόρους, αλλά και τους δικαστές. Θεωρείτε, ότι είναι έτοιμο το δικαστικό σύστημα να λειτουργήσει υπό αυτόν τον νέο νόμο που τώρα έρχεται να ψηφιστεί άρον άρον; Πάλι συντέμνουμε τις προθεσμίες και η δικαιολογία που είπε ο Πρόεδρος της Βουλής στη Διάσκεψη των Προέδρων προχθές και σήμερα, είναι, ότι πρέπει οπωσδήποτε να ψηφιστεί πριν τις 16 Σεπτέμβριου, για να μπορέσει να εφαρμοστεί ο νόμος που είχε ψηφιστεί πριν από λίγους μήνες.

Αυτά όλα είναι συμβατά με τις εγγυήσεις του κράτους δικαίου; Δηλαδή, έτσι αλλάζουν οι διαδικασίες σε ένα κράτος δικαίου; Ενθυμούμενος ο Υπουργός ότι ξέχασε 100 διατάξεις που έπρεπε να τις είχε φέρει για να εφαρμοστεί ο νόμος του και με τη Βουλή ασθμαίνουσα και με τους φορείς να προσκαλούνται εντός 20 ωρών να ολοκληρωθεί η διαδικασία για να προλάβουμε τις 16 Σεπτέμβριου; Ρωτώ τους εισαγγελείς και τους δικαστές και τους δικηγόρους. Αυτά εμπνέουν εμπιστοσύνη στον πολίτη;

Βλέπω ότι σε κάποια Πρωτοδικεία, θα ορισθούν οι συνθέσεις στα ποινικά και στα ασφαλιστικά από τον Πρόεδρο, κατ’ εξαίρεση, από 16 έως 30 Σεπτέμβριου. Δηλαδή, επειδή δεν προλαβαίνουν να εφαρμόσουν τις άλλες διατάξεις, θα γίνει μια άλλη εξαιρετική διαδικασία. Κάποιοι πολίτες, δηλαδή, θα δικαστούν από συνθέσεις που θα τις ορίσουν οι πρόεδροι ενώ είναι γνωστές οι υποθέσεις. Αυτά όλα είναι εγγυητικές διαδικασίες του κράτους δικαίου, του φυσικού δικαστή, της αμεροληψίας στην απονομή της δικαιοσύνης;

Θα ήθελα τις επίσημες τοποθετήσεις και των δικηγόρων και των δικαστών και εισαγγελέων. Κρίμα που οι εισαγγελείς, η Ένωσή τους αυτοεξαιρέθηκε από την ακρόαση για την αυτοπροστασία του κυρίου Ζήση.

Και τέλος, θα ήθελα να ζητήσω από τον εκπρόσωπο της Ομοσπονδίας Δικαστικών Υπαλλήλων Ελλάδας να μας πει, ήταν πάρα πολύ χρήσιμες και οι παρατηρήσεις του για τα γραφεία, ότι δημιουργείται μια δομή χωρίς τυπική εγγύηση ευθύνης, θα ήθελα να τον ρωτήσω, εκτός από το επίδομα ειδικών συνθηκών, το οποίο το ζητάνε παγίως και δεν τους δίνετε, εκτός από την επαναφορά του 13ου και 14ου μισθού, που εμείς την έχουμε προτείνει με πρόταση νόμου και δεν τη φέρνει η Κυβέρνηση, ποια άλλα αιτήματα είναι που χρονίζουν και πώς τελικά υπολογίζουν οι δικαστικοί υπάλληλοι ότι η Κυβέρνηση σχεδιάζει τη λειτουργία της δικαιοσύνης; Με υπαλλήλους αποδεκατισμένους και εξουθενωμένους, οι οποίοι, ασθμαίνοντας, προσπαθούν να ανταποκριθούν; Και αυτό, τελικά, αντανακλά στην ποιότητα της απονομής της δικαιοσύνης;

Αυτά, σας παρακαλώ, θα ήθελα να απαντηθούν και να ξαναευχαριστήσω τους εκπροσώπους και τις εκπροσώπους των φορέων που είναι παρόντες και παρούσες και όσες και όσους παρενέβησαν διαδικτυακά και να ευχηθώ, κύριε Πρόεδρε, ότι η επόμενη ακρόαση φορέων θα γίνει με τις πραγματικές εγγυήσεις της ακρόασης των εκπροσώπων της κοινωνίας και των διαφόρων κλάδων και ειδικοτήτων, και όχι με προσχηματικές λειτουργίες που τελικά απογυμνώνουν τη διαδικασία από τη δημοκρατική τους νομιμοποίηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν ξέρω γιατί ευχηθήκατε να υπάρχουν εγγυήσεις. Θεωρώ ότι οι εγγυήσεις μια χαρά υπάρχουν και τηρούνται απολύτως. Και τις εγγυήσεις δεν τις βάζω ούτε εγώ, κυρία Κωνσταντοπούλου, ούτε εσείς. Τις βάζει ο νομοθέτης και ο Κανονισμός της Βουλής. Ο Κανονισμός, λοιπόν, της Βουλής προέβλεψε γι’ αυτή τη διαδικασία να καλούνται τουλάχιστον 24 ώρες από την ημέρα έναρξης της πρώτης συνεδρίασης στην οποία προτείνονται οι φορείς, να καλούνται τουλάχιστον 24 ώρες μετά οι εκπρόσωποι των φορέων. Αυτό, το απαιτούμενο από τον Κανονισμό της Βουλής, τηρήθηκε απολύτως. Να ξεκινήσω από αυτό.

Δεύτερον, επίσης ο Κανονισμός της Βουλής, γιατί βάλατε κι άλλα θέματα και θα πρέπει να δώσω μία απάντηση, επίσης ο Κανονισμός της Βουλής λέει ότι, όταν συνεδριάζει μια Επιτροπή, ο μέγιστος αριθμός καλούμενων προσώπων είναι 10 εκπρόσωποι φορέων. Εμείς, σε αυτή τη συνεδρίαση, καλέσαμε 10 εκπροσώπους φορέων, οι 6 ήταν προτάσεις της συμπολίτευσης, με τις όποιες προτάσεις συμφώνησαν σχεδόν όλα τα κόμματα της μειοψηφίας. Μάλιστα, να σημειώσω ότι από τους 10 καλούμενους φορείς, οι 8 αποτέλεσαν προτάσεις του δικού σας κόμματος, της «Πλεύσης Ελευθερίας».

Επίσης, απέδειξε το Προεδρείο, σε όλο το προηγούμενο διάστημα και στην προηγούμενη Σύνοδο, ότι επειδή πραγματικά θεωρεί ότι είναι μια πολύ σημαντική διαδικασία, η διαδικασία ακρόασης των φορέων, δεν παρέμεινε ποτέ σχεδόν στο γράμμα του νόμου και κάλεσε εκτός από 10 που προβλέπει και είναι μέγιστος αριθμός έχουμε καλέσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Προβλέπεται, κύριε Τσαβδαρίδη, και παραπάνω, με υπογραφή του Προέδρου. Εγώ, όταν ήμουν Πρόεδρος, καλούσαμε όλους τους φορείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Προβλέπεται με μια πολύ εξαιρετική διαδικασία, που χρειάζεται σύμφωνη γνώμη Προέδρου και πρόταση

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Προβλέπονται όλα αυτά. Δεν είναι κατά παραχώρηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν σας διέκοψα. Σας άκουσα με μεγάλη προσοχή. Παρακαλώ, σεβαστείτε με.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι, δε με διακόψατε. Η αλήθεια είναι αυτή. Θα ήθελα μετά τον λόγο. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εμείς, λοιπόν, χωρίς να τηρήσουμε αυτή την εξαιρετική διαδικασία, με απόφαση του Προεδρείου, όταν χρειάστηκε, καλέσαμε και 15 και 16 και 18, φτάσαμε μέχρι και 18 εκπροσώπους φορέων σε αυτήν εδώ την Επιτροπή. Στη συγκεκριμένη περίπτωση, για να πούμε και αριθμούς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *Ομιλία εκτός μικροφώνου*

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, ναι, δεν διαφωνώ. Στη συγκεκριμένη, για το συγκεκριμένο νομοσχέδιο, οι προτάσεις ήταν 21 και δεν κλήθηκαν περισσότεροι των 10 που προβλέπεται και είναι ο μέγιστος αριθμός, καταρχάς. Γιατί; Γιατί οι άλλες προτάσεις ήταν επικαλύψεις ουσιαστικά των εκπροσώπων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *Ομιλία εκτός μικροφώνου*

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τι μία; Πώς είναι μία; Ο Σύλλογος Δικαστικών Υπαλλήλων Αθήνας δεν εκπροσωπείται από την Ομοσπονδία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):  Η Εθνική Επιτροπή Δικαιωμάτων του Ανθρώπου από ποιον εκπροσωπείται;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Η Επιτροπή ήταν κάτι άλλο, κάτι διαφορετικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):   Το Ινστιτούτο Καταναλωτών από ποιον εκπροσωπείται;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Από τον Συνήγορο του Καταναλωτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):   Πού είναι;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ξέραμε εμείς από πριν ότι δεν θα έρθει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):  Μάλλον. Όταν τους καλούμε λίγες ώρες πριν, το πιο πιθανό είναι να μην έρθουν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Πάμε τώρα στο «λίγες ώρες πριν». Η παρουσία των έξι από τους δέκα καλούμενους φορείς εδώ και η ετοιμότητά τους δείχνει άλλα. Κανένας δεν έθεσε θέμα ότι είχαν πολύ λίγο χρόνο να προετοιμαστούν. Μάλιστα, ο κύριος της Ομοσπονδίας Δικαστικών Υπαλλήλων νομίζω ότι έχει εντρυφήσει περισσότερο και από τον συντάξαντα Υπουργό του νομοσχεδίου. Εν πάση περιπτώσει, υπήρχε ο χρόνος. Εγώ είδα τους ανθρώπους προετοιμασμένους. Δεν έθεσαν ένα τέτοιο θέμα. Τους είδα απολύτως έτοιμους να παρέμβουν στο νομοσχέδιο, να έχουν άποψη επί του νομοσχεδίου και να έχουν και παρατηρήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):  Να απαντούσαν για τον εαυτό τους, κύριε Τσαβδαρίδη. Τους έχω κάνει αυτή την ερώτηση. Να μας απαντήσουν οι ίδιοι, μην το προκαταλαμβάνετε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Να μην πω την γνώμη μου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):  Αν θέλετε, να την πείτε. Εμείς δεν έχουμε πρόβλημα με τις γνώμες.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Και η ετοιμότητα κατά τεκμήριο υπάρχει. Όταν έρχονται εδώ και μας λένε τη γνώμη τους με πολύ μεγάλη λεπτομέρεια, αυτό σημαίνει ότι είναι ανέτοιμοι; Δηλαδή, ο κ. Μαυρογένης, τι περισσότερο θα μπορούσε να πει; Τον αφήσαμε και μίλησε 30 λεπτά, έθεσε όλα τα θέματα στη λεπτομέρεια. Δεν κατάλαβα καμία ανετοιμότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»**):  Γιατί έχει μαλλιάσει η γλώσσα του. Τα έχει πει εκατό φορές και δεν τον ακούει κανείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Άρα, λοιπόν, νομίζω ότι το Προεδρείο σέβεται απολύτως τη διαδικασία, τις κείμενες διατάξεις που ρυθμίζουν τη λειτουργία της Επιτροπής. Νομίζω ότι και η παρουσία των ανθρώπων εδώ, έτσι όπως εμφανίστηκαν, αποτελεί τεκμήριο ότι πράγματι υπήρξε μια προετοιμασία. Τέθηκαν τα ζητήματα που απασχολούν τους διάφορους επαγγελματικούς κλάδους και νομίζω ότι και ο κύριος Υπουργός, επειδή σ’ αυτή τη διαδικασία θέλει να ακούει και το έχει αποδείξει αυτό κατ’ επανάληψη, ότι έχει σημειώσει και πάρα πολλά πράγματα. Μάλιστα, επέτρεψα και ένα δια ζώσης διάλογο που βοήθησε στο να καταλάβει κάποιες λειτουργίες του συστήματος.

Αυτά με τα διαδικαστικά μας, για να μην κουράζουμε περισσότερο και τους εκπροσώπους των φορέων.

Τον λόγο έχει ο κ. Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας)**: Κατ’ αρχάς και με την εδώ παρουσία της Ολομέλειας των Δικηγορικών Συλλόγων Ελλάδος αλλά και της εκπροσώπου του Συλλόγου Ποινικολόγων, θα ήθελα να εκφράσω τα θερμά μου συλλυπητήρια για την απώλεια ενός μεγάλου Έλληνα Νομικού και διακεκριμένου Ποινικολόγου, του αείμνηστου Ζήση Κωνσταντίνου, τον οποίο όλοι μας νομίζω ήμασταν μαζί σε ακροατήρια, τον ακούσαμε. Πολλές φορές μάθαμε από εκείνον πολλά πράγματα και θεωρώ, ως συνάδελφος δικηγόρος, υποχρέωσή μου σήμερα να κάνω αυτή τη μνεία των συλλυπητηρίων, επίσημα, σε αυτόν τον χώρο.

Το δεύτερο είναι ότι ακούστηκαν πάρα πολλά και νομίζω πολύ σημαντικά, τα οποία επειδή άπτονται τεχνικών κυρίως θεμάτων - δεν θα μπω στα πολιτικά ζητήματα - θεωρώ και παρακαλώ και τον κύριο Υπουργό να τα δούμε στις λεπτομέρειές τους και νομίζω ότι αρκετά μπορούν να συμπεριληφθούν στην τελική μορφή, την οποία θα λάβει το νομοσχέδιο μέχρι να ψηφιστεί στην Ολομέλεια.

Μόνο μία ερώτηση θα ήθελα να απευθύνω στον εκπρόσωπο της Ένωσης Δικαστών και Εισαγγελέων. Αν συμφωνεί με το άρθρο 65, που προβλέπει ότι οι οργανικές θέσεις των πρωτοδικών της γενικής και ειδικής επετηρίδας είναι ενιαίες και αν η διάταξη αυτή πιστεύει ότι υπηρετεί τον σκοπό του νόμου, που είναι η ενοποίηση του πρώτου βαθμού δικαιοδοσίας, και αν κινείται στη σωστή κατεύθυνση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο Εισηγητής της Μειοψηφίας, κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Ευχαριστούμε όλους τους εκπροσώπους των φορέων που εκλήθησαν και είναι παρόντες. Ήταν, θα έλεγα, εξαιρετικά εποικοδομητικές οι παρατηρήσεις τους και νομίζω ότι κοινός παρονομαστής όλων των τοποθετήσεων ρητά ή άρρητα υπήρξε ότι ο νόμος για την ενοποίηση του πρώτου βαθμού δικαιοδοσίας, δηλαδή ο ν.5108/2024 δημιουργεί προβλήματα. Και βέβαια, το υπό κρίση νομοσχέδιο είναι ένα νομοσχέδιο που τον συμπληρώνει, θέλει να τον εφαρμόσει με τρόπο όμως ο οποίος δεν θα είναι αποτελεσματικός και θα δημιουργήσει επιπλέον προβλήματα.

Κάτι επιπλέον, όλοι νομίζω ότι έθεσαν το θέμα του χρόνου και του τρόπου με τον οποίο εισήχθη το υπό κρίση νομοσχέδιο. Το νέο δικαστικό έτος αρχίζει στις 16/9 και το νομοθέτημα αυτό, αυτό το υπό κρίση νομοσχέδιο, θα ψηφιστεί ελάχιστες μέρες πριν την έναρξη του δικαστικού έτους. Θα ήθελα, λοιπόν, να ρωτήσω όλους τους εκπροσώπους των φορέων αν αυτό θεωρείτε, ειδικά τους εκπροσώπους των δικαστών και εισαγγελέων, αλλά και των δικηγόρων και των ποινικολόγων, αν αυτό μπορεί να θεωρηθεί καλή νομοθέτηση.

Δεύτερον, εάν οι φορείς, οι παράγοντες της δίκης, δηλαδή οι δικαστικοί, οι δικηγόροι και οι δικαστικοί υπάλληλοι, είναι προετοιμασμένοι σε τι συνίστατο αυτή η προετοιμασία και αν υπήρξε κατεύθυνση κεντρικά από το Υπουργείο Δικαιοσύνης ούτως ώστε η έναρξη του νέου δικαστικού έτους να γίνει ομαλά.

Ένα τρίτο ερώτημα που θέλω να θέσω συνδέεται μάλλον με την υποστελέχωση, η οποία αναφέρθηκε από όλους. Από τη στιγμή που δεν στελεχώνονται και με δικαστές, αλλά και με δικαστικούς υπαλλήλους, μόνιμο προσωπικό παρά το γεγονός ότι αυτό προκαλεί δυσανεξία στην κυβέρνηση τα δικαστήρια, τότε ο ν.5108 και το υπό κρίση νομοσχέδιο που θα καταστεί νόμος του κράτους δύσκολα θα μπορέσει να εφαρμοστεί και αυτό θα γίνει εις βάρος και των πολιτών κυρίως, αλλά και των παραγόντων της δίκης.

Μία ερώτηση, η οποία απευθύνεται προς την Πρόεδρο της Σχολής Δικαστών. Δεν μας ανέφερε τίποτα για την πρόβλεψη για επιμόρφωση των ειρηνοδικών. Θέλω να ρωτήσω αν υπάρχει προγραμματισμός σχετικός και πότε αυτός θα αρχίσει και πότε θα ολοκληρωθεί και βέβαια ποιοι θα είναι εκείνοι οι οποίοι θα επιμορφώσουν τους ειρηνοδίκες οι οποίοι θα αναλάβουν καθήκοντα και αυτοί από τις 16/9.

Ένα ερώτημα, προς τους συναδέλφους εκπροσώπους της Ολομέλειας των Δικηγορικών Συλλόγων και του Δικηγορικού Συλλόγου Αθηνών, με δεδομένο ότι αυτό το νομοσχέδιο που θα καταστεί νόμος του κράτους και θα εφαρμοστεί από 16/9, τον κίνδυνο ενδεχόμενης ερημοδικίας, που εντοπίζετε τον κίνδυνο και σε ποια σημεία.

Ένα τελευταίο, για να μην σπαταλώ τον χρόνο σας, θα ήθελα να ρωτήσω κυρίως τους δικαστές, αλλά και τους συναδέλφους δικηγόρους, αν οι εφέσεις κατά αποφάσεων ειρηνοδικείου που θα εκδικάζονται από τα μονομελή πρωτοδικεία είναι συμβατές με τη συνταγματική διάταξη ότι οι εφέσεις εκ των πραγμάτων είναι ο δεύτερος βαθμός δικαιοδοσίας, είναι επανέλεγχος και νέα κρίση, η οποία δικάζεται από δικαστικούς οι οποίοι είναι και αρχαιότεροι, αλλά και διαφορετικού επιπέδου από αυτούς οι οποίοι εκδίκασαν την υπόθεση πρωτόδικα.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Τον λόγο έχει η Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Μιλένα Αποστολάκη.

### ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Να ευχαριστήσω και εγώ με τη σειρά μου τους εκπροσώπους των Φορέων που είναι σήμερα εδώ στη Βουλή και μας έδωσαν πολύ χρήσιμη ενημέρωση και αυτούς που επίσης μέσω Webex έδωσαν χρήσιμη ενημέρωση.

### Συγκράτησα τη συγκροτημένη και πολύ σοβαρή ενημέρωση που έκαναν με απόλυτη μετριοπάθεια, από την οποία, βεβαίως, προέκυψε μία οριζόντια αγωνία σε σχέση με την ανετοιμότητα των υποδομών και των συνθηκών, να υλοποιηθεί και να τεθεί σε λειτουργία ο νέος Δικαστικός Χάρτης και, κατά συνέπεια, έχω την εντύπωση ότι πρέπει κάποια στιγμή οι εκάστοτε κυβερνώντες, δεν εξαιρώ κανέναν, δεν έχω στόχο να κάνω στείρα αντιπολίτευση, αλλά έχουμε όλοι μνήμη πλέον και νομίζω ότι αυτή η βεβαιότητα με την οποία κάθε φορά και εν προκειμένω τα τελευταία πέντε χρόνια ο Πρωθυπουργός και οι Υπουργοί του, έρχονται να μας διαβεβαιώσουν ότι όλα είναι έτοιμα, για να μιλήσω, έτσι, με λίγη τραγικότητα, στο επίπεδο για παράδειγμα, της πρόληψης σε ό,τι αφορά τις πυρκαγιές και να καίγονται το Χαλάνδρι, τα Βριλήσσια και η Πεντέλη ή για παράδειγμα, ο καλός συνάδελφος, ο Υπουργός, ο κ. Μπούγας, να μας λέει με απόλυτη βεβαιότητα ότι στις 16/09 όλα θα είναι έτοιμα, ενώ οι συλλειτουργοί της Δικαιοσύνης εκφράζουν βάσιμες μετριοπαθέστατες, αλλά βάσιμες αμφιβολίες σε σχέση με αυτό. Έχω την εντύπωση ότι είναι καλύτερο να περιμένουμε, να δρέπει η Κυβέρνηση τους καρπούς της δικαίωσής της, εκ των υστέρων, παρά να διαψεύδεται με αυτόν τον τόσο οδυνηρό τρόπο, ορισμένες φορές οδυνηρό για τους πολίτες, όπως στις περιπτώσεις που προανέφερα.

### Οπότε, ας αφήσουμε τις αστήρικτες βεβαιότητες για τη 16η Σεπτεμβρίου και ας μιλήσουμε κατόπιν εορτής με στοιχεία που να δικαιολογούν τότε την όποια βεβαιότητα.

### Έρχομαι τώρα στους Φορείς με τη σειρά που τοποθετήθηκαν και θέλω να αναφερθώ καταρχήν, στην Ένωση Δικαστών και Εισαγγελέων και να ζητήσω τη δική τους εκτίμηση σε σχέση με το γεγονός ότι στις 16 Σεπτεμβρίου το ένα τρίτο των δικαστών της Χώρας θα κληθούν να δικάσουν σε ένα άλλο πεδίο και θα κληθούν να δικάσουν υποθέσεις, ποινικές υποθέσεις, για πρώτη φορά στην μακρά σταδιοδρομία τους. Πώς η Ένωση Δικαστών και Εισαγγελέων αξιολογεί αυτή τη νέα πραγματικότητα, πόση ασφάλεια δικαίου θεωρεί ότι αυτό προσφέρει σε ό,τι αφορά, επιμένω, επαναλαμβάνω, τις ποινικές υποθέσεις; Γιατί ασφαλώς οι ειρηνοδίκες γνωρίζουν Αστικό και Πολιτική Δικονομία, αλλά βεβαίως, γνωρίζουν Αστικό και Πολιτική Δικονομία, αλλά είχαν για πολλά έτη μια συγκεκριμένη καθ’ ύλην αρμοδιότητα και με βάση αυτό το πλαίσιο εξέφραζαν τη δικανική τους κρίση. Αλλά έχουμε μια εντελώς διαφορετική πραγματικότητα και κατά πόσο αυτή η ανετοιμότητα, η οποία είναι ντε φάκτο ανετοιμότητα, δεν είναι μια προσωπική αξιολόγησή μου, δεν είναι υποκειμενικά όσα σήμερα αναφέρω, κατά πόσο αυτό από την πλευρά της Ένωσης Δικαστών και Εισαγγελέων συνιστά ένα πρόβλημα;

### ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κυρία συνάδελφε, μου επιτρέπετε μία διακοπή;

### ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Ασφαλώς.

### ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Επειδή, έτσι, όπως διατυπώνεται η ερώτηση, νομίζω ότι θα δημιουργήσει εσφαλμένες εντυπώσεις και ενδεχομένως οδηγεί σε εσφαλμένες απαντήσεις. Σας υπενθυμίζω τη διάταξη του άρθρου 7 του ν. 5108/2024, οι ειρηνοδίκες δεν ξεκινούν με την έναρξη του δικαστικού έτους να δικάζουν διαφορετικές υποθέσεις από αυτές που δικάζουν μέχρι σήμερα. Αντιθέτως, η παράγραφος 2 είναι απολύτως σαφής και λέει ότι «Οι υπηρετούντες κατά την έναρξη ισχύος του παρόντος, ειρηνοδίκες εξακολουθούν να εκτελούν τα καθήκοντα που εκτελούσαν έως την κατάργηση των ειρηνοδικείων χωρίς να λαμβάνονται υπόψη οι περιορισμοί της καθ’ ύλην αρμοδιότητας αυτών».

Δικάζουν λοιπόν, τις ίδιες υποθέσεις και εμπλέκονται στο σύνολο των πολιτικών υποθέσεων, μετά την ολοκλήρωση του δεύτερου κύκλου της επιμόρφωσης, που ολοκληρώνεται τέλος Μαΐου του 2025. Αυτό, για να μην με την ερώτησή σας δημιουργηθεί εσφαλμένη εντύπωση στους φορείς που θα κληθούν να απαντήσουν.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ):** Συνεχίζω την ερώτησή μου προς την Ένωση Δικαστών και Εισαγγελέων και θέλω να θέσω δύο θέματα σε σχέση με τη δυνατότητα προαγωγής τους, με την ένταξή τους στην Ειδική και Γενική Επετηρίδα. Έχουμε όλοι λάβει από τις υπηρεσίες της Βουλής ένα υπόμνημα που έχει σταλεί. Αντιλαμβάνομαι ότι εδώ υπάρχουν ζητήματα εσωτερικά- συνδικαλιστικά, σε ό,τι αφορά το σώμα των Δικαστών.

Νομίζω ότι αυτό που πρέπει να απασχολεί, καταρχήν την Ένωση, αλλά και εμάς συνολικά, είναι όσο το δυνατόν να υπάρχει μια «χρυσή τομή» ούτως ώστε, ενδεχομένως εσωτερικές συγκρούσεις σε ό,τι αφορά τα συμφέροντα που αφορούν την υπηρεσιακή εξέλιξη να μην διαμορφώνουν στο σώμα φυγόκεντρες τάσεις, που μπορεί να έχουν σίγουρα μία αρνητική επίπτωση.

Άρα, εδώ, θέλω δύο θέματα να επισημάνω.

Το πρώτο είναι ότι γνωρίζω ότι υπήρχε στο παρελθόν μια συζήτηση με την ηγεσία του Υπουργείου Δικαιοσύνης, η οποία άφηνε να εννοηθεί ότι θα ήταν θετική, ούτως ώστε οι Ειρηνοδίκες οι οποίοι εισάγονταν στην Ειδική Επετηρίδα, να μπορούν να φτάσουν μέχρι το βαθμό του Προέδρου Πρωτοδικών. Αυτοί, όμως, με ένα διακριτό τρόπο με άσκηση διακριτών καθηκόντων που να τους διαφοροποιούν από τους Προέδρους της γενικής Επετηρίδας, ούτως ώστε να έχουν και αυτοί ένα κάποιο κίνητρο, αν θέλετε, σε ό,τι αφορά την ένταξη τους αυτή. Αυτό που αντιλαμβάνομαι είναι ότι δεν υπάρχει, από το υπόμνημα το οποίο λάβαμε αντιλαμβάνομαι ότι υπάρχει ένα ζήτημα, που αφορά ένα τμήμα του σώματος των Ειρηνοδικών. Ήθελα να δω η Ένωση πώς βλέπει αυτό το θέμα.

Επίσης, οι Δικαστές Ειδικής Επετηρίδας θα κρίνονται από το Ανώτατο Δικαστικό Συμβούλιο για να ανέβουν βαθμίδα, δηλαδή, για να βγουν στην γενική Επετηρίδα. Τα κριτήρια, έτσι όπως τα βλέπουμε, είναι αόριστα σε ό,τι αφορά την κρίση του Ανωτάτου Διοικητικού Συμβουλίου- Δικαστικού Συμβουλίου, όπου τα περισσότερα μέλη των οποίων είναι διορισμένα από την Κυβέρνηση, για παράδειγμα, σε σχέση με την ποιοτική απόδοση της εργασίας τους, μπορεί να έχουμε μια απόφαση η οποία δεν ακολουθεί τη νομολογία του Αρείου Πάγου.

Για παράδειγμα, σε ένα κρίσιμο ζήτημα, όπως είναι οι δανειολήπτες του ελβετικού φράγκου, όπου έχουμε μια απόφαση από έναν πρώην Ειρηνοδίκη, ο οποίος δεν ακολουθεί την νομολογία του Αρείου Πάγου, αλλά ακολουθεί την νομολογία του δικαστηρίου της Ευρωπαϊκής Ένωσης. Είναι μια ποιοτική αυτή για παράδειγμα απόδοση της εργασίας τους. Έχει η Ένωση Δικαστών και Εισαγγελέων κάποια ανησυχία σε σχέση με αυτά τα αόριστα κριτήρια, ως προς την ποιοτική κρίση του παραγόμενου δικαστικού έργου;

Στη Συντονιστική Επιτροπή Συμβολαιογραφικών Συλλόγων Ελλάδας, ήθελα να ρωτήσω πώς θα διαπιστώνεται η αδυναμία να ορισθεί Συμβολαιογράφος του τόπου εκτέλεσης, σύμφωνα με το άρθρο 46, του υπό συζήτηση νομοσχεδίου;

Στην Ολομέλεια των Δικηγορικών Συλλόγων. Κύριε Πρόεδρε και κύριε Σύμβουλε, στις 16 Σεπτεμβρίου, σε λιγότερο από μια εβδομάδα από την ψήφιση του υπό συζήτηση νομοσχεδίου, ξεκινά το νέο δικαστικό έτος. Θέλω με πολλή σαφήνεια και καθαρότητα να μας πείτε κατά πόσο ο δικηγορικός κόσμος είναι έτοιμος να υποδεχθεί αυτές τις νέες ρυθμίσεις και να λειτουργήσει σε σχέση με τις νέες ρυθμίσεις, έτσι όπως το επισημάνατε, να λειτουργήσει, δηλαδή, προς όφελος του πελάτη της ελληνικής κοινωνίας. Και, κατά πόσο, η αποχή την οποία διαβάζουμε στις εφημερίδες ότι είναι υπό συζήτηση από την Ολομέλεια είναι μια απόφαση, η οποία συνδέεται, έτσι όπως διαβάζουμε από τις εφημερίδες και τα δικαστικά σάιτ, γιατί, σε αντίθεση με αυτό το οποίο είπε ο Υπουργός, εγώ, από όλα τα σχετικά σάιτ που έχουν να κάνουν με τη δικαιοσύνη, η πληροφόρησή μου είναι ότι η ζητούμενη, μη αποφασισμένη είναι αλήθεια, αλλά συζητούμενη αποχή, είναι ευθέως συνδεδεμένη με τον δικαστικό χάρτη.

Σε ό,τι αφορά την Ομοσπονδία Δικαστικών Υπαλλήλων Ελλάδας, επίσης, να ρωτήσω μετά την πολύ ενδελεχή ενημέρωση, εάν οι δικαστικοί υπάλληλοι είναι και αισθάνονται έτοιμοι για την έναρξη του νέου δικαστικού έτους, πρακτικά, σε σχέση με τον δικαστικό χάρτη.

Και σε ό,τι αφορά την Εθνική Σχολή Δικαστικών Λειτουργών, θα ήθελα να ρωτήσω εάν υπάρχει μία εικόνα για το πότε θα ξεκινήσει, γιατί μου έκανε και μένα εντύπωση ότι η Διευθύντρια της Εθνικής Σχολής Δικαστών δεν αναφέρθηκε καθόλου στα ζητήματα επιμόρφωσης των ειρηνοδικών ενώ είναι το μείζον θέμα νομίζω και είναι και το βασικό θέμα για το οποίο εκλήθη η Εθνική Σχολή Δικαστών, δεν εκλήθη για τα υπόλοιπα, δεν μας είπε τίποτα γι’ αυτό. Τι προπαρασκευή έχει γίνει; Είχε αναφέρει στην τοποθέτησή της κατά τη συζήτηση του νομοσχεδίου του ν. 5108 για τον δικαστικό χάρτη ότι «με την προϋπόθεση ότι θα ξεκινήσουμε τον μήνα Ιούλιο. Τον Αύγουστο τον αφήνουμε» είχε πει «Σεπτέμβριο» κ.λπ. Να τη ρωτήσω εάν τον μήνα Ιούλιο ξεκίνησε η επιμόρφωση των ειρηνοδικών.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Θα μου επιτρέψετε ξεκινώντας και επειδή είναι ένα πολύ επείγον ζήτημα, πριν απευθυνθώ, δηλαδή, προς τους φορείς, θέλω να κάνω μια τοποθέτηση- παρέμβαση κυρίως προς τον Υπουργό και δια αυτού στην κυβέρνηση και επειδή κατά κάποιο τρόπο σχετίζεται, γιατί στο συγκεκριμένο νομοσχέδιο υπάρχουν ρυθμίσεις που αφορούν τους πλειστηριασμούς.

Χτες, για ακόμα μία φορά, το Υπουργείο επιλέγει να υλοποιήσει στην πραγματικότητα απαιτήσεις των funds και των «κορακιών» εταιρειών διαχείρισης, real estate κλπ., που λυμαίνονται τα σπίτια των λαϊκών οικογενειών που «βγαίνουν στο σφυρί» αυτό το διάστημα κατά κόρον, την ίδια στιγμή, όμως, μένουν να προστατευτούν οι λαϊκές οικογένειες και μάλιστα και τα πιο ευάλωτα κομμάτια τους.

Χτες, για ακόμα μία φορά, οικογένεια στα Σεπόλια που έχει ανάπηρο παιδί, ο οποίος μάλιστα είναι αθλητής με διακρίσεις- επειδή είμαστε στην περίοδο των Παραολυμπιακών Αγώνων και όλοι καμαρώνουμε για τις κατακτήσεις των μεταλλίων και για τις διακρίσεις αυτών των παιδιών- κανείς, όμως, δεν αναρωτιέται με τι κόπο αυτές οι οικογένειες παλεύουν να τα βγάλουν πέρα όχι μόνο για την προπόνηση των αθλητών αλλά και για πολύ βασικότερα άλλα ζητήματα. Γι’ ακόμα μία φορά βρέθηκε, λοιπόν, μια τέτοια οικογένεια αντιμέτωπη με τους εκβιασμούς και τις πιέσεις από την μεριά της εταιρείας που εμφανίστηκε ως αγοράστρια στον πλειστηριασμό του σπιτιού τους να τους ζητάει μέρα μεσημέρι να παραδοθούν τα κλειδιά του σπιτιού ζητώντας τους, στην πραγματικότητα, να πεταχτεί έξω η οικογένεια με το ανάπηρο παιδί.

Είναι μια οικογένεια, για την οποία υπάρχει λαϊκή κινητοποίηση για την προστασία της. Μιλάμε για την πρώτη κατοικία αυτών των ανθρώπων και η Κυβέρνηση κατ’ επανάληψη υπόσχεται ότι θα παρθούν μέτρα να προστατευτούν. Όμως, με την ίδια ευκολία που νομοθετείτε, για να διευκολύνετε τους πλειστηριασμούς ακόμα και αν παρακάμπτοντας πιθανόν απροθυμίες, για παράδειγμα συμβολαιογράφων να προχωρούν σε ηλεκτρονικούς πλειστηριασμούς, με τις ρυθμίσεις που φέρνετε στα άρθρα 45 και 46 του νομοσχεδίου δεν παίρνετε κανένα μέτρο για να προστατευτούν τέτοιες περιπτώσεις οικογενειών που πραγματικά βρίσκονται σε αδιέξοδο.

Εδώ, μιλάμε για τόσο τσακισμένες οικογένειες, ιδιαίτερα οι οικογένειες των ατόμων με αναπηρία, μιλάμε για εργατικές λαϊκές οικογένειες που είναι τόσο αβοήθητες και τσακισμένες που δεν έχουν καν το μυαλό να παρακολουθήσουν ούτε τα στοιχειώδη. Με χαρακτηριστική την περίπτωση αυτής της οικογένειας που δεν γνώριζε καν πότε έγινε ο Ηλεκτρονικός Πλειστηριασμός του σπιτιού τους, γιατί είναι σε ένα κυκεώνα προβλημάτων, για να αντιμετωπίσουν άλλες ανάγκες τους που πολλές φορές ακόμα και αυτά τα στοιχειώδη δεν προλαβαίνουν να τα παρακολουθήσουν.

Σας καλούμε, λοιπόν, να πάρετε μέτρα προστασίας και, βεβαίως, εμείς, ως Κόμμα ζητάμε να απαγορευθεί ο πλειστηριασμός πρώτης κατοικίας κάθε λαϊκής οικογένειας, πολύ περισσότερο όμως, όταν αυτές αφορούν οικογένειες ατόμων με αναπηρία. Πρέπει να απαγορευθούν οι πλειστηριασμοί και οι εξώσεις αυτών των οικογενειών και σας καλούμε με την ίδια ταχύτητα που νομοθετείτε για να διευκολύνετε τα κοράκια, να παρέμβετε και για την συγκεκριμένη περίπτωση. Έχουμε τα στοιχεία, δεν τα καταθέτω εδώ για ευνόητους λόγους. Υπάρχει κινητοποίηση στην περιοχή των Σεπολίων για την περίπτωση αυτή. Να πάρετε μέτρα για να προστατευθεί η οικογένεια και για να μην βρεθούν στο δρόμο με αυτό τον ανάλγητο τρόπο.

Κλείνοντας με το θέμα αυτό και με αυτή την ευκαιρία, θα ήθελα να κάνω και μια ερώτηση. Δεν έχουμε καθόλου Ενώσεις Καταναλωτών, για να δοθεί και μια εικόνα για την κατάσταση των πλειστηριασμών που προχωράνε αυτό το διάστημα στις πρώτες κατοικίες και τις δυσκολίες που αντιμετωπίζουν. Όμως θα ήθελα να ρωτήσω την Συντονιστική Επιτροπή, αν θεωρούν ότι η συγκεκριμένη ρύθμιση αφενός μεν γίνεται για να αντιμετωπιστούν τέτοιου είδους απροθυμίες που υπάρχουν ιδιαίτερα στους συμβολαιογράφους της επαρχίας, να προχωρήσουν σε πλειστηριασμούς και πώς εκτιμούν ότι θα αποδεικνύεται η αδυναμία να βρεθεί ένας συμβολαιογράφος συγκεκριμένης περιοχής για να προχωρήσουν οι πλειστηριασμοί;

Εδώ, θα ήθελα να κάνω και ένα σχόλιο σε σχέση με το άρθρο 45, ώστε να υπάρχει μια πλήρης εικόνα των πλειστηριασμών ακινήτων, σε σχέση με τις πολεοδομικές άδειες, τοπογραφικά, αντικατόψεις, αν θέλει να κάνει ένα σχόλιο προς αυτό.

Τώρα, σε σχέση με τον κύριο όγκο του νομοσχεδίου, θα προσπαθήσω να μην επαναλάβω τα ερωτήματα που έγιναν. Όμως, πραγματικά, κι εγώ δεν μπορώ να μην επισημάνω, για ακόμη μια φορά, ανατροπή της βεβαιότητας, με την οποία κάθε φορά έρχεται η Κυβέρνηση να πει ότι είμαστε έτοιμοι να εφαρμόσουμε ένα νόμο, με τον οποίο βεβαίως, εμείς διαφωνούμε έτσι κι αλλιώς.

Με την ίδια λογική, πολλοί από τους εκπροσώπους των Φορέων εξέφρασαν τη διαφωνία τους με την ενοποίηση του Πρώτου Βαθμού Δικαιοδοσίας και την κατάργηση των δικαστηρίων. Όμως, ακόμη και αυτή η πρωτοβουλία σας έγινε αγνοώντας τις συνθήκες και ερωτώ κυρίως τους εκπροσώπους και των Δικαστών και των Δικηγόρων και των Δικαστικών Υπαλλήλων: Θεωρούμε ότι υπάρχουν οι επαρκείς συνθήκες, ξεκινώντας το δικαστικό έτος, να λειτουργήσει με ασφάλεια δικαίου, να γίνει εκδίκαση των υποθέσεων, όταν λίγες ημέρες πριν στη μεγαλύτερη μερίδα των δικηγόρων δεν είναι γνωστό ούτε καν σε ποιες αίθουσες πού, πότε, θα δικαστούν οι υποθέσεις τους;

Σε σχέση με το άρθρο 64, συμφωνούμε με την επισήμανση που έγινε από διάφορους από τους Φορείς, ότι υποτιμάται, στην πραγματικότητα, ο ρόλος των Ενώσεων των δικαστών, των δικηγόρων και λοιπά, σε σχέση με την συμβολή τους στην απόφαση για τη συγχώνευση ή όχι ενός δικαστηρίου, αν θεωρούν σωστό, το ότι την ίδια στιγμή διατηρούνται τα οικονομικά κριτήρια για την αναγκαιότητα της διατήρησης ή όχι ενός δικαστικού σχηματισμού και αν αυτό αρμόζει στον τρόπο που θα πρέπει να γίνεται η απονομή της Δικαιοσύνης;

Θα ήθελα να ρωτήσω την Ομοσπονδία των Δικαστικών Υπαλλήλων, τι σημαίνει για τις- πολύ γνωστό σε όλους- υποστελεχωμένες Υπηρεσίες των δικαστικών υπαλλήλων- αναφέρθηκε και στο νόμο για τις νέες διαδικασίες γιατί τα σωματεία, τα κληρονομητήρια κ.λπ., που υποτίθεται ότι ήρθαν με τον τίτλο της επιτάχυνσης της Δικαιοσύνης, αλλά από ό,τι αναφέρθηκε και από τον εκπρόσωπο εδώ, όχι μόνο για επιτάχυνση δεν μιλάμε, αλλά οι διαδικασίες που ολοκληρώνονταν σε ένα δεκάλεπτο, όπως είπε ο εκπρόσωπος των δικαστικών υπαλλήλων, τώρα μπορεί να χρειαστούν μέρες και εβδομάδες- τι σημαίνει γιαυτές τις υποστελεχωμένες δικαστικές Υπηρεσίες, όλος αυτός ο νέος φόρτος που έχουν αναλάβει και για να λειτουργήσει εύρυθμα η συγχώνευση των δικαστηρίων- με ό,τι αυτό σημαίνει- και αυτές οι ρυθμίσεις; Έχουν λάβει οποιαδήποτε νεότερη δέσμευση από τη μεριά του Υπουργείου, πέρα από τα ζητήματα των προσλήψεων, που είναι σωστό και στηρίζουμε το αίτημά τους, για να αναγνωριστούν αυτές οι ειδικές συνθήκες εργασίας τους με την καταβολή του επιδόματος ειδικών συνθηκών;

Εμείς ως Κόμμα, μόνο το τελευταίο διάστημα, έχουμε καταθέσει συγκεκριμένη τροπολογία δύο και τρεις φορές και πολύ περισσότερο, ζητώντας και τα υπόλοιπα αιτήματά τους για την επαναφορά 13ου μισθού, για την έγκαιρη καταβολή της υπερωριακής αποζημίωσης και λοιπά. Θέλω να μας δώσουν μια εικόνα, επειδή έρχεται για ακόμα μια φορά «από το παράθυρο», κατά τη γνώμη μας, η μετακίνηση των δικαστικών υπαλλήλων, που υποτίθεται αποσύρθηκε κατά την ψήφιση του κυρίως νομοσχεδίου υπό την πίεση των αντιδράσεων και τώρα επαναφέρεται, επειδή, όπως ήταν δεδομένο και γνωστό, δεν είναι δυνατόν να λειτουργήσουν οι Υπηρεσίες που έχουν έναν υπάλληλο ή που δεν έχουν καθόλου υπαλλήλους, όπως ήταν πολλά ειρηνοδικεία και να αναλάβουν τη λειτουργία ενός πρωτοδικείου, άρα για ακόμη μια φορά οι δικαστικοί υπάλληλοι γίνονται «μπαλάκι», και με ότι αυτό συνεπάγεται για τα εργασιακά τους δικαιώματα, τον οικογενειακό τους προγραμματισμό κ.λπ..

Να μας δώσουν μια εικόνα, σε σχέση με το τι συμβαίνει μέχρι τώρα με τις μεταβατικές έδρες, που είναι προφανώς πολύ λιγότερες και οι ανάγκες μετακινήσεων, αν καταβάλλονται εγκαίρως τα οδοιπορικά, αν πληρώνεται και στο σύνολό της σήμερα η υπερωριακή απασχόληση των δικαστικών υπαλλήλων, για να δούμε και με τι όρους θα πάει να εφαρμοστεί αυτή η υποτιθέμενη αναβάθμιση και ο εκσυγχρονισμός της Δικαιοσύνης, όπως παρουσιάζεται.

Τέλος, είχα και εγώ τα ερωτήματα σε σχέση με την επιμόρφωση των ειρηνοδικών. Μου κάνει πραγματικά εντύπωση, όταν για ακόμη μια φορά ακούμε από την μεριά της εκπροσώπου της Σχολής Δικαστών, ότι πέρα από την επιμόρφωση των ειρηνοδικών, που αν καταλαβαίνω καλά, όχι μόνο δεν έχει ολοκληρωθεί, δεν έχει ξεκινήσει ενδεχομένως μέχρι σήμερα, ότι θα γίνει έκπτωση και στην πρακτική άσκηση των εισαγγελέων, για να μπορέσει να τεθεί σε εφαρμογή ο συγκεκριμένος νόμος.

Θα ήθελα και μια γνώμη σε σχέση με την σύντμηση του χρόνου της προθεσμίας- και προς την Ένωση Δικαστών είναι αυτό το ερώτημα- για τα σεμινάρια επιμόρφωσης των πρωτοδικών της ειδικής επετηρίδας, που προβλεπόταν η δυνατότητα για δύο χρόνια και τώρα συντήχθηκε στο εξάμηνο και τι συνέπειες μπορεί να έχει, ενδεχομένως με δικαστές που βρίσκονται σε άδεια λοχείας ή άλλες άδειες;

Θα ήθελα ένα σχόλιο από τους δικηγόρους για τα άρθρα 22 και 24, τα οποία αφορούν τα παράβολα των ένδικων μέσων και της ανακοπής ερημοδικίας, που στην πραγματικότητα οδηγούν σε μία αύξηση του κόστους στις διαδικασίες.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Κυρία Πρόεδρε, βλέπετε ότι είμαι «Large» στη διαχείριση του χρόνου. Βλέπετε ότι, ενώ προβλέπεται, καταρχάς, 5 λεπτά, δίνω σε όλους απεριόριστο χρόνο, προκειμένου με άνεση να εκφραστούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θετικό είναι.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Απλώς, είπα να μην πιέζονται οι βουλευτές.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Έτσι, όμως, πιέζετε εμένα. Και εσείς επειδή δεν θέλετε να πιέζετε τους ανθρώπους, πιέζετε τελικά έμενα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Να μην πιέζονται οι βουλευτές, κύριε Πρόεδρε. Αφού βλέπαμε όλοι ότι δεν είχε ολοκληρώσει.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Και εγώ αισθάνομαι την πίεση, καταλαβαίνετε.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Θα είμαι σύντομος, αν και οι συνάδελφοι της Αντιπολίτευσης μας κάλυψαν τις περισσότερες ερωτήσεις από τις οποίες είχαμε και εμείς.

Θέλουμε και εμείς με τη σειρά μας να καλωσορίσουμε τους φορείς των συλλόγων και των ομοσπονδιών.

Θεωρούμε και εμείς, κύριε Πρόεδρε, ότι το εικοσιτετράωρο είναι πολύ λίγο για να καλούμε τους φορείς και να ανταποκρίνονται και να βρίσκονται εδώ. Η παρουσία τους είναι πάρα πολύ σημαντική στη διαδικασία.

Άρα, λοιπόν, σύσσωμη η Αντιπολίτευση συμφωνεί ότι το εικοσιτετράωρο είναι μικρό σε σχέση με τη διορία που δίνουμε σε αυτούς τους ανθρώπους να παρευρίσκονται και να παρεμβαίνουν με τις προτάσεις τους και τις ενστάσεις τους.

Θα ήθελα να απευθυνθώ προς την Ομοσπονδία Δικαστικών Υπαλλήλων Ελλάδος και να τους θέσω το εξής ερώτημα, αν μπορούν να μας απαντήσουν. Στο άρθρο 69 του νομοσχεδίου προβλέπεται η μετακίνηση σε ορισμένες περιπτώσεις για αρκετά χιλιόμετρα, για έκτακτους υπηρεσιακούς λόγους των δικαστικών υπαλλήλων σε παράλληλες και περιφερειακές έδρες του ίδιου νόμου, για το αναγκαίο χρονικό διάστημα των εκτάκτων αναγκών, με απόφαση της διεύθυνσης και του προϊσταμένου του συγκεκριμένου δικαστηρίου. Θέλω να μας πουν, λοιπόν, πώς αξιολογούν την ανωτέρω ρύθμιση για τους εργαζόμενους των δικαστηρίων; Δηλαδή, θα πρέπει να αναγκάζονται οι άνθρωποι να φεύγουν από την πόλη τους και να πηγαίνουν σε μια άλλη πόλη για να παρακολουθήσουν ή να συμμετέχουν στις δικαστικές διαδικασίες;

Επίσης, η δεύτερη ερώτηση την οποία θα απευθύνουμε στην Ολομέλεια των Προέδρων των Δικηγορικών Συλλόγων και στις Ενώσεις Ποινικολόγων και Δικονομολόγων και είναι η εξής. Σύμφωνα με το νέο δικαστικό χάρτη επιχειρεί μία βίαιη παρέμβαση στο ισχύον θεσμικό πλαίσιο της χωροταξικής διάρθρωσης και οργάνωσης των δικαστηρίων η κατάργηση των Ειρηνοδικείων και η ενοποίηση των δικαστικών δομών, θα επιφέρει, όπως μας έχουν πει και μας έχουν διαμηνύσει πάρα πολλοί δικηγόροι, ένα ακόμα πλήγμα στη μάχιμη δικηγορία.

Θα ήθελα, λοιπόν, να ακούσω τις απόψεις της Ολομέλειας ως προς το πώς θα επηρεάσουν οι συγκεκριμένες αλλαγές του νομοσχεδίου το δικηγορικό σώμα άμεσα, αλλά και μελλοντικά, γιατί πάρα πολλοί νέοι δικηγόροι δεν θα μπορούν να ανταπεξέλθουν στις μετακινήσεις και αντιλαμβάνεστε ότι θα πρέπει να βγάζουν χρήματα από την τσέπη τους για να μεταβαίνουν σε άλλες πόλεις. Αντιλαμβάνεστε, λοιπόν, ότι αυτό θα είναι ένα πλήγμα για τους νέους κυρίως δικηγόρους. Θα ήθελα μια απάντηση από το Δικηγορικό Σύλλογο.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Δερμεντζόπουλος Χρήστος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κατ’ αρχάς, να πω ότι το νομοσχέδιο, είναι, προφανώς, παρακολουθηματικό και συμπληρωματικό του ν.5108 για τους νέους δικαστικούς χάρτες. Θα ήθελα να θυμίσω ότι από τη δικιά μας μεριά, από τη μεριά της Νέας Αριστεράς, είχαμε καταψηφίσει το σύνολο του βασικού νομοσχεδίου για συγκεκριμένους πολιτικούς λόγους τους οποίους είχαμε αναπτύξει και σχετίζονται, με τη συνολική λογική που διέπει την κυβερνητική πολιτική και κυβερνητική στρατηγική. Λογική που βασικό στόχο έχει τη μείωση της δημοσιονομικής δαπάνης στη βάση των κατευθύνσεων της Παγκόσμιας Τράπεζας, τη συγκέντρωση της δικηγορικής ύλης σε μεγάλες και πολύ μεγάλες δικηγορικές εταιρείες και τη διαμόρφωση μιας δικαιοσύνης δύο και τριών ταχυτήτων, κατά κύριο λόγο προς όφελος των εταιρειών που διαχειρίζονται τα μεγάλα επενδυτικά projects.

Εν πάση περιπτώσει, αυτό είναι ένα δεδομένο. Το ερώτημα που είχαμε όλοι στο μυαλό μας είναι αν το συγκεκριμένο νομοσχέδιο κινούμενο στο πλαίσιο των κατευθύνσεων που δημιούργησε ο ν.5108, θα βελτίωνε κατά τι την κατάσταση.

Κατά τη γνώμη μου, μάλλον την επιδεινώνει, αλλά θέλω να σταθώ στο εξής. Χθες, ο κύριος Υφυπουργός, κατά τη διάρκεια της ομιλίας μου, όταν τόνισα το γεγονός ότι το σύνολο σχεδόν των Φορέων, στην φάση εκείνη που συζητούσαμε το μητρικό νομοσχέδιο για -να το πω έτσι- τον 5108, πλέον νόμο, ν.5108, είχε εκφράσει από επιφυλάξεις ως ισχυρότατες αντιρρήσεις για τους νέους δικαστικούς χάρτες, προσπάθησε να προεξοφλήσει την τοποθέτηση των φορέων στη σημερινή συνεδρίαση της Βουλής, λέγοντας μου, «καλά, καλά, θα δείτε αύριο τι θα πουν οι φορείς», «Θα δείτε αύριο». Έτσι μου είπατε χθες.

Είδα, λοιπόν, είδα, είδα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** *ομιλεί εκτός μικροφώνου*

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Είδα. Είδα ότι οι περισσότεροι από τους φορείς εμμένουν στο γεγονός ότι διαφωνούν επί της αρχής με τους νέους δικαστικούς χάρτες και, από κει και πέρα, είδα ότι με διάφορες διαβαθμίσεις έντασης, πέρα από την πολιτική ουσία, αυτό που εκφράζεται από την πλειονότητα των φορέων εδώ, είναι, επιφυλάξεις και αμφιβολίες και ως προς την θεσμική και υλική ετοιμότητα για την εφαρμογή του ίδιου του ν.5108, ασχέτως της επί της αρχής τοποθέτησης του καθενός σε σχέση με την ουσία της μεταρρύθμισής σας και εκφράζονται και ανησυχίες ότι είναι πιθανό να δημιουργηθεί το απόλυτο χάος στην ελληνική δικαιοσύνη από τις 16 Σεπτεμβρίου και μετά.

Το ερώτημα, λοιπόν, για να μην πολυλογούμε, το οποίο απευθύνω σε όλους τους φορείς και για να μην εμπλακούμε σε επιμέρους λεπτομέρειες και στις διερμηνείες, για το αν συμφωνούν ή δεν συμφωνούν με την ουσία της μεταρρύθμισης των δικαστικών χαρτών, το ερώτημα είναι το εξής. Είναι έτοιμος ο δικαστικός μηχανισμός, αυτή τη στιγμή που μιλάμε, για την εφαρμογή του ν.5108;

Είναι απλούστατο το ερώτημα και θα ήθελα μια ξεκάθαρη απάντηση από τη μεριά των φορέων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Έχω καλυφθεί από τις ερωτήσεις των προηγούμενων συναδέλφων.

Θέλω, όμως, με τη σειρά μου, να ευχαριστήσω όλους τους φορείς που ήρθαν σήμερα και μας ενημέρωσαν, αλλά και για τις πολύτιμες πληροφορίες που μας έδωσαν, τις οποίες θα τις αξιοποιήσουμε στις επόμενες συνεδριάσεις.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»**): Θα ήθελα να ξεκινήσω με μία επισήμανση. Στην ανάλυση συνεπειών ρύθμισης, μεταξύ άλλων, διαβάσαμε, «ποιους στόχους βιώσιμης ανάπτυξης των Ηνωμένων Εθνών επιδιώκονται με την αξιολογούμενη ρύθμιση». Διαβάσαμε, «ποιοι στόχοι βιώσιμης ανάπτυξης επιδιώκονται» και αναφέρεται η αξιοπρεπής εργασία και η οικονομική ανάπτυξη.

Η αξιοπρεπής εργασία, καταρρίφθηκε ήδη ότι μπορεί να επιδιώκεται με το παρόν νομοσχέδιο, από όσα κατήγγειλε ο κ. Μαυρογένης, ως εκπρόσωπος της Ομοσπονδίας Δικαστικών Υπαλλήλων Ελλάδας, αλλά και ως προς όσα έχουν καταγγείλουν οι ειρηνοδίκες, ως μέλη της Ένωσης Δικαστών και Εισαγγελέων και ως περισσότερα μέλη ακόμα, που υπογράφουν μία επιστολή υπόμνημα κόλαφο εναντιούμενη, επίσης, στον Πρόεδρο της ίδιας της Ένωσης Δικαστών και Εισαγγελέων, ο οποίος καταγγέλλεται ότι όφειλε, αλλά δεν στηλίτευσε το νομοσχέδιο περί τροποποίησης του Κώδικα Οργανισμού Δικαστηρίων για την άνιση μεταχείριση ενός ολόκληρου κλάδου του πρώτου βαθμού δικαιοδοσίας που στελεχώνεται σήμερα από το ένα τρίτο των μελών της Ένωσης.

Δεν ζήτησε να αρθεί ο διαχωρισμός στην ιεραρχία των δικαστών γενικής και ειδικής επετηρίδας, σε σχέση με τους άλλους κλάδους της δικαιοσύνης και να αντιμετωπίζονται με ενιαίο τρόπο. Δεν αιτήθηκε τη δίκαιη μεταχείριση των δικαστών ειδικής επετηρίδας, ώστε να αναγνωρίζεται στον υπηρεσιακό τους βίο ισότιμα με τους δικαστές γενικής επετηρίδας η προϋπηρεσία τους στα νέα τους καθήκοντα, που είναι κοινά και για τις δύο επετηρίδες.

Αυτά είναι ορισμένα μόνο από όσα καταγγέλλουν σε αυτή την ιδιαίτερα πλούσια επιστολή και σαφώς εδώ θα θέλαμε από τον κ. Μποροδήμο, για όλες αυτές τις καταγγελίες που προκύπτουν με αδιάσειστα στοιχεία ότι έχουν έρεισμα στις διατάξεις του νόμου για τον τρόπο που μεταχειρίζεστε στην πραγματικότητα τον κλάδο των ειρηνοδικών, να πάρει μια θέση και να δώσει κάποιες εξηγήσεις.

Επίσης, θα θέλαμε η Ένωση Δικαστών και Εισαγγελέων να μας πει την άποψή της αν οι χρεώσεις δικογραφιών σύμφωνα με το άρθρο 75 θα μπορούν να γίνουν σε χρόνο επαρκή, μετά τη δημοσίευση του παρόντος νομοσχεδίου ως νόμου, χωρίς να προκαλέσει χάος στην ελληνική δικαιοσύνη και χωρίς να υπάρξει ανασφάλεια σε όλους τους Έλληνες πολίτες, οι οποίοι καταφεύγουν στη δικαιοσύνη.

Η κυρία Κοντογεώργου, ως Πρόεδρος του Συμβολαιογραφικού Συλλόγου Εφετείου Αθηνών, Πειραιώς, Αιγαίου και Δωδεκανήσου, αλλά και ως Πρόεδρος της Συντονιστικής Επιτροπής των Συμβολαιογραφικών Συλλόγων της χώρας, μας δήλωσε ότι υπήρξε συνεργασία με το Υπουργείο πλην όμως δεν πήρε καμία θέση και δεν σχολίασε τα συγκεκριμένα άρθρα που αφορούν στην αλλαγή της νομοθεσίας ως προς την τοπική αρμοδιότητα των ηλεκτρονικών πλειστηριασμών, κάτι το οποίο ταλανίζει όλη την ελληνική κοινωνία, διότι οι πλειστηριασμοί, γνωρίζετε πάρα πολύ καλά, αυξάνουν με αλματώδη ρυθμό σε σημείο που νομίζω ότι πρέπει να θεωρηθεί η πρώτη μάστιγα που αφορά στην ελληνική οικονομία και σαφώς εδώ η πτυχή των στόχων βιώσιμης ανάπτυξης που έχει να κάνει με την οικονομική ανάπτυξη, νομίζω ότι έρχεται σε πλήρη αντίθεση με την πραγματικότητα της Ελλάδας. Ολοένα και περισσότεροι Έλληνες θα χάνουν τα σπίτια τους.

Τι συμβαίνει με αυτές τις διατάξεις, για τις οποίες θέλουμε να τοποθετηθείτε; Ο συμβολαιογράφος αλλά και με τις θέσεις που κατέχετε, προσκομίζοντας μάλιστα στην Επιτροπή μας και σας καλώ για αυτό, το πρακτικό της συνεδρίασης της συντονιστικής επιτροπής συμβολαιογραφικών συλλόγων ως προς τη λήψη απόφασης για τον τρόπο που συνεργαστήκατε με το Υπουργείο σε σχέση με αυτά τα θέματα, πώς κρίνει, λοιπόν, το ορισμένο του περιεχομένου των διατάξεων των άρθρων 45, 46, 47, όταν στις διατάξεις αυτές σχολιάζεται η βεβαίωση δικαστικού επιμελητή σχετικά με την αδυναμία ορισμού συμβολαιογράφου ως ικανή να επιφέρει το αποτέλεσμα του ορισμού κάποιου άλλου συμβολαιογράφου από άλλη περιφέρεια και μάλιστα περιφέρεια όμορη, χωρίς να εξειδικεύεται ποια είναι η όμορη περιφέρεια.

Κάθε περιφέρεια της ελληνικής επικράτειας έχει περισσότερες όμορες περιφέρειες, δεν είναι μόνο μία. Εδώ, λοιπόν, θα σας καλέσω να μας απαντήσετε, πώς κρίνετε τα συγκεκριμένα άρθρα τα οποία όχι μόνο θα επιφέρουν τη σφράγιση στην πραγματικότητα των συμβολαιογραφικών συλλόγων της περιφέρειας, την παραίτηση πάρα πολλών συμβολαιογράφων, με συνέπεια να προσλαμβάνονται υπάλληλοι στα μεγάλα συμβολαιογραφικά γραφεία της πρωτεύουσας όπου διεξάγονται κατά κόρον οι ηλεκτρονικοί πλειστηριασμοί και το γνωρίζετε πάρα πολύ καλά και στο κυρίαρχο κυρίως θέμα της συνέπειας που έχει η νέα νομοθετική αυτή πραγματικότητα με την επιδείνωση της θέσης του οφειλέτη, ο οποίος, με απλά Ελληνικά, θα βρίσκεται στο Κιλκίς, στις Σέρρες, στον Έβρο, στο νησί, θα χάνει το σπίτι του, δεν θα καταλαβαίνει τι έχει γίνει, δεν θα έχει άμεσα πρόσβαση στον συμβολαιογράφο του χωριού, της πρωτεύουσας της περιφέρειάς του τουλάχιστον, γιατί θα πρέπει για να αμυνθεί να μεταβεί στην πρωτεύουσα, όπου θα καταλήξουν να διεξάγονται όλοι οι ηλεκτρονικοί πλειστηριασμοί με συγκεκριμένη μεθόδευση.

Γι’ αυτό και οι διατάξεις αυτές είναι πλήρως αόριστες και πλήρως ασαφείς, για να εξυπηρετηθούν συγκεκριμένα συμφέροντα σε επιδείνωση της θέσης του οφειλέτη, τον οποίον οφειλέτη βλέπουμε, επίσης, να βάλλεται, σε βάρος της οικονομικής ανάπτυξης, με το άρθρο 111 του ίδιου νομοσχεδίου. Σύμφωνα με αυτό το άρθρο, ο άνθρωπος που έχει καταφύγει, μετά κόπων και βασάνων, στη συμβιβαστική επίλυση της διαφοράς του εξωδικαστικά, θα βρίσκεται πλέον να χάνει τη δυνατότητα, μέσα από τη διαδικασία του δικαστηρίου να προσδιορίζεται δικάσιμος της υπόθεσής του, στον βαθμό που ο συμβιβασμός δεν κατέληξε γόνιμος. Και θα πρέπει, με δικά του μέσα, με δική του επιμέλεια, να επιδώσει νέα αίτηση προς τον αντίδικο του. Είναι αυτό προστασία του οφειλέτη; Είναι αυτό αξιοπρεπής αντιμετώπιση του ευάλωτου και του αδύναμου οικονομικά;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Έχουμε καλυφθεί από τους προηγούμενους συναδέλφους, στα θέματα που θέλαμε να ρωτήσουμε.

Θα ήθελα, όμως, με τη σειρά μου να ευχαριστήσω για ακόμη μια φορά τους φορείς, να τους καλωσορίσω στη Βουλή και να τους ευχαριστήσω για τις τοποθετήσεις που ήταν πάρα πολύ κατατοπιστικές.

Μάλιστα, δράττομαι της ευκαιρίας να κάνω μια σύντομη παρατήρηση. Ακούγοντας τις τοποθετήσεις των φορέων, είδα πως δεν συμμερίζονται την αισιοδοξία του Υπουργείου περί ετοιμότητας στις 16 Σεπτεμβρίου. Είδα να τίθενται πάρα πολλά σοβαρά ζητήματα, τα οποία πολύ φοβάμαι θα τα βρούμε μπροστά μας, όπως περί ερημοδικιών, περί ανετοιμότητας των δικαστικών υπαλλήλων, περί ανετοιμότητας των Ειρηνοδικών που θα γίνουν πλέον Πρωτοδίκες.

Δεν ακούσαμε τίποτα για τις επιμορφώσεις. Θα περιμένουμε να ακούσουμε τους φορείς, ώστε να λάβουμε κάποιες απαντήσεις.

Πάντως, εγώ, προσωπικά, το συμπέρασμα που έβγαλα είναι ότι οι περισσότεροι από τους φορείς δείχνουν μια επιφύλαξη σχετικά με την ετοιμότητα και συνολικά με το κατά πόσον ο νέος δικαστικός χάρτης θα επιφέρει σοβαρές αλλαγές και θα συμβάλει στην επιτάχυνση της απονομής δικαιοσύνης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Θα ήθελα να θέσω μια συμπληρωματική ερώτηση προς την Ένωση Δικαστών και Εισαγγελέων, που αφορά τις κληρώσεις για τα δικαστήρια των νησιών, κυρίως. Προβλέπεται στον Κώδικα ότι σε δικαστήρια με οργανικές θέσεις άνω των 10, οι συνθέσεις δεν γίνονται με προσδιορισμό από τον διευθύνοντα, αλλά με κλήρωση. Τι επιβάρυνση θεωρούν ότι θα έχει και στον χρόνο, αλλά και στη δυσκολία μετακίνησης; Για παράδειγμα, στο Πρωτοδικείο της Μυτιλήνης, με περιφερειακή έδρα τη Λήμνο, τι θα σημαίνει αυτό για τη μετακίνηση των δικαστών που, ενδεχομένως, θα κληρωθούν στις διάφορες συνθέσεις στη Λήμνο και πίσω, σε σχέση με την αξιοποίηση του χρόνου κ.λπ.; Θεωρούν ότι αυτό είναι διευκολυντικό;

Και το λέω, διότι αυτό αφορά και τα ζητήματα των υπαλλήλων, αλλά και επειδή αφορά και τις συνθέσεις των δικαστών, στα νησιά. Πώς θεωρούν ότι μπορεί να λειτουργήσει; Είναι θετικό ή αρνητικό κι αν αυτό θα επιβαρύνει την ταχύτητα στο έργο της απονομής δικαιοσύνης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Μία πολύ σύντομη συμπλήρωση. Απευθυνόμενος στην εκπρόσωπο της Εθνικής Σχολής Δικαστικών Λειτουργών, θέλω να ρωτήσω για τη Δικαστική Αστυνομία. Δικαστική Αστυνομία, σήμερα, υπάρχει; Επίσης, εάν λειτουργεί και αν όσοι έχουν προσληφθεί ασκούν τα καθήκοντα που τούς έχουν ανατεθεί από τον ιδρυτικό νόμο της Δικαστικής Αστυνομίας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε στις απαντήσεις. Ξεκινάμε από τον κ. Μποροδήμο, Γενικό Γραμματέα της Ένωσης Δικαστών και Εισαγγελέων.

**ΠΑΝΤΕΛΗΣ ΜΠΟΡΟΔΗΜΟΣ (Γενικός Γραμματέας της Ένωσης Δικαστών και Εισαγγελέων):** Ως προς τις επισημάνσεις της κυρίας Κωνσταντοπούλου ως προς την σύντμηση της επιμόρφωσης, δεν είναι κάτι που συμβαίνει κάθε μέρα, αλλά θεωρούμε ότι πρόκειται για ρύθμιση έκτακτης ανάγκης, λόγω της υλοποίησης αύξησης οργανικών θέσεων των εισαγγελέων, για να διευκολυνθεί φέτος η λειτουργία των εισαγγελιών σε μια δύσκολη χρονιά για τους αντεισαγγελείς, λόγω της αύξησης της αρμοδιότητας του Μονομελούς Πρωτοδικείου. Οπότε, μπορεί να μην είναι κανονικό, το κατανοούμε όμως ως αναγκαίο και έχουμε εμπιστοσύνη ως προς αυτό στη Σχολή Δικαστών.

Ως προς τον χρόνο προετοιμασίας για την παρούσα συνεδρίαση, σίγουρα θα βοηθούσε περισσότερος χρόνος, όμως και η ανάγκη ψήφισης του νόμου πριν την έναρξη του δικαστικού έτους είναι επίσης αναγκαία, για να ξεκινήσει ομαλά το δικαστικό έτος.

Τώρα, για το αν εισακούγονται οι προτάσεις μας, επαναλαμβάνουμε πάντα την επιθυμία μας να συμμετέχουμε σε όλες τις νομοπαρασκευαστικές επιτροπές που αφορούν σημαντικά νομοθετήματα για τη δικαιοσύνη, γιατί είμαστε βέβαιοι ότι οι προτάσεις μας βοηθούν το νομοθετικό έργο και αισιοδοξούμε εν προκειμένω ότι θα εισακουστούμε.

Σε σχέση με αυτά που ανέφερε ο κ. Υψηλάντης για το άρθρο 65, η διάταξη αυτή κινείται στην κατεύθυνση υλοποίησης του ν. 5108/2024 για την ενοποίηση, κατοχυρώνει τον ενιαίο χαρακτήρα των οργανικών θέσεων όλων των πρωτοδικών γενικής και ειδικής επετηρίδας και για αυτό επισήμανα ότι αυτό που πρέπει να γίνει είναι να επιλεγεί ο σωστότατος όρος «Πρωτοδίκης Ειδικής Επετηρίδας», όπως ισχύει στο μεγαλύτερο κομμάτι του νομοθετήματος.

Για αυτά που ανέφερε ο κύριος Παπαηλιού, ως προς την πλήρωση κενών οργανικών θέσεων υπαλλήλων, αλλά και δικαστικών λειτουργών, ως προς του υπαλλήλους είμαστε πάντα θετικοί σε κάθε σχετικό αίτημα της Ομοσπονδίας των Δικαστικών Υπαλλήλων, γιατί γνωρίζουμε τις αντίξοες συνθήκες στις οποίες εργάζονται οι δικαστικοί υπάλληλοι και η αύξηση των θέσεων μπορεί να βοηθήσει στην καλύτερη λειτουργία των δικαστηρίων. Ως προς τους δικαστικούς λειτουργούς ήδη είπα ότι είναι αναγκαία σίγουρα μια γενναία αύξηση των θέσεων που θα οδηγήσει σε περισσότερες θέσεις στο Εφετείο.

Ως προς αυτά που ανέφερε η κυρία Αποστολάκη, είναι αλήθεια ότι η αλλαγή με τον νέο δικαστικό χάρτη και τα καθήκοντα που δέχεται είναι πολύ σημαντική. Ως προς τις ποινικές υποθέσεις οι πρώην Ειρηνοδίκες και νυν Πρωτοδίκες Ειδικής Επετηρίδας εκκινούν με τη συμμετοχή σε συνθέσεις τριμελών πλημμελειοδικείων. Αυτό γινόταν και πριν κυρίως στα δικαστήρια της περιφέρειας, οπότε δεν υπάρχει καμία αμφιβολία ότι υπάρχει και επάρκεια και ικανότητα, αλλά και για τις υπόλοιπες νέες αρμοδιότητες, για τη συμμετοχή τους στο μεικτό ορκωτό και το δικαστήριο ανηλίκων, είμαστε βέβαιοι για τις ικανότητες των συναδέλφων που θα ενισχυθούν έτι περαιτέρω και με την επιμόρφωση. Άλλωστε, σε υποθέσεις Μονομελούς Πλημμελειοδικείου για εκδίκαση ποινικών υποθέσεων, θα αρχίσουν να εκδικάζονται μετά από 2 έτη από την δημοσίευση του νόμου της ενοποίησης.

Ως προς τις διαφορετικές θέσεις που έχουν εκφραστεί εντός του Σώματος, είναι γνωστό σε όλους ότι η Ένωση Δικαστών και Εισαγγελέων εκπροσωπεί 3000 Δικαστές και Εισαγγελείς και το κάνει μέσα από τις δημοκρατικές διαδικασίες, που είχε και πρόσφατα αρχαιρεσίες που ανέδειξαν το νέο Προεδρείο. Την προηγούμενη χρονιά εκφράστηκαν διαφορετικές απόψεις από πολλές πλευρές για τον τρόπο που πρέπει να γίνει η ενοποίηση -όλοι είχαμε μια άποψη πάνω σε αυτό- πολλές από τις οποίες κρίθηκαν από τους συναδέλφους και στις πρόσφατες εκλογές, ήδη όμως ο νόμος 5108 ήταν γεγονός και ο συγκεκριμένος νόμος αυτόν υλοποιεί. Ως εκ τούτου, οι θέσεις που σας κοινοποιήθηκαν δεν εκφράζουν την πλειοψηφία του δικαστικού σώματος, καθώς σε μεγάλο ποσοστό περιγράφουν νομοθετική θέσπιση εμβόλιμης επετηρίδας που δεν επιτρέπεται με βάση το Σύνταγμα και τα διεθνή ευρωπαϊκά κείμενα.

Για τις ερωτήσεις της κυρίας Κομνηνάκα ως προς τα κριτήρια κατάργησης και συγχώνευσης δικαστηρίων, είναι θέση μας ότι θα πρέπει να απαλειφθεί η διάταξη που προβλέπει τη συνεκτίμηση οικονομικών δεδομένων κάθε περιοχής και ιδίως του επιπέδου επιχειρηματικότητας, ως κριτηρίου και αντίθετα να μπούνε κριτήρια όπως η ευχέρεια πρόσβασης των πολιτών στα δικαστήρια.

Τέλος, θεωρούμε ότι δεν είναι προς τη σωστή κατεύθυνση η διάταξη για να μετατρέπονται τα δικαστήρια σε γραφεία τηλεματικής.

Σε θετική κατεύθυνση θα ήταν να ληφθεί ειδική μέριμνα για τους συναδέλφους που βρίσκονται σε άδειες ανατροφής ή αναρρωτικές άδειες ως προς τον τρόπο και τον χρόνο ολοκλήρωσης της επιμόρφωσης τους και ως προς το δικαίωμά τους για να καταθέσουν αίτηση εισαγωγής στη γενική επετηρίδα, ώστε να μπορούν να διευκολυνθούν καθώς αυτά δεν είναι στη διακριτική τους ευχέρεια και θα ήταν άδικο να αποκλειστούν για λόγους που δεν είναι της δικής τους επιλογής.

Ο κ. Τζανακόπουλος ρώτησε εάν θα είμαστε έτοιμοι στις 16/9. Δεν είμαι βέβαιος εάν είναι όλα έτοιμα για να ξεκινήσουν, είναι, μάλλον, δύσκολο να το πει κανείς αυτό. Γνωρίζω, όμως, ότι οι συνάδελφοί μου έχουν καταβάλει όλο το καλοκαίρι κάθε δυνατή προσπάθεια για να είναι έτοιμα, κατά το μέτρο των αρμοδιοτήτων τους.

Αυτά που ανέφερε και η κυρία Καραγεωργόπουλου είναι παρόμοια με αυτά που είπα και πριν αναφερόμενος στις θέσεις που έχουν εκφραστεί εντός της Ένωσης, για να μην κουράζω με τον εσωτερικό μας διάλογο. Επιμέρους διαφωνίες, πάντως, εντός του σώματος υπήρξαν και θα υπάρχουν, ιδίως σε μια μεταρρύθμιση που έγινε γρήγορα και αναμενόμενα δημιούργησε δικαιολογημένες ανησυχίες ως προς την υπηρεσιακή μας πορεία. Με βάση, όμως, τα όσα έχουν ψηφιστεί ήδη στο ν. 5108 περί της ενοποίησης, το παρόν νομοσχέδιο δεν μπορεί να βρίσκεται σε λογική ασυνέπεια με το νόμο αυτό, αλλά πρέπει να πέσει σταθερούς και σαφείς όρους για να ξεκινήσουμε όλοι στις 16/9 γνωρίζοντας εξ αρχής τα καθήκοντα, τις υποχρεώσεις και τα δικαιώματα μας. Η επιτυχία σε αυτόν τον τομέα πιστεύω ότι θα ενισχύσει τη συνεργασία μεταξύ των ενοποιημένων, πλέον, πρωτοδικών, ανεξαρτήτως επετηρίδας, προς όφελος όλων των πολιτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, εάν θα μπορούσε ο κ. Μποροδήμος να απαντήσει σε αυτό το οποίο τον ρώτησα σε σχέση με τους εισαγγελείς - ρώτησα όλους τους δικαστές και εισαγγελείς - οι οποίοι θα ανέβουν στις έδρες με σύντμηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Το απάντησε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Το απάντησε την ώρα που είχα βγει έξω. Εντάξει. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Ελένη Κοντογεώργου για τις δικές της απαντήσεις.

**ΕΛΕΝΗ ΚΟΝΤΟΓΕΩΡΓΟΥ (Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών – Πειραιώς – Αιγαίου και Δωδεκανήσου)**: Θα μου επιτρέψετε να συντμήσω τις ερωτήσεις γιατί λίγο πολύ ήταν κοινές και αφορούσαν τη βεβαίωση αδυναμίας εύρεσης συμβολαιογράφου για διενέργεια πλειστηριασμού, σχετικά με την τοπική αρμοδιότητα της διενέργειας των πλειστηριασμών και τι γίνεται με τους πλειστηριασμούς πρώτης κατοικίας. Πιστεύω δεν έχω ξεχάσει κάποια ερώτηση από τους διάφορους παριστάμενους. Εάν τυχόν ξέχασα κάποια, παρακαλώ να ερωτηθώ μετά.

Ξεκινώ με την πρώτη ερώτηση σχετικά με το πώς θα βεβαιώνεται η αδυναμία εύρεσης συμβολαιογράφων. Με τον τρόπο που βεβαιώνεται και τώρα και όπως προβλέπει ο ισχύων Κώδικας Πολιτικής Δικονομίας, με δήλωση του δικαστικού επιμελητή στην κατασχετήρια έκθεση. Επίσης, όσον αφορά τον χρόνο ανάρτησης των στοιχείων των ακινήτων που πρόκειται να πλειστηριαστούν, ήδη το Υπουργείο Δικαιοσύνης έκανε δεκτή πρότασή μας - γι’ αυτό αναφέρθηκα και στη συνεργασία με το Υπουργείο Δικαιοσύνης - να υπάρχει εύλογο διάστημα γνωστοποίησης αυτών των στοιχείων και ήδη έχει συμπεριληφθεί στο τροποποιηθέν, μετά την πρώτη ανάρτηση για τις 30 ημέρες.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Θα το κάνουμε από 1/12 για να έχουμε μεγαλύτερη ευχέρεια.

**ΕΛΕΝΗ ΚΟΝΤΟΓΕΩΡΓΟΥ (Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών – Πειραιώς – Αιγαίου και Δωδεκανήσου)**: Ωραία. Απλά, έχουμε πει ότι τα στοιχεία θα αναρτώνται τουλάχιστον 30 ημέρες πριν από τη διενέργεια του πλειστηριασμού.

Θα ήθελα, επίσης, να αναφερθώ στην τοπική αρμοδιότητα. Πάντα ήταν διευρυμένη η αρμοδιότητα η τοπική όσον αφορά τη διενέργεια πλειστηριασμών, όχι μόνο με την εισαγωγή των ηλεκτρονικών πλειστηριασμών, αλλά και σε όλους τους προγενέστερους Κώδικες Πολιτικής Δικονομίας.

Όσον αφορά στους πλειστηριασμούς πρώτης κατοικίας, θα ήθελα να αναφερθώ στο εξής: Ο συμβολαιογράφος είναι ο τελευταίος «κρίκος» στη διαδικασία διενέργειας του ηλεκτρονικού πλειστηριασμού και δεν έχει καμία δυνατότητα να ελέγξει αν το ακίνητο, το οποίο εκπλειστηριάζεται, αποτελεί την πρώτη κατοικία του οφειλέτη.

Ενδεικτικά, θα αναφερθώ σε πλειστηριασμό, ο οποίος είχε απασχολήσει στο παρελθόν - πριν από 2-3 χρόνια περίπου - και αφορούσε σε πλειστηριασμό φυσικού προσώπου και ισχυριζόταν ότι «ήταν πρώτη κατοικία». Είχαμε, μάλιστα, κι εμείς υποστεί πάρα πολλά δεινά για το συγκεκριμένο θέμα. Τελικά, από το Ε9 του συγκεκριμένου οφειλέτη, το οποίο δεν έχει τη δυνατότητα να το ελέγξει ο συμβολαιογράφος, ο συγκεκριμένος οφειλέτης είχε 37 ακίνητα. Το αναφέρω ενδεικτικά. Άρα, θα πρέπει να ξέρουμε πότε πρόκειται περί πραγματικής πρώτης κατοικίας. Αναφέρομαι ακριβώς στην πρώτη κατοικία και για αυτό ενδεικτικά σας το αναφέρω.

Επίσης, οι αριθμοί μπορεί να είναι μεγάλοι για το «πόσα ακίνητα έχουν αναρτηθεί προς πλειστηριασμό στην ηλεκτρονική πλατφόρμα, στο e-auction», δε σημαίνει όμως ότι όλοι αυτοί γίνονται, διότι άλλοι μπορεί να ματαιωθούν, άλλοι μπορεί με κάποιον εξωδικαστικό συμβιβασμό να ρυθμιστούν, οπότε δεν πρέπει, απλά, να κοιτάζουμε τα νούμερα, τα οποία, δυστυχώς, αυτή τη στιγμή δεν έχω να σας πω ακριβή στοιχεία. Φυσικά, για την πρώτη κατοικία δεν έχω στοιχεία να σας πω, γιατί δεν ξέρει ο συμβολαιογράφος ποια είναι η πρώτη κατοικία του οφειλέτη.

Όσον αφορά στο επιχείρημα που ανέφερε η συνάδελφος, η κυρία Καραγεωργοπούλου - νομίζω ότι το ρώτησε και η κυρία Κομνηνάκα - για το τι εννοούμε «όμορο συμβολαιογραφικό σύλλογο», θα ήθελα εδώ να αναφέρω ότι οι συμβολαιογραφικοί σύλλογοι, οι οποίοι είναι 9 πανελλαδικά, αφορούν σε εφετειακές Περιφέρειες, εκτός από τον Σύλλογο της Αθήνας, στην Περιφέρεια του οποίου υπάγονται τα Εφετεία Αθήνας, Πειραιά, Αιγαίου, Δωδεκανήσου. Είναι ο μεγαλύτερος σύλλογος της χώρας. Σημειωτέον ότι το 85% των πλειστηριασμών, με βάση τα στατιστικά στοιχεία που έχουμε, διενεργούνται από συμβολαιογράφους της πρωτεύουσας του Κράτους. Είναι ένα επιχείρημα αυτό, το οποίο αναφέρω με βάση τα στατιστικά στοιχεία. Το «όμορο» εννοείται ότι είναι το σύνορο της Περιφέρειας του συγκεκριμένου συλλόγου κατά εφετείο.

Ενδεικτικά θα σας αναφέρω, διότι είχε γίνει ερώτηση «αν πλειστηριασμοί που αφορούν σε ακίνητα της Κρήτης, θα πηγαίνουν στο Ναύπλιο ως Πελοπόννησος» και αναφερθήκαμε ότι «όχι, θα έρχονται στην Αθήνα, διότι στην Περιφέρεια του Συλλόγου Αθήνας – για να μη λέω ολόκληρη την επωνυμία που είναι μακριά - είναι τα Κύθηρα και τα Κύθηρα είναι Νομός Πειραιώς, άρα η Κρήτη δεν είναι όμορη».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ο κ. Μητσοτάκης έχει πει ότι «αν διπλώσεις τον χάρτη, η Κρήτη πάει στη Θεσσαλονίκη».

**ΕΛΕΝΗ ΚΟΝΤΟΓΕΩΡΓΟΥ (Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου & Δωδεκανήσου):** Με συγχωρείτε, κυρία Κωνσταντοπούλου, εγώ μιλώ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Με τα γεωγραφικά δεδομένα.

**ΕΛΕΝΗ ΚΟΝΤΟΓΕΩΡΓΟΥ (Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου & Δωδεκανήσου):** Ακριβώς, με αυτά που γνωρίζουμε. Με συγχωρείτε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έτσι,όπως ακριβώς αναφέρονται στο κείμενο.

**ΕΛΕΝΗ ΚΟΝΤΟΓΕΩΡΓΟΥ (Πρόεδρος της Συντονιστικής Επιτροπής Συμβολαιογραφικών Συλλόγων Ελλάδος και Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου & Δωδεκανήσου):** Ανέφερα το συγκεκριμένο παράδειγμα με την Κρήτη και τα Κύθηρα, γιατί φτάσαμε στο σημείο να βλέπουμε ποια είναι τα σύνορα, «μάθημα γεωγραφίας».

Δεν έχω κάτι άλλο να πω. Αν κάποιος δεν έχει ικανοποιηθεί από τις απαντήσεις μου, παρακαλώ να επανέλθει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Κλάππας.

**ΗΛΙΑΣ ΚΛΑΠΠΑΣ** **(Πρόεδρος του Δικηγορικού Συλλόγου Πειραιά και μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος):** Κύριε Πρόεδρε, έχω καταγράψει τις ερωτήσεις από την Πρόεδρο, την κυρία Κωνσταντοπούλου και από τους βουλευτές, την κυρία Αποστολάκη, τον κύριο Παπαηλιού, τη κυρία Κομνηνάκα τον κύριο Γραμμένο, τον κύριο Τζανακόπουλο, τον κύριο Αποστολάκη, την κυρία Καραγεωργοπούλου και τον κύριο Δημητριάδη. Θα προσπαθήσω ενιαία να απαντήσω.

Για εμάς, τους Δικηγορικούς Συλλόγους, είναι πολύ σημαντική η ακρόαση των φορέων και προσπαθούμε να την τιμάμε με κάθε τρόπο και με την παρουσία μας και με ουσιαστικές παρεμβάσεις. Ελπίζουμε, πάντα, διεκδικούμε και γι’ αυτό προσπαθούμε να είμαστε όσο το δυνατόν πιο συγκεκριμένοι, ώστε να γίνονται οι απόψεις μας αποδεκτές από την επιτροπή και κυρίως από την εθνική αντιπροσωπεία. Αυτός είναι ένας διαρκής αγώνας και μια διαρκής αγωνία που έχουμε.

Τώρα, όσον αφορά για τον χρόνο, ανθρώπινα σας το λέμε, ότι χρόνος λιγότερο από 24 ώρες και αντιλαμβάνεστε τι σημαίνει μια αναστάτωση και στο προσωπικό και στο επαγγελματικό μας πρόγραμμα. Είναι κατανοητό. Νομίζω, δεν χρειάζεται περαιτέρω να επεκταθώ σε αυτό.

Τώρα, όσον αφορά στα ζητήματα που τέθηκαν για το αν είμαστε προετοιμασμένοι ή όχι. Αντιλαμβάνεστε ότι η Ολομέλεια των Δικηγορικών Συλλόγων δεν κάνει πολιτικές τοποθετήσεις. Από τη θέση του θεσμικού συμβούλου της πολιτείας, προσπαθεί να συμβάλλει έτσι ώστε σύμφωνα και με τον Κώδικα Δικηγόρων και ειδικά το πολύ -πολύ σημαντικό άρθρο 90 που μιλάει για τις παρεμβάσεις που ο νομοθέτης ο ίδιος έχει καθιερώσει σε ζητήματα εύρυθμης λειτουργίας δικαιοσύνης, προσπαθούμε ακριβώς να συμβάλλουμε.

Ανέφερα, και νομίζω έγινε κατανοητό, ότι κατά τη γνώμη μας, η όλη διαδικασία γίνεται με ένα τρόπο εσπευσμένο. Από εκεί και πέρα, δεν μπορούμε να σταυρώσουμε τα χέρια, δεν μπορούμε να γίνουμε παρατηρητές σε κάτι ή κήνσορες. Εμείς προσπαθούμε να συμβάλουμε με ουσιαστικό τρόπο έτσι ώστε να επιλυθούν όλα τα προβλήματα. Ακούσαμε - και συνυπογράφουμε -από τον Εκπρόσωπο της Ένωσης Δικαστών και Εισαγγελέων, ότι οι διοικήσεις των δικαστηρίων και ειδικά των μεγάλων δικαστηρίων της Αττικής, της Θεσσαλονίκης και όλης της επαρχίας κάνουν ένα τιτάνιο αγώνα να προλάβουν τις προθεσμίες. Να ξέρετε, ότι οι δικηγορικοί σύλλογοι συνδράμουν σε αυτό και συνδράμουν όχι σήμερα που είναι Σεπτέμβριος, όχι χθες που ήταν Αύγουστος, αλλά συνδράμουν από την πρώτη στιγμή που ο νόμος αυτός ψηφίστηκε τον Μάιο.

Επόμενη παρατήρηση. Ακούσατε από τις παρατηρήσεις που προσπαθήσαμε να είναι συγκεκριμένες, ότι προσπαθούμε να αποφύγουμε ζητήματα αρνησιδικίας και ζητήματα ερημοδικίας . Είναι θέματα τα οποία δεν τα θέλουμε. Θέλουμε το άρθρο 20, παράγραφος 1 του Συντάγματος και νομίζω ότι όλοι το θέλουμε αυτό είτε είμαστε δικηγόροι είτε όχι, περί παροχής έννομης προστασίας στους πολίτες ώστε να έχει μία ουσιαστική απήχηση και μία ουσιαστική εφαρμογή.

Τώρα, για το θέμα του δεύτερου βαθμού που άκουσα από τον κύριο Παπαηλιού, τι είχαμε μέχρι σήμερα; Είχαμε αποφάσεις Ειρηνοδικείων συντιθέμενες από έναν ειρηνοδίκη και πολλές φορές μπορεί ήταν με τριάντα χρόνια υπηρεσίας και σε δεύτερο βαθμό να εξετάζονται από κάποιον που μόλις έχει τελειώσει από τη σχολή δικαστών. Υπήρξε μια μεταβατική περίοδος που απαιτούσε 5ετή δικαστική υπηρεσία. Στην πράξη αυτό δεν μπορούσε να εφαρμοστεί στην επαρχία. Καταργήθηκε νομοθετικά και είχαμε αυτό το οξύμωρο σχήμα, δικαστής χθεσινός φοιτητής της σχολής δικαστών να δικάζει σε δεύτερο βαθμό αποφάσεις ειρηνοδικών με μεγάλη προϋπηρεσία. Σήμερα, με τον νόμο 5108 και με αυτό που σήμερα βλέπουμε εδώ, στον Κώδικα Πολιτικής Δικονομίας, οι αποφάσεις Μονομελών Πρωτοδικείων σε δεύτερο βαθμό θα εξετάζονται από πολυμελή Πρωτοδικεία.

Ρωτάει εύλογα κάποιος. Αυτό είναι σύμφωνο με το Σύνταγμα; Τα άρθρα του Συντάγματος και το 87 και τα υπόλοιπα δεν λένε από τι συντίθενται τα δευτεροβάθμια δικαστήρια. Υπάρχει 7ο πρωτόκολλο της ΕΣΔΑ, το οποίο, όμως, αφορά τα Ποινικά Δικαστήρια. Έρχεται και λέει ο διεθνής δικαστής, το Ευρωπαϊκό Δικαστήριο Ανθρωπίνων δικαιωμάτων, ότι στα Ποινικά Δικαστήρια δευτεροβάθμιο είναι αυτό το οποίο συντίθεται είτε με περισσότερους δικαστές είτε με δικαστή μεγαλύτερου βαθμού.

Εδώ πέρα, έχουμε περισσότερους δικαστές. Δεν σας κρύβω ότι θα ήθελα να δω σε μια μακροπρόθεσμη, μεσοπρόθεσμη αν θέλετε, προοπτική τα δικαστήρια, ο δεύτερος βαθμός να εξετάζεται από Εφέτες. Σήμερα αναγνωρίζουμε ότι η έλλειψη των απαραίτητων σε αριθμό Εφετών αυτό δεν το επιτρέπουν.

Πάω στα θέματα των παραβόλων. Σήμερα, αυτό το νομοσχέδιο δεν νομοθετεί παράβολα, ουσιαστικά καταργεί κάποια παράβολα λόγω της κατάργησης των Ειρηνοδικείων. Μου δίνει όμως η κυρία Κομνηνάκα την αφορμή να σας πω ότι οι δικηγορικοί σύλλογοι πάντοτε πιστεύουμε ότι τα παράβολα αποτελούν ένα εμπόδιο στην πρόσβαση στη δικαιοσύνη. Δεν τα έχουμε υποστηρίξει ποτέ και πάντα στεκόμαστε απέναντι, όπως ακούσατε να είμαστε απέναντι και στο θέμα του δικαστικού ενσήμου στις αναγνωριστικές αγωγές, στις αρμοδιότητες του Πολυμελούς Πρωτοδικείου τα οποία έχουν παραμείνει.

Τώρα, δεν θα πετύχει το θέμα της ενοποίησης ενός δικαστικού χάρτη, αν δεν αυξηθούν οι οργανικές θέσεις, κυρίως των δικαστικών υπαλλήλων και το έμψυχο δυναμικό σε δικαστικούς υπαλλήλους. Αυτό είναι κάτι το οποίο πρέπει να γίνει κατανοητό σε όλους μας, ότι θα το βρούμε μπροστά μας. Ήδη σήμερα, και ακούσατε τα νούμερα από τον εκπρόσωπο των δικαστικών υπαλλήλων, Είναι πάρα πολύ μικρό το ποσοστό πλήρωσης των οργανικών θέσεων. Αλλά ακόμη κι αν όλες οι οργανικές θέσεις είχαν πληρωθεί, και πάλι δεν επαρκούν για να αντιμετωπίσουν το τεράστιο φόρτο που έχει η δικαιοσύνη. Οπότε είναι κάτι. Και επειδή δεν μπορεί να προσλάβεις από τη μια μέρα στην άλλη, υπάρχουν διαδικασίες, γι’ αυτό το λόγο και το θέτουμε ενώπιον της Επιτροπής και ενώπιον του Υπουργείου, ακριβώς γιατί πρέπει να ξεκινήσουν οι διαδικασίες για να ενισχυθούν και οι οργανικές θέσεις, να αυξηθούν, αλλά και να ενισχυθεί σε έμψυχο δυναμικό ο αριθμός των δικαστικών υπαλλήλων.

Δεν ξέρω αν παρέλειψα κάτι να αναφέρω. Για το θέμα της αποχής που μου είπατε, την πρόταση της αποχής. Προκειμένου να μην προβώ σε προσωπικές κρίσεις, θα σας αναφέρω πολύ επιγραμματικά την πρώτη παράγραφο της απόφασης της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδος που συνεδρίασε στις 10/07/2024 και εξέδωσε την ακόλουθη ανακοίνωση. «Οι πρακτικές της επιλεκτικής νομοθέτησης στο πλαίσιο επικοινωνιακής διαχείρισης συγκεκριμένων υποθέσεων και υπό την πίεση της κοινής γνώμης, οι πρόσφατες εξαγγελίες του Υπουργού Δικαιοσύνης που περιστέλλουν οικονομικά και ουσιαστικά δικαιώματα των πολιτών κατά παράβαση της νομολογίας του ΕΔΔΑ, οι παρεμβάσεις της Προέδρου του Αρείου Πάγου σε εκκρεμείς υποθέσεις υπό την απειλή πειθαρχικού ελέγχου των δικαστικών λειτουργών, Η προσπάθεια μετακύλισης σε δικηγόρους των ευθυνών για τις καθυστερήσεις στην απονομή της δικαιοσύνης, σύμφωνα με πρόσφατες δηλώσεις της ίδιας, πλήττουν το κράτος δικαίου και προσβάλλουν το διοικητικό μας σύστημα». Και καταλήγει η Συντονιστική Επιτροπή ότι θα προτείνει στην Ολομέλεια των Προέδρων των Δικηγορικών Συλλόγων πανελλαδική αποχή των δικηγόρων από τα καθήκοντά τους στις 16/09/2024. Η Ολομέλεια θα διεξαχθεί το Σάββατο, 7 του μήνα στην Αθήνα.

Λοιπόν, με αυτά θα ήθελα να ολοκληρώσω και να πω ότι πάντοτε οι δικηγορικοί σύλλογοι προσπαθούν να είναι, να ανταποκρίνονται στο ρόλο τους ως συμβούλων της πολιτείας και με τη συμμετοχή τους εδώ και ως συμβούλων της εθνικής αντιπροσωπείας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Γιαννούλας.

**ΦΩΤΙΟΣ ΓΙΑΝΝΟΥΛΑΣ (Σύμβουλος του Δικηγορικού Συλλόγου Αθηνών):** Μια παρατήρηση πριν περάσω στις απαντήσεις. Επειδή ακούστηκε κάτι, δε θυμάμαι ποιος ακριβώς το επισήμανε, ενδεχομένως ο εκπρόσωπος των δικαστικών υπαλλήλων. Σε σχέση με καθυστερήσεις για τη μεταφορά της δικηγορικής ύλης. Επειδή έχω, και προσωπικά, ασχοληθεί ιδιαιτέρως με το αντικείμενο αυτό. Προφανώς, σε κάθε νέο μέτρο υπάρχουν κάποιες αρρυθμίες τον πρώτο χρόνο εφαρμογής. Αλλά, ας έχουμε πρώτον υπόψη ότι σε κάποιες μεν περιοχές ήταν πάρα πολύ γρήγορα, πράγματι, ο χρόνος έκδοσης απόφασης, εγγραφής ή ανάκλησης προσημείωσης, αλλά για παράδειγμα μέχρι τον Φλεβάρη του 2024 στο Πρωτοδικείο Αθηνών μπορεί να χρειαζόμασταν και 4-5 μήνες για να εκδοθεί μια απόφαση ανάκλησης προσημείωσης.

Είμαστε σε μια καλή φάση. Προφανώς και μπορεί να βελτιωθεί η κατάσταση. Επίσης, προετοιμάζει η Ολομέλεια των Προέδρων των Δικηγορικών Συλλόγων ένα ηλεκτρονικό σύστημα ανάθεσης και διεκπεραίωσης όλης αυτής της δικηγορικής ύλης. Μια πλατφόρμα η οποία θα μπορεί να λειτουργήσει σε όλη την Ελλάδα. Δεν θα είναι μόνο για τις περιοχές στην οποία λειτουργεί το ΣΔΙΠΠ. Ως εκ τούτου, εκτιμούμε ότι μέχρι τις 15 Οκτωβρίου θα είναι σε εφαρμογή. Οπότε σε σχέση με αυτό, νομίζω ότι είναι κάτι το οποίο βρίσκεται σε έναν καλό δρόμο. Προφανώς υπάρχουν αρρυθμίες και χρειάζονται βελτιώσεις, αλλά νομίζω ότι αυτά είναι θέμα χρόνου να τακτοποιηθούν.

Δεύτερον, σε σχέση με τον επαρκή χρόνο για την πρόσκλησή μας εδώ. Είναι αλήθεια, όπως είπα και στην προηγούμενη τοποθέτηση, ότι ιδίως το κομμάτι του Κώδικα Πολιτικής Δικονομίας, η Ολομέλεια των Προέδρων των Δικηγορικών Συλλόγων είχε εκπροσώπηση στην ομάδα εργασίας. Οπότε, σε σχέση με αυτό ιδίως το κομμάτι του νομοσχεδίου, είχαμε αρκετά σημαντική και σε βάθος ενημέρωση για το τι επρόκειτο να γίνει. Όχι σε όλο το κομμάτι του νομοσχεδίου. Σε κάθε περίπτωση όμως είναι αυτονόητο το να καλούμαστε φορείς λίγες ώρες πριν την έναρξη της συνεδρίασης, είναι κάτι που προφανώς δεν βοηθά την πλήρη προετοιμασία τους για να υποστηρίξουν τις θέσεις τους.

Σε σχέση με το κατά πόσον επίσης ακούγονται οι παρατηρήσεις μας. Από την εμπειρία που είχα ως συμμετέχων στην ομάδα εργασίας για τη σύνταξη του νομοσχεδίου, ναι. Σε αρκετά, στα περισσότερα ενδεχομένως σημεία υπήρξε μια πολύ καλή συνεργασία με το Υπουργείο. Προφανώς όχι σε όλα. Όπως ήδη στην προηγούμενη παρουσίαση είπα ένα κομβικό για μας ζήτημα δεν έγινε δεκτό. Υπάρχουν λοιπόν προφανώς ζητήματα στα οποία υπάρχει συνεργασία και σε άλλα που προφανώς υπάρχει επιμονή του Υπουργείου σε αυτά που θέλει να νομοθετήσει. Καλώς ή κακώς.

Είναι έτοιμο το σύστημα για την εφαρμογή; Είναι αυτονόητο ότι κάθε αλλαγή έχει μια αναστάτωση, αλλά στη συγκεκριμένη περίπτωση, όπως είπα ήδη από την προηγούμενη τοποθέτηση, ο χρόνος από τότε που ψηφίστηκε το Μάϊο του 2024 μέχρι τις 16/9/24 είναι ελάχιστος για να μπορέσουν να γίνουν οι αναγκαίες προσαρμογές. Είναι βέβαιο ότι ο νόμος θα αρχίσει να λειτουργεί εν κινήσει. Δηλαδή, είναι σαν να μπαίνουμε σε ένα γραφείο και να αλλάζουμε τα έπιπλα κατά τη διάρκεια της εγκατάστασης στο γραφείο. Προφανώς υπάρχουν ελλείψεις στα κτίρια. Το έχω ήδη πει στην προηγούμενη τοποθέτηση. Η γνώση των συναδέλφων και σε σχέση με τις αλλαγές είναι ελλιπείς. Είναι ένας νόμος που ψηφίστηκε πριν από λίγους μήνες και επομένως δεν έχει προλάβει ακόμα να γίνει κτήμα της δικηγορικής κοινότητας. Φαντάζομαι και της δικαστικής.

Στο θέμα του συστήματος της ηλεκτρονικής κατάθεσης, δεν έχω σαφή εικόνα αν όντως στις 16/9 θα υπάρχουν οι αναγκαίες τροποποιήσεις, ώστε να μπορεί να λειτουργήσει έστω αυτή η ελλιπής ηλεκτρονική κατάθεση που έχουμε. Να επισημάνω στο παρόν σημείο ότι η ηλεκτρονική δικαιοσύνη μόνο σε σχέση με την ηλεκτρονική κατάθεση έχει προχωρήσει. Δεν έχει προχωρήσει σε σχέση με τον ηλεκτρονικό φάκελο και το περίφημο ΣΔΙΠΠ 2 που περιμένουμε εναγωνίως όλη η νομική κοινότητα. Επίσης, όπως είπα και νωρίτερα, δεν είναι εφικτή προφανώς τεχνικά για τον λόγο του ελάχιστου χρόνου η εξατομικευμένη ενημέρωση των διαδίκων και επομένως αυτό εγκυμονεί σοβαρούς κινδύνους. Θα επανέλθω στη συνέχεια. Επομένως, υπάρχουν ελλείψεις. Όλοι οι δικαστές, οι δικηγόροι συνεργαζόμαστε και το Υπουργείο προφανώς, σε σχέση με αυτούς τους ελάχιστους χρόνους, αλλά είναι αλήθεια πως θα έπρεπε να υπάρχει μεγαλύτερος χρόνος προσαρμογής.

Σε σχέση με την ερώτηση του κ. Παπαηλιού για το πού εντοπίζεται ο κίνδυνος ενδεχόμενης ερημοδικίας και γιατί επιμένουμε εμείς για το θέμα της εξατομικευμένης ενημέρωσης. Έστω ότι εγώ είμαι ένας δικηγόρος που λείπω κάποιο χρονικό διάστημα. Έχω πάρει ένα δικόγραφο που λέει ότι πρέπει να δικάσω στις 17 Σεπτεμβρίου στο κτίριο 6 στο Πρωτοδικείο Αθηνών. Εγώ, για να μπορέσω να πληροφορηθώ, όσο καλά και να το κάνουμε από πλευράς Πρωτοδικείου και Δικηγορικού Συλλόγου, το μόνο που μπορούμε να κάνουμε είναι στο διαδίκτυο να γνωστοποιήσουμε π.χ. ότι αντί για να δικαστεί στο κτίριο 6 της Σχολής Ευελπίδων, θα δικαστεί στην αίθουσα 8, για παράδειγμα, του σημερινού Ειρηνοδικείου.

Αυτό, όμως, δεν είναι η ενημέρωση που θα έπρεπε να έχει ο συγκεκριμένος δικηγόρος. Είναι πολύ πιθανόν να υπάρξουν ζητήματα ελλιπούς πληροφόρησης και επομένως ερημοδικίας. Εκεί είναι, λοιπόν, ο κίνδυνος της ερημοδικίας για τον οποίο έχουμε το άγχος που αναφέραμε νωρίτερα.

Σαν τελευταία παρατήρηση σε όσα είπε ο κ. Κλάππας απαντώντας για το θέμα των εφέσεων και κατά πόσον συμμορφώνεται με την ΕΣΔΑ και το Σύνταγμα, συντάσσομαι απολύτως και σε σχέση με τα παράβολα αυτά που είπε. Υπήρξε μια ερώτηση από τον κ. Γραμμένο, αν θυμάμαι καλά, ποια είναι η κρίση μας αν η ενοποίηση θα επιβαρύνει το δικηγορικό σώμα. Το δικηγορικό σώμα σε σχέση με την ενοποίηση ειρηνοδικείων και πρωτοδικείων δεν είναι αντίθετο γενικώς. Έχουμε μια απορία κατά πόσον αν έχουν ληφθεί υπόψη αριθμητικά δεδομένα και επομένως μην είναι κάποιες ασκήσεις επί χάρτου, αλλά πάντως σαν γενική εικόνα, σαν γενική κατεύθυνση, εμείς δεν είμαστε αντίθετοι. Σε σχέση επαναλαμβάνω με το θέμα της κατάργησης των ειρηνοδικείων και της ενοποίησης πρώτου βαθμού.

Εκεί που υπάρχει ζήτημα, ιδίως στην Αθήνα και ως δικηγόρος Αθηνών οφείλω να το πω με μεγάλη ένταση, είναι το ζήτημα του κατακερματισμού των σημείων συζήτησης των πρωτοδικείων. Εκεί, δηλαδή, που δικάζαμε σε δύο πρωτοδικεία, που είναι η βασική δικαστηριακή Αθήνα Πειραιά, τώρα αυτοί η δικηγορική ύλη - ιδίως όταν εφαρμοστεί πλήρως το νομοσχέδιο – θα είναι σε οκτώ σημεία. Αυτό είναι προφανές ότι προκαλεί μια σημαντική επιβάρυνση, που αφορά τον κύριο όγκο των δικαζόμενων υποθέσεων. Άρα, ναι μεν χαιρετίζουμε τη μείωση των σημείων εκδίκασης των ειρηνοδικείων, είναι στην σωστή κατεύθυνση, η αύξηση των σημείων συζήτησης, υποθέσεων αρμοδιότητας ήδη του πρωτοδικείου είναι κάτι που φοβούμαι ότι θα δημιουργήσει προβλήματα.

Σε κάθε περίπτωση, βέβαια, αυτό που είπε και ο κ. Κλάππας, είναι απολύτως αναγκαία η αύξηση των δικαστικών υπαλλήλων. Στο πρωτοδικείο Αθηνών, με βάση τα προχθεσινά στοιχεία που είχα από τον κ. Λινό τον προϊστάμενο του Πρωτοδικείου της Αθήνας, πάλι διατηρείται η ίδια αναλογία δικαστών και γραμματέων. Αν θυμάμαι καλά τα νούμερα, δεν τα έχω μαζί μου, περίπου 750 δικαστές και περίπου 750 γραμματείς. Άρα, το πρόβλημα που είχε το πρωτοδικείο Αθηνών πριν, που είχε περίπου αναλογία 1 προς 1, συνεχίζει να το έχει και μετά την ισχύ του δικαστικού χάρτη. Είναι ένα πρόβλημα πολύ μεγάλο. Έχουν υπάρξει προσλήψεις, πρέπει να υπάρξουν κι άλλες, γιατί χωρίς το αναγκαίο ανθρώπινο δυναμικό κινδυνεύει να τιναχθεί στον αέρα κάθε προσπάθεια για επιτάχυνση και καλύτερη απονομή της δικαιοσύνης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Μαυρογένης.

**ΜΙΧΑΛΗΣ ΜΑΥΡΟΓΕΝΗΣ (Ταμίας της Ομοσπονδίας Δικαστικών Υπαλλήλων Ελλάδος):** Πρώτα απ’ όλα, μια διευκρίνιση σε σχέση με δύο σημεία της τοποθέτησής μου στην αρχή. Η αναφορά μου στην εξέλιξη των ειρηνοδικών στο νέο καθεστώς της ενοποίησης έγινε για να αναδείξω το ζήτημα των προς αποφυγή παρεξηγήσεων και λάθους ερμηνειών για να αναδείξω το ζήτημα της υποβάθμισης από μέρους της πολιτείας, της μέχρι τώρα λειτουργίας και του ρόλου στην απονομή της δικαιοσύνης των ειρηνοδικείων. Αυτή η αγνόηση του ρόλου που είχαν τα ειρηνοδικεία αν δεν υπήρχε ενδεχομένως θα απέτρεπε πολλά άσχημα σημεία του ν.5108. Θα λάμβανε υπόψη τη θέληση των τοπικών κοινωνιών και των φορέων και ίσως σε πολλές περιπτώσεις οι αδικίες που δημιουργήθηκαν με τις συγχωνεύσεις και τις καταργήσεις δικαστικών υπηρεσιών θα είχαν αποτραπεί.

Η θέση της Ομοσπονδίας και εμένα προσωπικά και του συνδικαλιστικού οργάνου είναι πάντα με ενότητα και αλληλεγγύη και σε συνεργασία με τους φορείς της δικαιοσύνης, τις Ενώσεις των Δικαστικών και Εισαγγελικών Λειτουργών, τους Δικηγορικούς Συλλόγους και την Ολομέλεια του Δικηγορικού Συλλόγου να βρίσκουμε κοινές λύσεις. Δεν είναι πάντα οι διεκδικήσεις ίδιες. Υπάρχουν, όμως, κοινές πάρα πολλές διεκδικήσεις, οι οποίες πρέπει, και αυτό εισπράττουμε και από τους άλλους φορείς μέχρι τώρα, μας βρίσκουμε αλληλέγγυους. Με την συνεργασία και την αλληλεγγύη μεταξύ των φορέων της δικαιοσύνης νομίζω ότι θα λύνονται πολλά προβλήματα.

### Το δεύτερο, σχετικά με την αναφορά του κυρίου Φώτη Γιαννούλα του εκπροσώπου του Δικηγορικού Συλλόγου της Αθήνας, οι δικαστικοί υπάλληλοι, να το διευκρινίσω και αυτό, δεν είμαστε αντίθετοι στη δικαστηριακή ύλη που μεταφέρθηκε προς τους δικηγόρους σε καμία περίπτωση. Θέλουμε όμως να βρεθούν τρόποι και διαδικασίες, ώστε η μεταφορά αυτή της δικαστηριακής ύλης να μην δημιουργήσει επιπρόσθετα καθήκοντα στους δικαστικούς υπαλλήλους που είναι ήδη επιφορτισμένοι. Σε αυτό, απ΄ ότι είδα και από την δήλωση του κυρίου Γιαννούλα, προσπαθεί να συμβάλει και η Ολομέλεια των Δικηγορικών Συλλόγων και οι Δικηγορικοί Σύλλογοι.

### Ως προς την ουσία των ερωτημάτων τώρα που έθεσαν όλοι οι ερωτώντες βουλευτές και η Αρχηγός της Πλεύσης Ελευθερίας, η κυρία Κωνσταντοπούλου, ο κ. Υψηλάντης από τη Νέα Δημοκρατία, ο κ. Παπαηλιού, η κυρία Μιλένα Αποστολάκη, η κυρία Μαρία Κομνηνάκα, ο κ. Γραμμένος, ο κ. Τζανακόπουλος, ο κ. Αποστολάκης και ο κ. Δημητριάδης, επειδή πολλά από αυτά ήταν κοινά ερωτήματα, θα προσπαθήσω σύντομα να συνθέσω τις απαντήσεις.

### Νομίζω ότι ο χρόνος μέσα στον οποίο είχαμε τη δυνατότητα να προετοιμαστούμε για το νομοσχέδιο - η εύκολη ερώτηση είναι - δεν ήταν επαρκής. Εμείς όμως ήμασταν έτοιμοι και είμαστε έτοιμοι από καιρό γιατί ξέρουμε τι επιδιωκόταν με τον νόμο, τον πρώτο, του Δικαστικού Χάρτη, το αρχικό νομοσχέδιο. Άρα λοιπόν μετά την ψήφιση του νομοσχεδίου αυτές όλες οι ανησυχίες και οι επισημάνσεις που είχαμε κάνει θα έρχονταν κάποια στιγμή μπροστά μας. Άρα λοιπόν ήμασταν έτοιμοι να θέσουμε τα ζητήματα που τελικά προκύπτουν και προσπαθεί το νομοσχέδιο αυτό να τα λύσει. Δεν θα καταφέρει να τα λύσει, είναι η εκτίμησή μας και θα το δείξει η ίδια η ζωή. Δεν θέλουμε να γίνουμε προάγγελοι κακών εξελίξεων, αλλά δυστυχώς, η επόμενη μέρα στα δικαστήρια από τις 16 του Σεπτέμβρη θα είναι πολύ δύσκολη.

### Υπήρχε ο χρόνος, τέσσερις ολόκληροι μήνες μεσολάβησαν από την ψήφιση του ν. 5108, τελευταίες μέρες του Αυγούστου, μπήκε στη διαβούλευση το σχέδιο νόμου. Εμείς από την πρώτη στιγμή της ψήφισης είχαμε κάνει προτάσεις, είχαμε θέσει τα ζητήματα στο Υπουργείο, δυστυχώς δεν κινήθηκαν οι Φορείς οι αρμόδιοι, από το Υπουργείο, στους χρόνους που έπρεπε και φτάσαμε στο παραπέντε της έναρξης του δικαστικού έτους για να προσπαθήσουν να βρουν λύσεις στα πιο επείγοντα. Αν δεν γίνει ο ψηφιακός εκσυγχρονισμός στο σύνολο των δικαστικών υπηρεσιών της Χώρας, το ξαναλέμε, δεν πρόκειται η Δικαιοσύνη να επιταχυνθεί.

### Αν δεν διοριστούν δικαστικοί υπάλληλοι, επίσης, δεν πρόκειται να υπάρξει «επιτάχυνση της Δικαιοσύνης», γιατί ακόμα και οι ψηφιακές διαδικασίες να γίνουν, ο ψηφιακός εκσυγχρονισμός, άνθρωποι χειρίζονται τα μηχανήματα, χωρίς ανθρώπινο δυναμικό δεν μπορεί να υπάρξει εξέλιξη και επιτάχυνση.

### Ως προς τις συνθήκες δουλειάς των δικαστικών υπαλλήλων, τα είπα και στην αρχική μου τοποθέτηση, ως προς τις διεκδικήσεις τις οικονομικές που θέσανε ορισμένοι από τους ερωτώντες, το Επίδομα Ειδικών Συνθηκών έχει αναγνωριστεί από το σύνολο των πολιτικών κομμάτων και σε κατ’ ιδίαν συναντήσεις που έχουμε κάνει και με πολλαπλές παρεμβάσεις στους Υπουργούς Δικαιοσύνης και στον προκάτοχο του κυρίου Φλωρίδη, τον κ. Τσιάρα και στον κ. Φλωρίδη. Όλοι έχουν συμφωνήσει στο ότι είναι ένα δίκαιο και χρονίζον αίτημα των δικαστικών υπαλλήλων.

### Η τελευταία απάντηση που έδωσε ο Υπουργός ήταν ότι βρίσκεται σε συζήτηση με συναρμόδιους Υπουργούς. Υποθέτουμε το Υπουργείο Οικονομικών, για να προχωρήσει το θέμα. Εμείς περιμένουμε με την επιφύλαξη του ότι τόσα χρόνια είμαστε στην αναμονή.

### Όσον αφορά τις υπερωρίες. Νομίζω ότι εδώ πραγματικά αντιμετωπιζόμαστε, θα το πω, όσο κι αν φανεί βαριά η λέξη, ως επαίτες από την Πολιτεία όταν για ένα ολόκληρο έτος, ημερολογιακό, η υπερωριακή απασχόληση που λαμβάνουν οι δικαστικοί υπάλληλοι είναι από 150 μέχρι 300 ευρώ ανάλογα με τα έτη υπηρεσίας και τον βαθμό που έχουν και το μισθολογικό τους κλιμάκιο. Έ, αυτό τα λέει μόνο του, κάντε τη διαίρεση να δείτε τι αντιστοιχεί στους 12 μήνες, τι αντιστοιχεί στην κάθε ημέρα.

### Και σε αυτό το ζήτημα, μας έδωσε τη διαβεβαίωση, στην τελευταία συνάντηση, ο κ. Φλωρίδης ότι φροντίζει να εξασφαλίσει περισσότερα κονδύλια.

Νομίζω ότι είναι κάτι αυτονόητο που θα έπρεπε ήδη να το έχει λύσει η Κυβέρνηση. Πάρα πολλές υπερωρίες, απογεύματα, Σαββατοκύριακα, αργίες, μένουν απλήρωτες ολοκληρωτικά και ένα κονδύλι, που έχει εγκριθεί μέσα στο 2024, κάλυψε μόνο ένα μέρος των υπαλλήλων και ορισμένες μόνο δικαστικές υπηρεσίες της χώρας.

Όσον αφορά τις μετακινήσεις και τις μέχρι τώρα μεταβατικές έδρες πλέον περιφερειακά και παράλληλα Πρωτοδικεία, η εμπειρία μας από τις μεταβατικές έδρες που υπάρχουν μέχρι και τώρα είναι ότι η πληρωμή των συναδέλφων μας δικαστικών υπαλλήλων γίνεται με πάρα πολύ αργούς ρυθμούς. Οι άνθρωποι δηλαδή, δίνουν τα χρήματα από την τσέπη τους για την μετακίνηση και τα παίρνουν με μεγάλη χρονική καθυστέρηση. Σε αυτό το σημείο θα πρέπει να βρεθούν διαδικασίες ώστε αυτό να γίνεται συντομότερα, όπου χρειαστεί.

Εμείς δεν θέλουμε να γίνεται αυτό, γι’ αυτό και ζητήσαμε την απάλειψη της σχετικής διάταξης που σε εξαιρετικά επείγουσες ανάγκες θα μετακινούνται οι υπάλληλοι από την κεντρική έδρα στις περιφερειακές παράλληλες έδρες. Έτσι, καθιερώνεται στην πράξη η ελαστική εργασία για τους δικαστικούς υπαλλήλους και από τη στιγμή που δεν υπάρχουν διαθέσιμες οργανικές θέσεις στις περιφερειακές και τις παράλληλες έδρες, στις περισσότερες περιφερειακές και παράλληλες έδρες αυτό θα τείνει, χρόνο με το χρόνο, να γίνεται μια μόνιμη κατάσταση

Γι’ αυτό ζητήσαμε και είναι πολύ σημαντικό, ας το κρατήσει ο κύριος Υπουργός, ο κύριος Μπούγας, που παρευρίσκεται στη συζήτηση, να δοθεί η δυνατότητα στους συναδέλφους μας των Ειρηνοδικείων των περιφερειακών που καταργούνται, να επιλέξουν πού θα τοποθετηθούν. Νομίζω, είτε με ρύθμιση στον ν.5108/2024, είτε με μία διάταξη τροπολογίας στο παρόν νομοσχέδιο, να έχουν τη δυνατότητα επιλογής, είτε σε παράλληλη, είτε σε περιφερειακή έδρα που είναι πιο κοντά στον τόπο της κατοικίας τους.

Θέλω να ευχαριστήσω, όλους τους Φορείς, τους Εκπροσώπους των Πολιτικών Κομμάτων και τον Πρόεδρο της Επιτροπής για το χρόνο που μας έδωσε, να εκθέσουμε τις απόψεις μας, πιστεύοντας ότι μέσα από τη σύνθεση και τη συνεργασία των φορέων της δικαιοσύνης θα καταφέρουμε να κρατήσουμε τα δικαστήρια όρθια, όπως τόσα χρόνια με τον αγώνα τους και χωρίς, να έχουν την ανάλογη αντιμετώπιση από την πολιτεία που κάνουν οι Δικαστικοί υπάλληλοι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Παπαδοπούλου.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Καταρχήν, να αναφερθώ λίγο στην επιμόρφωση των Ειρηνοδικών. Όπως θυμάται και η κυρία Αποστολάκη, για την επιμόρφωση των Ειρηνοδικών είχαμε συζητήσει και στη συνεδρίαση της Διαρκούς Επιτροπής πριν την ψήφιση του ν.5108/2024. Εγώ στην πρόσκληση που έλαβα έλεγε για τον Κώδικα Πολιτικής Δικονομίας και έτσι στο πεντάλεπτο που μου δώσατε προτίμησα να αφιερώσω την ομιλία μου στις διατάξεις οι οποίες είναι υπό ψήφιση.

Εφόσον υπάρχει τόσο μεγάλο ενδιαφέρον και είναι εύλογο βέβαια για την επιμόρφωση των Ειρηνοδικών, θα σας ενημερώσω για το θέμα αυτό, το οποίο είναι πολύ σοβαρό θέμα και έχουμε πολλά να πούμε και θα κάνετε λίγο υπομονή για να ενημερωθείτε σωστά.

Η επιμόρφωση των Ειρηνοδικών, κατ’ αρχήν, πρέπει να γίνει με τη δέουσα σοβαρότητα. Σας παραπέμπω ήδη στην υπ’ αριθμόν 49169/12.08.2024, Κοινή Υπουργική Απόφαση, με την οποία ρυθμίζονται όλα τα θέματα της επιμόρφωσης των Ειρηνοδικών. Να πούμε ότι η επιμόρφωση των Ειρηνοδικών θα γίνει σε δύο κύκλους.

Ο πρώτος κύκλος, θα αφορά μαθήματα διά ζώσης, με φυσική παρουσία, σε έξι Εφετειακές Περιφέρειες της χώρας.

Ο δεύτερος κύκλος θα αφορά μια τρίμηνη πρακτική, ας το πούμε, εξάσκηση στα δικαστήρια και κυρίως στο να ανεβαίνουν οι Ειρηνοδίκες στις έδρες των Μονομελών. Γιατί δεν έχουν δικάσει ποτέ τους Μονομελές και θα δικάσουν μετά από δύο χρόνια και θα παρακολουθήσουν δικαστικά συμβούλια κ.λπ..

Στον πρώτο κύκλο, που αποτελείται από 24 εργάσιμες ημέρες, οι Ειρηνοδίκες επιλέγουν τον τόπο της επιμόρφωσης από τα από τις έξι εφετειακές περιφέρειες με βάση τον τόπο της κατοικίας ή τον τόπο της υπηρεσίας τους. Προτάξαμε τον τόπο της κατοικίας κυρίως, γιατί πολλοί συνάδελφοι στον τόπο της υπηρεσίας τους δεν μένουν και διευκολύνεται πάρα πολύ η επιμόρφωσή τους στον τόπο της κατοικίας τους. Όσοι, εν πάση περιπτώσει, θα μετακινηθούν πέρα από τον τόπο κατοικίας ή υπηρεσίας, όπου δεν υπάρχουν επιμορφωτικά κέντρα, έχει φροντίσει η Σχολή, μέσω του Υπουργείου Δικαιοσύνης, να εξασφαλίσει τους κατάλληλους πόρους από το πρόγραμμα χρηματοδότησης «Ανάκαμψη» για να πληρωθούν αυτοί οι συνάδελφοι και τα οδοιπορικά τους και τα ξενοδοχεία που ενδεχομένως θα χρειαστεί να παραμείνουν, γιατί τα μαθήματα θα είναι σε καθημερινή βάση πέντε μέρες την εβδομάδα.

Ήδη, η επιμόρφωση ξεκινάει, με βάση το πρόγραμμα και την Κοινή Υπουργική Απόφαση που βγήκε, 1 Οκτωβρίου και θα τελειώσει τον Φεβρουάριο. Κυλιόμενη θα είναι, δηλαδή, δεν θα πάνε όλοι οι Ειρηνοδίκες κατευθείαν οι συνάδελφοι να μορφωθούν. Θα γίνει κατά ομάδες και, ήδη, η κατανομή των Ειρηνοδικών σε τμήματα- σήμερα ήταν η τελευταία ημέρα για τις αιτήσεις- θα σταλούν οι αιτήσεις από τα περιφερειακά πρωτοδικεία στα πρωτοδικεία της επιμόρφωσης. Να σας πω μόνο για ενημέρωση ότι οι εφετειακές περιφέρειες της επιμόρφωσης είναι στην Κρήτη, στην Αθήνα, στην Πάτρα, στη Λάρισα, στη Θεσσαλονίκη και στον Πειραιά.

Αυτοί, λοιπόν, οι Πρόεδροι Πρωτοδικών των αντίστοιχων τμημάτων θα πάρουν τις αιτήσεις τους, θα κάνουν την κατανομή των Ειρηνοδικών σε τμήματα και ειδικότερα για το Πρωτοδικείο Αθηνών, σε κάθε χρονική διάρκεια, θα λειτουργήσουν τέσσερα τμήματα. Δηλαδή, τον Οκτώβριο, θα έχουμε τέσσερα τμήματα, Νοέμβριο- Δεκέμβριο, θα έχουμε τέσσερα τμήματα που θα αποτελούνται από 28 με 30 συναδέλφους στο καθένα. Αυτό όλο το έργο είναι πάρα πολύ μεγάλο, γιατί έχουμε επιμορφώσουμε περίπου χίλιους Ειρηνοδίκες και εγώ στη θέση των Ειρηνοδικών- ακόμη και τώρα που είμαι Αντιπρόεδρος του Αρείου Πάγου- πιστεύω και λέω ότι δεν ξέρω τα πάντα και θα ήθελα σε κάποια θέματα να ενημερωθώ και εγώ.

Είναι παρήγορο που υπάρχουν πολλοί ειρηνοδίκες που θέλουν περισσότερη επιμόρφωση. Το να επιμορφώσουμε έναν Ειρηνοδίκη ή έναν Δικαστή- γιατί η Σχολή Δικαστών έχει και το πρόγραμμα της επιμόρφωσης των εν ενεργεία Δικαστών- δεν είναι απαξιωτικό για την ιδιότητά του. Είναι τιμή να επιμορφώνεται ένας δικαστής και να αναγνωρίζει ότι δεν ξέρει τα πάντα και πρέπει να επιμορφώνεται διαρκώς. Επομένως, το πρόγραμμα των Ειρηνοδικών έχουμε βγάλει το πρόγραμμα και με τα μαθήματα και μάλιστα αύριο λήγει και η προθεσμία για τους διδάσκοντες. Έχουμε αναρτήσει και την πρόσκληση για τους διδάσκοντες, οι οποίοι διδάσκοντες θα είναι μόνο Δικαστικοί Λειτουργοί από το βαθμό του Προέδρου Πρωτοδικών και πάνω.

Νομίζω ότι το πρόγραμμα επιμόρφωσης των Ειρηνοδικών θα πάει πολύ καλά. Υπάρχει και η συναίνεση από τους Ειρηνοδίκες, άσχετα αν σε κάθε αλλαγή, σε κάθε μεταρρύθμιση, υπάρχουν και διάφορες τέλος πάντων αντιρρήσεις, θα μου πείτε, ή οτιδήποτε άλλο, αλλά, εν πάση περιπτώσει, θα πάει πολύ καλά το πρόγραμμα, το έχουμε οργανώσει πολύ καλά και θα τελειώσει η επιμόρφωση στις 28 Μαΐου του 2025, συνολικά, εκεί που τελειώνει και το πρόγραμμα από το Ταμείο Ανάκαμψης, το χρηματοδοτικό πρόγραμμα της Σχολής για να μπορούν να καλύπτονται και οικονομικά οι συνάδελφοι, οι οποίοι θα αναγκαστούν εκ των πραγμάτων να μετακινηθούν. Π.χ., όσοι Ειρηνοδίκες υπηρετούν στο εφετείο Δωδεκανήσου θα μετακινηθούν στην Αθήνα για να επιμορφωθούν, γιατί δεν μπορούσαμε να κάνουμε επιμορφωτικά κέντρα σε κάθε εφετειακή περιφέρεια και να έχουμε επιμορφωτικά κέντρα με λιγότερο από 10 ή 15 άτομα αντενδείκνυται αυτό. Αυτά με το θέμα της επιμόρφωσης. Αν έχετε κάτι άλλο να με ρωτήσετε, ευχαρίστως να σας το πω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Δηλαδή, στα Δωδεκάνησα δεν υπάρχει επιμορφωτικό κέντρο;

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Αυτό το θέμα είναι απαντώντας στον κ. Παπαηλιού, στην κυρία Αποστολάκη και στην κυρία Κομνηνάκα.

Επίσης, θέλω συμπληρωματικά να πω για την κυρία Αποστολάκη ότι τα μέλη για την ένταξη των Ειρηνοδικών της ειδικής επετηρίδας στη γενική επετηρίδα που γίνεται με απόφαση του Ανωτάτου Δικαστικού Συμβουλίου. Το Ανώτατο Δικαστικό Συμβούλιο δεν έχει μέλη διορισμένα από την κυβέρνηση. Είναι Δικαστές, είναι Αρεοπαγίτες, μπορεί να είναι και Αντιπρόεδροι, δεν είναι δικαστές διορισμένοι από την κυβέρνηση και ούτε τα κριτήρια που προβλέπονται στην παρ. 2 του άρθρου 8 του ν. 5108/2024 τα κριτήρια είναι ασαφή.

Δεν είναι καθόλου ασαφή, γιατί, όπως έχω μπροστά μου τον νόμο, είναι τα κριτήρια που ισχύουν για όλους τους Δικαστές. Δηλαδή, πώς θα ενταχθούν στη Γενική Επετηρίδα, τι θα ληφθεί υπόψη;

Οι εκθέσεις επιθεώρησης, το ήθος, η επιστημονική κατάρτιση, η ποσοτική και ποιοτική απόδοση της εργασίας και η επίδοση αυτών γενικά. Αυτά τα κριτήρια ισχύουν για όλους τους δικαστές, γιατί, δηλαδή είναι αφηρημένα; Για τους Ειρηνοδίκες, έπρεπε να υπάρχουν άλλα κριτήρια; Με βάση αυτά τα κριτήρια, θα γίνει η ένταξή τους από το Ανώτατο Δικαστικό Συμβούλιο, στη Γενική Επετηρίδα.

Να πω, συμπληρωματικά, για τον κύριο Παπαηλιού, που με ρώτησε για τη Δικαστική Αστυνομία. Ξέρετε, εγώ δεν είμαι αρμόδια για τη Δικαστική Αστυνομία, απλώς, σε αυτό το υπό ψήφιση νομοσχέδιο, όπως είπα και στην αρχική μου ομιλία, με μια εξαιρετική ρύθμιση που ισχύει μόνο για τη στελέχωση του Πολιτικού Προσωπικού της Δικαστικής Αστυνομίας, θα κάνουμε έναν διαγωνισμό για τις θέσεις που θα μείνουν κενές κατά την πρώτη εφαρμογή του νόμου της Δικαστικής Αστυνομίας.

Εμείς δεν έχουμε σχέση με το Αστυνομικό Προσωπικό της Δικαστικής Αστυνομίας, έχουμε σχέση με το Πολιτικό Προσωπικό της Δικαστικής Αστυνομίας, το οποίο είναι μάλιστα σε θέση εφάμιλλη με τους Δικαστικούς Υπαλλήλους, γιατί είναι αυτοί οι οποίοι θα βοηθούν με τις επαγγελματικές τους και τις ειδικές τους γνώσεις και θα διευκολύνουν και θα βοηθούν τους δικαστές και τους εισαγγελείς στο έργο τους.

Επομένως, δεν μπορώ να του απαντήσω, για τη Δικαστική Αστυνομία από ό,τι ξέρω τουλάχιστον είναι σε επιμόρφωση όλης της Δικαστικής Αστυνομίας, αλλά αυτό θα το ρωτήσει στον κύριο Υπουργό ή στον κύριο Υφυπουργό.

Κάτι τελευταίο, απαντώντας στην κυρία Κωνσταντοπούλου, επαναλαμβάνω αυτά που είπα και στην αρχική μου ομιλία, για τη σύντμηση της προθεσμίας της πρακτικής άσκησης των σπουδαστών της κατεύθυνσης των Εισαγγελέων ότι αυτή η ρύθμιση, ήταν πραγματικά αναγκαία για την ενίσχυση του Σώματος των Εισαγγελικών Λειτουργών, με νέα στελέχη, όχι μόνο για το Δικαστικό Χάρτη, αλλά και γιατί αυξήθηκε πάρα πολύ και η αρμοδιότητα των Μονομελών Πλημμελειοδικείων και επομένως, αυξήθηκε και ο αριθμός αυτών που είναι αναγκαίοι και οι Δικαστικοί Λειτουργοί, για τις συνθέσεις των Μονομελών.

Στα πλαίσια, λοιπόν, αυτά να τονίσω μόνον ότι αυτό έχει ξαναγίνει το 2014, στη Σχολή Δικαστών, δεν είναι κάτι το οποίο είναι πρωτόγνωρο και γίνεται για πρώτη φορά και με τον τρόπο που το κάνουμε, έχω πει και επαναλαμβάνω, χωρίς να γίνομαι κουραστική φαντάζομαι ότι έχουμε διασφαλίσει την επάρκεια της πρακτικής άσκησης κατά το ουσιαστικό της περιεχόμενο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ναι, κύριε Πρόεδρε, γιατί δεν με άκουσε η κυρία Πρόεδρος, γιατί είχε προφανώς κλείσει τον ήχο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Παπαδοπούλου, μας ακούτε;

**ΑΝΑΣΤΑΣΙΑ ΠΑΠΑΔΟΠΟΥΛΟΥ, Γενική Διευθύντρια της Εθνικής Σχολής Δικαστικών Λειτουργών Αντιπρόεδρος του Αρείου Πάγου):** Βεβαίως, σας ακούω, τον ήχο τον έχω ανοιχτό συνεχώς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ωραία, τελευταίο ερώτημα από την κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ναι,κάποιες σύντομες διευκρινίσεις, επειδή προέκυψε από τη ρύμη του λόγου σας και από την ενημέρωση που μας κάνατε για τη διαδικασία Επιμόρφωσης Ειρηνοδικών, ότι στα Δωδεκάνησα δεν θα υπάρχει Επιμορφωτικό Κέντρο, το οποίο θα ήθελα να γνωρίζω τίνος απόφαση είναι.

Με δεδομένο ότι η «Πλεύση Ελευθερίας», πάρα πολύ σταθερά, στηρίζει τη νησιωτικότητα και είναι εξαιρετικά επαχθές, βέβαια, να υπάρχουν τέτοιου είδους μετακινήσεις από τα Δωδεκάνησα στην Αθήνα για επιμόρφωση, αλλά δεν το θέτουμε μόνο για τους Ειρηνοδίκες, το θέτουμε συνολικότερα.

Επειδή, καταλαβαίνω από όλα όσα μας αναλύσατε ότι το βασικό κριτήριο της χάραξης ήταν η χρηματοδότηση του Ταμείου Ανάκαμψης, μας είπατε ότι θα διαρκέσει τόσο όσο διαρκούν τα χρήματα και καταλάβαμε και από άλλες τοποθετήσεις ότι τελικώς όλα γύρω προσαρμόζονται στη χρηματοδότηση του Ταμείου Ανάκαμψης, ενώ θα έπρεπε το αντίθετο, να χαράσσεται η πολιτική και να διατίθενται οι πόροι και από τον Προϋπολογισμό .

Το δεύτερο, στο οποίο θα ήθελα να επιμείνω, με πολύ μεγάλη ανησυχία ως μαχόμενη δικηγόρος και μάχιμη και έχουσα επαφή με πάρα πολλούς πολίτες που πολλές φορές γίνονται διάδικοι είτε παριστάμενοι για την υποστήριξη της κατηγορίας είτε κατηγορούμενοι ή γίνονται μάρτυρες, συμμετέχουν σε δίκες.

Πραγματικά, θεωρείτε ότι είναι πρέπον, να ψηφίζεται μία διάταξη με την οποία αλλάζει η κατανομή της αρμοδιότητας, της δικαιοδοσίας και ούτω καθεξής, με τρόπο που τελικώς οι υπάρχοντες εισαγγελείς δεν μπορούν να καλύψουν τις απαιτούμενες θέσεις, γιατί αυτό μας περιγράφετε, ότι δεν υπάρχουν αρκετοί εισαγγελείς για να τοποθετηθούν στις συνθέσεις που διαμορφώνονται με βάση τη νομοθετική αλλαγή που εμφανίστηκε ως μεταρρύθμιση; Είναι, λοιπόν, πρέπον, να ψηφίζονται τέτοιες αλλαγές που δεν στηρίζονται πάνω στο δυναμικό και στη δυνατότητα κάλυψης και υλοποίησής τους και να φτάνουμε να συντέμνουμε κατά τρεις μήνες, από το Μάιο να πηγαίνουμε στον Φλεβάρη- εσείς μας είπατε ότι, τελικά, το σύνολο είναι τρεις εβδομάδες σύντμησης- να συντέμνεται πάντως η πρακτική άσκηση των μελλοντικών εισαγγελέων για να καλύψουν ανάγκες εν ενεργεία εισαγγελέων σε ένα νέο σύστημα; Εμένα, πραγματικά, με θίγει, ως Λειτουργό της Δικαιοσύνης, αυτή η τόσο μεγάλη προχειρότητα και θα ήθελα μία τοποθέτησή σας, ως δικαστού, είναι πρέπον σε επίπεδο κράτους δικαίου;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Παπαδοπούλου.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Να ξεκινήσω από το Εφετείο Δωδεκανήσου, το οποίο έχει 14 ειρηνοδίκες και 2 πταισματοδίκες, σύνολο 16. Οι 5 από αυτούς είναι κάτοικοι Αθηνών και οι 3 είναι κάτοικοι Θεσσαλονίκης. Αυτοί θα επιμορφωθούν αντίστοιχα στην Αθήνα και στη Θεσσαλονίκη, επειδή εκεί είναι η κατοικία τους και επειδή το προβλέπει ο νόμος αυτό, γιατί ο νόμος προβλέπει επιμόρφωση στον τόπο ή της Υπηρεσίας ή της κατοικίας, αλλιώς δεν δικαιούνται αποζημίωσης. Η αποζημίωση, κυρία Κωνσταντοπούλου, δεν είναι τα χρήματα από το Ταμείο Ανάκαμψης, η αποζημίωση είναι η αποζημίωση για τους συναδέλφους οι οποίοι, εκ των πραγμάτων, θα πρέπει να μετακινηθούν για επιμόρφωση για 24 ημέρες. Δεν έχει να κάνει με τα προγράμματα, έχει να κάνει με την απαίτηση των συναδέλφων και τη διάθεση της Σχολής να τους καταβάλει ό,τι δικαιούνται για να επιμορφωθούν σωστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Υποχρέωση είναι της Σχολής και όχι διάθεση.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Από τους 16 λοιπόν συναδέλφους μας που υπηρετούν στο Εφετείο Δωδεκανήσου, οι 8 δεν θα επιμορφωθούν στα Δωδεκάνησα γιατί θα επιμορφωθούν στην κατοικία τους, για 8 συναδέλφους δεν μπορεί να γίνει Τμήμα επιμόρφωσης στη Ρόδο, γιατί θα πρέπει να μετακινηθούν 17 διδάσκοντες αεροπορικώς στην Ρόδο για να κάνουν μάθημα σε 8 συναδέλφους. Αυτό δεν έχει γίνει πουθενά, δεν γίνεται, δεν μπορούμε να κάνουμε τμήματα λιγότερα των 20 ατόμων. Αυτή είναι η επιμόρφωση των ενηλίκων, ισχύουν οι γενικοί κανόνες και με βάση την Ευρωπαϊκή Ένωση στην επιμόρφωση των ενηλίκων, δεν μπορούμε να έχουμε τμήματα με λιγότερα άτομα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Το Σύνταγμα, όμως, κατοχυρώνει τη νησιωτικότητα και την αποκέντρωση.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Η νησιωτικότητα κατοχυρώνεται με όλους τους τρόπους, δεν χρειάζεται να υπάρχει και ένα επιμορφωτικό Κέντρο για την νησιωτικότητα. Εν πάση περιπτώσει, αυτά είναι και θέματα πολιτικής, η Σχολή αποφασίζει καθαρά δικαστικά και αυτή η απόφαση είναι της Σχολής απόφαση και κυρίως της γενικής διευθύντριας, της υποφαινόμενης. Αυτό έχει γίνει και με άλλες περιοχές, φροντίσαμε σε 6 εφετειακές Περιφέρειες, γιατί αυτό ήταν καλύτερο για την επιμόρφωση και για τον τρόπο επιμόρφωσης, αλλιώς δεν θα βρίσκαμε διδάσκοντες για να πάνε παντού να επιμορφώσουν τους συναδέλφους ειρηνοδίκες.

Για το άλλο θέμα που είπατε, για τη σύντμηση και βλέπω ότι επιμένετε στη σύντμηση, εμείς εδώ είμαστε για να λύνουμε τα θέματα της Δικαιοσύνης και όχι να δημιουργούμε περαιτέρω, γιατί εγώ είμαι δικαστής, δεν είμαι πολιτικό πρόσωπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν δίνετε αυτή την εντύπωση πάντως, έτσι όπως απαντάτε. Με τον τρόπο που απαντάτε και με αυτό το ύφος, δεν δίνετε αυτή την εντύπωση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Με συγχωρείτε, κύριε Πρόεδρε, αλλά εγώ θέλω να υπερθεματίσω εδώ, το ύφος της απάντησης είναι απαράδεκτο, δεν μας κάνει μάθημα εδώ.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Με άλλο ύφος, κυρία Πρόεδρε, με άλλο ύφος, παρακαλούμε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Δεν είμαστε οι μαθητές σας εδώ.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Θα με αφήσετε να μιλήσω;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Να μιλήσετε με άλλο ύφος.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Απευθύνεστε σε βουλευτές, μη μας «κουνάτε το δάκτυλο», απευθύνεστε στη Βουλή των Ελλήνων.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Μην μας απαξιώνετε κατ’ αυτόν τον τρόπο.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Δεν σας απαξιώνω, ίσα ίσα, είμαι εδώ για να σας ενημερώσω για όλα.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Απευθύνεστε στη Βουλή των Ελλήνων, με άλλο ύφος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Αλλάξτε το ύφος σας, κυρία Πρόεδρε, είναι ανεπίτρεπτο.

Κύριε Πρόεδρε, παρακαλώ πολύ, είναι και δική σας ευθύνη, είναι ανεπίτρεπτο αυτό το ύφος.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Αφήστε με να το διαχειριστώ, όμως, και εγώ.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Για να τελειώσω και το λέω για τρίτη φορά.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Κυρία Παπαδοπούλου, αν μου επιτρέπετε, να πέσουν λίγο οι τόνοι.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Ναι, βεβαίως, παρακαλώ, γιατί ακούμε ότι δεν κάνουμε τη δουλειά μας. Αυτά ακούμε.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Κυρία Παπαδοπούλου, σας παρακαλώ.

Πραγματικά, οι συνάδελφοι εδώ σας έθεσαν κάποια ερωτήματα και έχουν την αγωνία, όχι μόνο τη δικιά τους, αλλά και των ανθρώπων που εκπροσωπούν.

Θα σας παρακαλούσα πολύ, λίγο να ηρεμήσετε.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Όχι, είναι και ο τόνος της φωνής μου, είναι αυτός ο τρόπος μου.

**ΛΑΖΑΡΟΣ ΤΣΑΒΛΑΡΙΔΗΣ (Πρόεδρος της Επιτροπής):** Είναι σωστό αυτό που λένε οι συνάδελφοι. Και εμείς όλοι αισθανθήκαμε ότι κάπως ανέβηκαν οι τόνοι, χωρίς να υπάρχει λόγος, δεν αντιδρούμε. Εμείς είμαστε αυτοί που σας καλέσαμε και ζητήσαμε να έρθετε για να μας πείτε την άποψή σας. Εμείς πιστεύουμε σε αυτή τη διαδικασία. Καταλαβαίνετε, όμως, ότι και ο δικός σας ο τρόπος των απαντήσεων δεν θα πρέπει να ξεφεύγει από κάποια πλαίσια, όπως ήταν και οι τοποθετήσεις, εξάλλου, στα ευγενή πλαίσια και των συναδέλφων.

Παρακαλώ, λοιπόν, αφού ηρεμήσαμε, δώσετε τις απαντήσεις για να ολοκληρώσουμε.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος του Αρείου Πάγου):** Επαναλαμβάνω, λοιπόν, για τρίτη φορά, ότι εδώ θα πρέπει να λύσουμε το θέμα που δημιουργείται, όχι γιατί δεν υπάρχουν εισαγγελείς να δικάζουν, γιατί οι υπάρχοντες εισαγγελείς θα πρέπει να είναι κάθε μέρα στις έδρες μέχρι εξόντωσης. Αυτό προσπαθήσαμε να λύσουμε. Εισαγγελείς υπάρχουν, γιατί το καθήκον του εισαγγελέα, όταν έχει υπηρεσία, είναι να πάει να δικάσει, το καθήκον του δικαστή είναι αυτό και ας είναι κάθε μέρα στην έδρα, όπως ήμουν μια ζωή και εγώ. Δεν μας ενοχλεί αυτό, γιατί σε έναν δικαστή προέχει το καθήκον. Επειδή, ακριβώς, και η ύλη που μεταφέρθηκε στα Μονομελή Πλημμελειοδικεία είναι πολύ μεγάλη, για αυτόν τον λόγο, ακριβώς, προχωρήσαμε σε αυτή τη σύντμηση, χωρίς να υπάρχει κανένα πρόβλημα στο ουσιαστικό περιεχόμενο της πρακτικής.

Αυτό προσπαθώ να πω, ότι αυτό έχει ξαναγίνει το 2014, που και εκεί υπήρχαν συνθήκες που «επέβαλλαν» κάτι τέτοιο. Και, ουσιαστικά, αυτό που είπα και στην αρχή στην ομιλία μου, ότι τρεις εβδομάδες μόνο υπολείπεται η πρακτική τους και όχι τρεισήμισι μήνες, όπως είναι το χρονικό περιθώριο. Είναι σωστό, γιατί όλο αυτό το διάστημα, θα παρακολουθούν ακόμη και τα Σαββατοκύριακα. Δηλαδή, είναι πραγματικά επιβάρυνση για τους εισαγγελικούς λειτουργούς και τους σπουδαστές της εισαγγελικής κατεύθυνσης, αλλά το φέρουν αγόγγυστα και θα πράξουν το καθήκον τους. Αυτό θα ήθελα να πω και επειδή το είπα τρεις φορές, ίσως γι’ αυτό και ανέβηκαν οι τόνοι.

Επίσης, για το άλλο θέμα, της νησιωτικής Ελλάδας, εντάξει, τη σεβόμαστε. Εγώ δεν είμαι πολιτικό πρόσωπο, αλλά η Σχολή προσπάθησε με τον καλύτερο δυνατό τρόπο να κάνει το Πρόγραμμα Επιμόρφωσης των Ειρηνοδικών. Ήταν πολύ μεγάλο αυτό το πρόγραμμα, πολύ βαρύ. Και, μάλιστα, θέλω να αναφέρω εδώ, γιατί θα υπάρχουν και διάφορα παράπονα, ενδεχομένως, ή θα ακούγονται και διάφορα κ.λπ., ότι για όσους συναδέλφους βρίσκονται σε κατάσταση εγκυμοσύνης ή σε κατάσταση λοχείας κ.λπ., δώσαμε τη δυνατότητα να παρακολουθήσουν τα πάντα διαδικτυακά και στην περίοδο της πρακτικής, εάν δεν μπορούν να το κάνουν και αυτό, να μην παρακολουθήσουν και να γράψουν μόνο κάποιες αποφάσεις, με βάση κάποιες δικογραφίες που θα θέσουν υπόψη τους οι προϊστάμενοι των δικαστηρίων στα οποία υπηρετούν.

Είναι πολύ μεγάλο αυτό το έργο και ίσως γι’ αυτό και ανέβηκαν οι τόνοι. Δεν μπορώ να δεχθώ ότι κάτι δεν σκέφτηκα ή θέλησα, ας πούμε και δεν υποστήριξα την νησιωτική Ελλάδα ή οτιδήποτε. Καταλάβατε;

Εγώ δεν είμαι πολιτικό πρόσωπο, αλλά ο αγώνας που κάνει η σχολή για την επιτυχία αυτού του προγράμματος είναι πάρα πολύ μεγάλος.

Σας επαναλαμβάνω ότι αυτό που έλεγε και ο κ. Μαυρογιάννης για τους δικαστικούς υπαλλήλους, οι υπάλληλοι που έχουμε στη σχολή, σας πληροφορώ ότι δουλεύουν από το πρωί μέχρι τις 6 το απόγευμα και όλο τον Αύγουστο ήμασταν εδώ και δουλεύαμε το Πρόγραμμα Επιμόρφωσης των Ειρηνοδικών, για να πετύχουμε 12 Αυγούστου να δημοσιευθεί η Κ.Υ.Α., η οποία υπογράφτηκε 2 Αυγούστου και δημοσιεύθηκε στις 12 Αυγούστου, για να προλάβουμε να ξεκινήσουμε την επιμόρφωση τον μήνα Οκτώβριο. Ίσως για αυτό και να παρασύρθηκα με τον τόνο της φωνής. Εν πάση περιπτώσει, εάν έγινε αυτό, σας ζητάω συγνώμη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εάν στις ερωτήσεις που τέθηκαν υπήρξε κάποια μομφή αν θέλετε, δεν ήταν προς το πρόσωπό σας από τους συναδέλφους.

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος Αρείου Πάγου):** Εγώ εκπροσωπώ τη Σχολή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εσείς δεν είστε ο πολιτικός και ούτε εσείς αποφασίζετε, καταλάβατε;

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος Αρείου Πάγου):** Κύριε Πρόεδρε, ναι, αλλά εγώ εκπροσωπώ τη Σχολή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, αλλά αντιλαμβάνεστε ότι οι συνάδελφοι, που είναι ευγενείς και που θέσανε με πολύ μεγάλη ευγένεια και με τακτ -αν θέλετε- τα ερωτήματα, προφανώς, θα πρέπει να δεχτούν τις απαντήσεις τις δικές σας, με το ίδιο ύφος. Δεν ήταν και σωστό εκ μέρους σας, αν θέλετε, να ανεβούν οι τόνοι, γιατί αυτά που τέθηκαν υπόψη σας, δεν ήταν μομφή στο πρόσωπό σας, αλλά γενικότερα προς μια πολιτική -αν θέλετε- κριτική, που μπορεί να απευθύνεται, αντιλαμβάνεστε, στην κυβέρνηση και…

**ΑΝΑΣΤΑΣΙΑ ΠΑΠΑΔΟΠΟΥΛΟΥ (Γενική Διευθύντρια της Εθνικής Σχολής Δικαστικών Λειτουργών, Αντιπρόεδρος Αρείου Πάγου):** Εντάξει, εγώ ίσως το εξέλαβα και ως μομφή στο πρόσωπό μου.

Σας ευχαριστώ πολύ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πολύ ωραία, δόθηκαν οιεξηγήσεις.

Τον λόγο έχει η κυρία Αναστασοπούλου.

**ΙΩΑΝΝΑ ΑΝΑΣΤΑΣΟΠΟΥΛΟΥ (Μέλος του Δ.Σ. της Ένωσης Ποινικολόγων):** Μια και είμαι η τελευταία εκ μέρους των φορέων που παίρνει τον λόγο, δεν θα μακρηγορήσω, μια και όλα τα ερωτήματα που ετέθησαν, ήδη έχουν συζητηθεί αρκετά από τους συναδέλφους και πιστεύω ότι δόθηκαν επαρκείς απαντήσεις.

Αυτό που εγώ θα ήθελα να επισημάνω είναι ότι είναι προφανές και από τη σημερινή διαδικασία ότι αυτή η διαδικασία και κρίσιμη είναι και εξαιρετικά γόνιμη, για τη νομοθετική παραγωγή. Πραγματικά, ευχαριστώ και όλους τους παράγοντες αυτής της διαδικασίας για το ενδιαφέρον και για τον σεβασμό με τον οποίο αντιμετώπισαν όλους εμάς τους φορείς που ήρθαμε εδώ να μιλήσουμε σήμερα και γι’ αυτό τον λόγο θέλω και εγώ να επισημάνω ότι, πράγματι, προκειμένου να είναι γόνιμη και αποδοτική αυτή η διαδικασία, θα είναι σκόπιμο να μην εξαντλούνται τα τυπικά όρια της κλήσης προ 24 ωρών και να μας δίνεται ένα εύλογο χρονικό περιθώριο, προκειμένου να έρχονται όλοι οι φορείς εδώ απολύτως προετοιμασμένοι, για τα πολλές φορές περίπλοκα και κρίσιμα θέματα τα οποία τίθενται. Ως εκ τούτου, πράγματι, είναι σκόπιμο να δίνεται περισσότερο χρονικό διάστημα προ της κλήσης των φορέων και θα σας παρακαλούμε να μας δίνεται αυτό το περιθώριο.

Όσον αφορά δε στο ερώτημα, κατά πόσο είναι έτοιμος ο δικηγορικός κόσμος να αντιμετωπίσει αυτή τη νέα αυτή δικαστική πραγματικότητα που διαμορφώνεται μετά τον ν.5108/2024. Να πω ότι ο δικαστικός κόσμος, κατά βάση, είναι ζαλισμένος από τις αλλεπάλληλες συνεχείς επί μακρά σειρά ετών τροποποιήσεις των βασικών νομοθετημάτων - των Κωδικών μας και, ως εκ τούτου, δεν νομίζω ότι αισθάνεται πολύ έτοιμος για οτιδήποτε έχει να κάνει με νέες αλλαγές. Όμως, το αν θα μπορέσουμε τελικά να πετύχουμε σε αυτό το νέο πλαίσιο που τίθεται από τον νέο νόμο, θα έχει να κάνει πρωτίστως με την πολιτική διαχείριση που θα γίνει, με την πολιτική βούληση, με τα κονδύλια που θα διατεθούν, με την ενίσχυση του έμψυχου δυναμικού και την ενίσχυση της υλικοτεχνικής υποδομής της δικαιοσύνης. Είναι, λοιπόν, θέμα πολιτικής διαχείρισης και πολιτικής βούλησης, όλων των φορέων.

Από εκεί και πέρα, οι δικηγόροι είμαστε μια ομάδα που έχουμε πλέον γίνει εξαιρετικά ευέλικτη και ευπροσάρμοστή στις συνεχείς μεταβολές της πραγματικότητας και, υπό αυτό το πρίσμα και αυτή τη φορά, θα είμαστε έτοιμοι να ανταποκριθούμε στις υψηλές απαιτήσεις της νέας πραγματικότητας που διαμορφώνεται μετά τη 16η Σεπτεμβρίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υφυπουργέ, θα θέλατε το λόγο;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όχι, ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συνεδρίαση. Θα ήθελα να υπενθυμίσω ότι αύριο, στις 10.00΄, στην Αίθουσα Γερουσίας, έχουμε την τρίτη συνεδρίαση της Επιτροπής, τη συζήτηση επί των άρθρων του νομοσχεδίου.

Να πω ένα μεγάλο ευχαριστώ σε όλους εσάς, που είχατε την καλοσύνη, οι εκπρόσωποι των φορέων, να παρευρεθείτε, να αποδεχτείτε, κατ’ αρχάς, την πρόσκληση και να παρευρεθείτε στην Επιτροπή. Ευχαριστούμε πολύ γιατί, πραγματικά, με τις απαντήσεις που δώσατε, μας διαφωτίσατε για πολύ συγκεκριμένα και πολύ κρίσιμα ζητήματα.

Στο σημείο αυτό έγινε η ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Δερμεντζόπουλος Χρήστος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Κωνσταντοπούλου Ζωή, Βαλτογιάννης Διονύσιος και Μπαράν Μπουρχάν.

Τέλος και περί ώρα 17.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**